"Fast and Furious" ge laamaseelu dhe ekuverin , Paul maruvithaa 8 aharu fahun Vin ge asarugadha message eh - One Online\nޕޯލް ވޯކާ އަދި ވިން ޑީސެލް---\n''ފާސްޓް އެންޑް ފިއުރިއަސް''ގެ ތަރި ވިން ޑީސެލް ވަނީ އިންސްޓަގުރާމުގައި އޭނާގެ މިތުރު ޕޯލް ވޯކާ މަތިން ހަނދާންކޮށް އަސަރުގަދަ މެސެޖެއް ހިއްސާކޮށްފައެވެ.\nޕޯލްގެ އަންހެން ދަރިފުޅު ކައިވެނިކުރިއިރު ބައްޕައެއްގެ ދައުރު ވިން ވަނީ ދާދި ފަހުން އަދާކޮށްދީފައެވެ. ޕޯލްގެ ދަރިފުޅު މެޑޯގެ ކައިވެނީގެ ފޮޓޯއެއް ހިއްސާކުރަމުން ވިން ވަނީ ދިގު މެސެޖަކުން ފަށާފައެވެ.\n''ފާސްޓް އެންޑް ފިއުރިއަސް 4'' ކުޅެމުން ދިޔަ ދުވަސްވަރު ވިން އަލަށް ބައްޕައަކަށް ވާން އުޅޭކަން އެނގުނުކަމަށާއި ޕޯލް އޭނާއަށް އަގުހުރި ނަސޭހަތްކޮޅެއް ދިންކަމުގައި ވިން ގެ މެސެޖުގައި ބުނެއެވެ. އެގޮތުން އަންހެނުން ވިހާއިރު އަންހެނުންގެ އެންމެ ގާތުގައި ހުރުމަށާއި އެއީ ހަޔާތުގައި ވެސް އަންނާނެ އެންމެ އުފާވެރި ވަގުތުކޮޅަށް ވެގެންދާނެ ކަމަށް ބުނެ ޕޯލް ދިން ނަސޭހަތް އަދިވެސް ހަނދާން ވާ ކަމުގައި ވިން ބުނެއެވެ.\nޕޯލް ކާރު އެކްސިޑެންޓެއްގައި މަރުވިތާ މި ވަނީ 8 އަހަރު ފުރިފައެވެ. ވިން ގެ މެސެޖުގައި އިތުރަށް ބުނެފައި ވަނީ ޕޯލް މަރުވިތާ 8 އަހަރު ވެއްޖެ ކަމަށާއި ނަމަވެސް އެދުވަހާއި ހަމައަށްވެސް އޭނާއަށް އެހާ ރަނގަޅު މިތުރަކު ލެއްވި ކަމަށްޓަކައި އުފާކުރާ ކަމަށެވެ. ހަޔާތުގައި ދިމާވާނެ ކަންކަމަކީ ހުއްޓުވޭނެ ކަންތައްތަކެއް ނޫން ކަމަށާއި، ނަމަވެސް ކޮންމެ ހިތާމައަކަށްފަހު އުފަލެއް އެކުލެވިގެން ވާ ކަމަށް އޭނާގެ މެސެޖުގައި ބުނެއެވެ.\nމެޑޯގެ ކައިވެނީގައި ވިންގެ ދަރިފުޅު ހުއްޓިލައިގެން ހުރި ފޮޓޯއެއް (ކަނާތުގައި)---\nމެޑޯގެ ކައިވެނީގެ މެއިޑް އޮފް އޮނާ އަކަށް ވިންގެ ދަރިފުޅު ހުއްޓިލައިގެން ހުރި ފޮޓޯއަށް އިޝާރާތްކޮށް ޕޯލްގެ ދިގު މެސެޖު ކުރިއަށް ގެންދެއެވެ. ޕޯލްގެ ދަރިފުޅުގެ އެންމެ އުފާވެރި ވަގުތުކޮޅުގައި ބައިވެރިވުމަށް ގާތުގައި ހުއްޓިލައިގެން އެހުރީ ޕޯލްގެ ނިޔަނެތި ނަސޭހަތާއެކު ދުނިޔެއަށް އައި ވިންގެ ދަރިފުޅު ކަމަށް ވިން ފާހަގަކުރެއެވެ. އަދި މެޑޯގެ ގާތުގައި ހުރުމަށް ވިން ގެ ދަރިފުޅު ކައިރިން މެޑޯ އަމިއްލައަށް އެދުނު ކަމުގައިވެސް ވިން އުފަލާއެކު ބުނެއެވެ.\n2008ވަނަ އަހަރު ''ފާސްޓް އެންޑް ފިއުރިއަސް'' ސެޓުގައި ދެމީހުންގެ މެދުގައި މި ވާހަކަތައް ދެކެވުނު އިރު މި ދުވަސް އަތުވެދާނެ ކަމަށް ހީވެސް ނުކުރާ ކަމަށާއި ނަމަވެސް ޕޯލް އަށް އެކަން އޭރުވެސް އެނގެނީކަމަށް ވިން އިތުރަށް ބުނެއެވެ.\nވިން ގެ ދަރީން އަބަދުވެސް ޕޯލް، ބައްޕައާއެކު ވާކަމަށް ބުނެ ހިތްވަރު ދީ ހަދާ ކަމަށާއި އަދި އެކަން ގަބޫލުކުރާ ކަމަށް ވިން ވަނީ ބުނެފައެވެ. މެސެޖު ނިންމާލަމުން އަދިވެސް ޕޯލް މަތިން ވަރަށް ހަނދާން ވާ ކަމަށް ޕޯލް ވަނީ ބުނެފައެވެ.\nވިން ޑީސެލްގެ މެސެޖަށް ކޮމެންޓުކޮށް މެޑޯ ވަނީ ވަރަށް ލޯބިވާ ކަމަށާއި އަދި ވިން ގެ އާއިލާއަށް ނިސްބަތްކޮށް ކޮއްކޮ އަދި އާއިލާ ދެކެ ވަރަށް ވަރަށް ބޮޑަށް ލޯބިވާކަމަށް ބުނެފައެވެ.\n2013ވަނަ އަހަރު އުމުރުން 40 އަހަރުގައި ޕޯލް ވޯކާ މަރުވެފައިވަނީ ކާރު އެކްސިޑެންޓެއްގައެވެ. އޭނާ މަރުވީ ''ފާސްޓް އެންޑް ފިއުރިއަސް 7'' ގެ މަސައްކަތްތައް ކުރަމުން ދިޔަ ދުވަސްވަރުގައި ކަމުން އެ ފިލްމު ވެގެން ގޮސްފައިވަނީ ޕޯލް ވޯކާގެ އެންމެ ފަހުގެ ފެނިލުމަށެވެ.


Rangalh kulhunas hongkong athun Raajje Balivejje\nރަނގަޅަށް ކުޅުނަސް ހޮންކޮން އަތުން ރާއްޖެ ބަލިވެއްޖެ\nރާއްޖޭގެ ކެޕްޓަން ދަގަނޑޭ ޖެހި ބޯޅަ ވުރެކުރިން ހޮންކޮންގެ ކީޕަރު ބޯޅަ ސަލާމަތްކުރަނީ: ރާއްޖެ ބަލިވީ 1-0އިން. ފޮޓޯ: މުހައްމަދު ވަހީދު\nރަނގަޅަ ކުޅެ މޮޅުވާން ފުރުސަތު ހޯދި ނަމަވެސް ވޯލްޑް ކަޕް ކޮލިފައިންގައި ހޮންކޮން އަތުން ރާއްޖެ މިއަދު 1-0އިން ބަލިވެއްޖެ އެވެ.\nގަލޮޅު ދަނޑުގައި ކުޅުނު މެޗުގައި ރާއްޖެ ކޮޅަށް މެޗުގެ ހަމައެކަނި ލަނޑު ޖެހީ ފުރަތަމަ ހާފުގެ 13 ވަނަ މިނިޓްގައި ލިބުނު ޕެނަލްޓީއަކުން ޕައުލޯ ކަރެއިރޯ އެވެ. މި ޕެނަލްޓީ ލިބުނީ ޕެނަލްޓީ އޭރިޔާ ތެރެއިން ރާއްޖޭގެ ކީޕަރު މުހައްމަދު އިމްރާނު ކަރެއިރޯ އަށް ފައުލް ކުރުމުންނެވެ.\nގިނަ އަދަދަށް ޒުވާން ކުޅުންތެރިންނަށް ފުރުސަތު ލިބުނު މެޗުގައި ރާއްޖެއިން މެޗުގެ ފުރަތަމަ 10 މިނިޓްގައި ރަނގަޅު ތިން ހަމަލާ އުފެއްދި އެވެ.\nމެޗުގެ ނުވަ ވަނަ މިނިޓްގައި މާޒިޔާގެ ކެޕްޓަން އަސަދުﷲ އަބުދުﷲ ފޮނުވާލި ބާރުބޯޅަ ގޯލަށް ނުވަނީ ގޯލު ރޮނގުމަތީގައި ހުރި ޑިފެންޑަރުގެ ބޮލުގައ ޖެހިފަ އެވެ. އޭގެ ފަހުން އަހުމަދު ނާޝިދު (ނާއްޓޭ) ވަރަށް ހުސްކޮށް ކުރިއަރައި ގޯލަށް ފޮނުވާލި ދެ ބޯޅަ ދިޔައީ އަރިމަތިން ބޭރަށެވެ. އަދި އޭރިޔާގެ ބޭރުގެ ދަގަނޑޭ ފޮނުވާލި ބޯޅަ މަތަވީ ކުރިމަތީގައިހުރި ޑިފެންޑަރުގެ ބުރަކަށީގައި ޖެހިފަ އެވެ.\nމެޗަށް ފަހު ވާހަކަ ދައްކަމުން ހޮންކޮންގެ ކޯޗު ކިމްޕަންގޮން ބުނީ މޫސުމާއި ދަނޑުގެ ވިނަގަނޑުގެ ސަބަބުން އޭނާގެ ޓީމަށް އުނދަގޫވި ކަމަށެވެ. އަދި މިއީ ގައުމުން ބޭރުގައި އެމީހުން ކުޅުނު މެޗަކަށްވާއިރު އޭނާ ބޭނުންވި ގޮތަށް ކުޅުންތެރިން މަސައްކަތްކުރި ކަމަށާއި ނަތީޖާއާ މެދު ހިތްހަމަޖެހޭ ކަމަށެވެ.\n"އަހަރުމެންނަށް އެނގޭ ރާއްޖޭގެ ކުޅުންތެރިން ހަލުވިކަން. ނަންބަރު 14 (ނާއްޓޭ) އަކީ ވަރަށް ހުނަރުވެރި ކުޅުންތެރިއެއް. ނަންބަރު ހަތެއް (ދަގަނޑޭ) އަކީ ތަޖުރިބާކާރު ކުޅުންތެރިއެއް. އެމީހުން ނުރައްކާކުރި. އެކަމަކު އެންމެ ފަހުން އަހަރުމެން އަތުގައި މެޗުގެ ކޮންޓްރޯލް އޮތީ. އަހަރުމެންނަށް ފުރުސަތު ލިބުނު ލަނޑު ޖަހަން ވެސް،" ކޯޗު ބުންޏެވެ.\nރާއްޖޭގެ ކޯޗު ނިއުޒީލޭންޑްގެ ރިކީހާބަޓް ބުނީ ބަލިވި ނަމަވެސް ކުޅުމާމެދު އޭނާ ހިތްހަމަޖެހޭ ކަމަށާއި ޒުވާން ކުޅުންތެރިންނަށް ފުރުސަތުދީގެން މެޗު ކުޅުވީ ކުރިމަގަށް ވިސްނާފައި ކަމަށެވެ.\nމި މޮޅާއެކު ހޮންކޮން އޮތީ 13 ޕޮއިންޓާއެކު ގްރޫޕުގެ ދެ ވަނާގަ އެވެ. އެއްވަނާގައިވަނީ ކުޅުނު ފަސް މެޗުން ވެސް މޮޅުވެ 15 ޕޮއިންޓާއެކު ގަތަރެވެ. ގްރޫޕުގެ ތިން ވަނާގައިވަނީ 10 ޕޮއިންޓާއެކު ޗައިނާ އެވެ. އެ ގައުމު މިއަދު މޮޅުވީ ގްރޫޕުގެ ފުލުގައި ޕޮއިންޓެއް ނުލިބި އޮތް ބޫޓާން އަތުން 12-0އިންނެވެ. ރާއްޖެ އަށް ލިބިފައިވަނީ ބޫޓާން ބަލިކޮށްގެން ލިބިފައިވާ ތިން ޕޮއިންޓެވެ.


Maumoon PPM hingevi gothaamedhu Falah ge thaureef! | Mihaaru\nރިޔާސީ އިންތިޚާބުގެ ކެމްޕޭން ޖަލްސާއެއްގައި ފަލާހް ވާހަކަ ދައްކަވާއިރު ޔާމީނާއި އަނބިކަނބަލުން ފާތުން އަޑު އައްސަވަނީ: މައުމޫން ޕީޕީއެމް ހިންގެވި ގޮތަށް ފަލާހް ވަނީ ތައުރީފް ކުރައްވާފައި. --ފޮޓޯ/މިހާރު\nމައުމޫން، ޕީޕީއެމް ހިންގެވި ގޮތާ މެދު ފަލާހްގެ ތައުރީފް!\n18 އެޕްރީލް 2019 - 12:19 33 comments\nޕީޕީއެމްގެ ރައީސްކަމުން މައުމޫން ވަކިކުރަން ކުރިން ތާއީދު ކުރެއްވި ފަލާހް، މީގެ ކުރިން ވަނީ އެކި ޖަލްސާތަކުގައި އެމަނިކުފާނަށް ވަރަށް ބޮޑަށް ފާޑުވިދާޅުވެފަ އެވެ. ރާއްޖޭގައި "މޭބިސްކަދުރު ހައްދަން 30 އަހަރު ލިބުމުން، މައުމޫން ހެއްދެވީ ކަށިކުނބުރު ކަމަށް" ވެސް އޭރު ވިދާޅުވެފައިވެ އެވެ.\nމިހާރުގެ އިދިކޮޅު ޕާޓީ ޕީޕީއެމަށް ބަޔަކު ސޮއިކުރަން، އެޕްރީލް، 4، 2017 ގައި ދަރުބާރުގޭގައި ބޭއްވި ރަސްމިއްޔާތުގައި، ކުރީގެ ރައީސް އަބްދުﷲ ޔާމީނާއި އެމަނިކުފާނުގެ އަނބިކަނބަލުން ފާތިމަތު އިބްރާހިމް ޕީޕީއެމް ހިންގަވާ ގޮތަށް ފަލާހް ވަރަށް ބޮޑަށް ތައުރީފް ކުރައްވައި މައުމޫން ސިފަކުރެއްވީ އޭރުގެ އިދިކޮޅު ޕާޓީ "އެމްޑީޕީގެ ރައީސް"ގެ ގޮތުގަ އެވެ. މައުމޫން ހިންގެވި އިރު ޕީޕީއެމަށް 25،000 މެމްބަރުން ހަމަނުވިޔަސް (ޔާމީނާ އެކު) ރިޔާސީ އިންތިޚާބާ ކުރިމަތިލާނީ 120،000 މެމްބަރުންނާ އެކު ވެސް ވިދާޅުވި އެވެ.\nއެކަމަކު ފަލާހް "މިހާރު" އަށް މިއަދު ވިދާޅުވީ އޭރު އެގޮތަށް ވިސްނިވަޑައިގަތް ނަމަވެސް މައުމޫން ހުންނެވި ނަމަ، ޕީޕީއެމަށް "މި ހާލު ނުޖެހުނީސް" ކަމަށް މިހާރު ގަބޫލުކުރައްވާ ކަމަށެވެ. އެމަނިކުފާނު ހުންނެވި ނަމަ، ޕާޓީގެ ތެރޭގައި އުފެދިގެން އުޅޭ ހިޔާލުތަފާތުވުންތަކާއި ހަމަނުޖެހުންތަކެއް ވެސް ނޯންނާނެ ކަމަށް ވިދާޅުވި އެވެ.\n"އަޅުގަނޑަށް ގަބޫލުކުރެވޭ މައުމޫން ހުންނެވި ނަމަ ޕާޓީގެ މަސްލަހަތު ދެމިއޮންނާނެ ކަމަށް،" ފަލާހް ވިދާޅުވި އެވެ.\nRaees maumoon ppm ga hunnevi nama ppm ga miadhu ufedhifa mivaa khiyaal thafaathu vumeh nu ufedhunis.@cnm_mv @raajjemv @avasmv @VaguthuOnline\n— Ibrahim Falah (@IbrahimFalahR) April 17, 2019\nމައުމޫނަށް ތައުރީފް ކުރައްވައި ފަލާހް ކުރެއްވި ޓުވީޓް.\nމައުމޫން: ޕީޕީއެމްގެ ރައީސްގެ މަގާމުން އެމަނިކުފާނު ވަކިކުރީ ޔާމީނާ ދެމެދު އުފެދުނު ހިޔާލުތައް ބޮޑުވެ ހައްލެއް ނުލިބުމުން..---ފޮޓޯ: ހުސައިން ވަހީދު/މިހާރު\nއޭނާ ވިދާޅުވި ގޮތުގައި ޕީޕީއެމް ހަރުދަނާކޮށް، ވަރުގަދަ އިދިކޮޅު ޕާޓީއެއްގެ ގޮތުގައި ދެން ކުރިއަށް ގެންދެވޭނީ މިހާރުގެ ލީޑަޝިޕް އިސްތިއުފާ ދެއްވައިގެންނެވެ. އެއާ އެކު ޕާޓީގެ ގޮފިތައް އުފައްދައި އިންތިޚާބުތައް ބާއްވައި ޕާޓީގެ ސަފުތައް އަލުން އަތުރަން ޖެހޭ ކަމަށް ވިދާޅުވި އެވެ.\nފަލާހް ވިދާޅުވީ ޕީޕީއެމް ވަރުގަދަކަމާ އެކު ހިންގޭވަރުގެ ގާބިލް ބޭފުޅުން ޕާޓީގައި އެބަތިއްބެވި ކަމަށެވެ. އޭގެ ތެރޭގައި އެ ޕާޓީގެ ސެކްރެޓަރީ ޖެނެރަލްކަން ކުރެއްވި ނިލަންދޫ ދާއިރާގެ މެމްބަރު ޑރ. އަބްދުﷲ ޚަލީލް ފަދަ ބޭފުޅުން ހިމެނިވަޑައިގަންނަވާ ކަމަށް ވިދާޅުވި އެވެ. އޭގެ އިތުރުން ކުރީގެ ނައިބު ރައީސް ޑރ. މުހައްމަދު ޖަމީލް އަހްމަދާއި ކުރީގެ ހޯމް މިނިސްޓަރު އުމަރު ނަސީރު ފަދަ ބޭފުޅުން ގުޅިވަޑައިގެންފި ނަމަ ޕީޕީއެމް އިތުރަށް ވަރުގަދަވާނެ ކަމަށް ފަލާހް ދެކެވަޑައިގަންނަވަ އެވެ.\n"އާ ލީޑަޝިޕަކާ އެކު، އެންމެ ބޮޑު އިދިކޮޅު ޕާޓީގެ ގޮތުގައި ޕީޕީއެމް ހަރުދަނާ ކުރެވޭނެ،" ފަލާހް ވިދާޅުވި އެވެ.\nމައުމޫން ޕީޕީއެމް ހިންގެވި ގޮތާ މެދު ފަލާހް ތައުރީފް ކުރެއްވި އިރު، އެމަނިކުފާނު ޕާޓީގެ ރައީސްކަމުން ވަކިކުރީ ޔާމީން ރިޔާސަތު ބެލެހެއްޓެވި ކައުންސިލް ބައްދަލުވުމެއްގައި ގިނަ މެމްބަރުންގެ ތާއީދާ އެކު އެވެ. މައުމޫނާއި ޔާމީނާ ދެމެދު ހިޔާލުތަފާތުވުން އުފެދުނު އެއް ސަބަބަކީ ޕީޕީއެމްގެ މައި އޮފީހުން ކުރަން ޖެހޭ ކަންކަމާއި ނިންމުންތައް ކުރީގެ ފަސްޓް ލޭޑީ އަދި ޔާމީންގެ އަނބިކަނބަލުން ފާތިމަތު އިބްރާހިމްގެ އޮފީހުން ނިންމެވުމެވެ.\nއެކަން ހުއްޓުވައި ޕާޓީ އިސްލާހު ކުރަން މައުމޫން މަސައްކަތް ފެއްޓެވެމުން ކައުންސިލްގެ ގިނަ މެމްބަރުން އެރުއްވީ ޔާމީން ފަޅިއަށެވެ. މައުމޫނާ އެކު ތިއްބެވީ ކައުންސިލްގައި ހިމެނިވަޑައިގަންނަވާ މަދު މެމްބަރުންތަކެކެވެ.\nޕީޕީއެމްގެ ލީޑަޝިޕް އިސްތިއުފާ ދެއްވައި އާ ބޭފުޅުންތަކަކަށް ޖާގަ ދެއްވުމުގެ އަޑު ގަދަވެފައި މިވަނީ މިދިޔަ އަހަރުގެ ރިޔާސީ އިންތިޚާބާއި މި މަހުގެ ހަ ވަނަ ދުވަހު ބޭއްވި ރައްޔިތުންގެ މަޖިލީހުގެ އިންތިޚާބުގައި ޕީޕީއެމަށް ކުރިމަތިވި ބޮޑު ނާކާމިޔާބީއާ ގުޅިގެންނެވެ. މި ފަހަރުގެ އާންމު އިންތިޚާބުގައި ޕީޕީއެމަށް ނެގުނީ އެންމެ ފަސް ގޮނޑި އެވެ. އަދި އެ ޕާޓީއާ އެކު ކޯލިޝަން ހަދާފައިވާ ކޮންގްރެސް ޕާޓީ އަށް ލިބުނީ އެންމެ ތިން ގޮނޑި އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޕީޕީއެމްގެ ކޯޅުން ޕީޕީއެމް ރައީސް އަބްދުﷲ ޔާމީން އިދިކޮޅު ފަރާތްތައް


Europe ge molhu kulhuntheri akah Lewandowski\nޔޫރަޕުގެ މޮޅު ކުޅުންތެރިޔާގެ މަގާމު ލެވަންޑޯސްކީ ހޯދީ ނޯޔާ އާއި ޑި ބްރޭނާއާ ވާދަކޮށްގެން\nލެވަންޑޯސްކީ ވަނީ މިދިޔަ ސީޒަނުގެ ޗެމްޕިއަންސް ލީގުގައި 15 ލަނޑު ކާމިޔާބުކޮށްފައި\nކ. މާލެ | 1 އޮކްޓޯބަރ 2020 | ބުރާސްފަތި 21:52 | 4,542\nމިދިޔަ ސީޒަނުގެ ޔޫރަޕުގެ އެންމެ މޮޅު ފިރިހެން ފުޓްބޯޅަ ކުޅުންތެރިޔާގެ މަގާމު ބަޔާން މިއުނިކަށް ކުޅެމުން އަންނަ ޕޮލެންޑްގެ ފޯވާޑް ރޮބަޓް ލެވަންޑޯސްކީ ހޯދައިފިއެވެ.\nމިދިޔަ ސީޒަނުގެގެ ޔޫރަޕުގެ އެންމެ މޮޅު ކުޅުންތެރިޔާގެ މަގާމު އިއުލާން ކޮށްފައިވަނީ ބުރާސްފަތި ދުވަހުގެރޭ ސްވިޒަލެންޑުގެ ނިޔޯނުގައި އޮތް ރަސްމިއްޔާތުގައެވެ. ޔޫރަޕުގެ މޮޅު ކުޅުންތެރިޔާގެ މަގާމު ލެވަންޑޯސްކީ ހޯދީ އެ ޓީމުގެ ގޯލްކީޕަރު މެނުއެލް ނޯޔާ އާއި މެންޗެސްޓާ ސިޓީގެ މިޑްފީލްޑަރު ކެވިން ޑި ބްރޭނާއާ ވާދަކޮށްގެންނެވެ.\nބަޔާނުން މިދިޔަ ސީޒަނުގެ ޔުއެފާ ޗެމްޕިއަންސް ލީގު ސައްތައިން ސައްތަ ރިކޯޑަކާއެކު ކާމިޔާބުކުރިއިރު، ލެވަންޑޯސްކީ ވަނީ އެ މުބާރާތުގައި 15 ލަނޑު ކާމިޔާބުކޮށްފައެވެ. އަދި މިދިޔަ ސީޒަނުގެ ޖަރުމަން ލީގުގައި ލެވަންޑޯސްކީ ވަނީ 34 ލަނޑު ޖަހާފައެވެ. އަދި ލެވަންޑޯސްކީ ވަނީ ޗެމްޕިއަންސް ލީގާއި ޖަރުމަން ލީގުގެ އިތުރުން މިދިޔަ ސީޒަނުގެ ޖަރުމަން ކަޕުވެސް ކާމިޔާބުކޮށްފައެވެ.\nމިދިޔަ ސީޒަނުގެ ޔޫރަޕުގެ އެންމެ މޮޅު ކުޅުންތެރިޔާގެ މަގާމު ލެވަންޑޯސްކީ ހޯދިއިރު، އޭނާ ވަނީ މިދިޔަ ސީޒަނުގެ އެންމެ މޮޅު ފޯވާޑުގެ މަގާމުވެސް ހޯދާފައެވެ.\nމީގެ އިތުރުން މިދިޔަ ސީޒަނުގެ އެންމެ މޮޅު ގޯލްކީޕަރަކަށް ހޮވުނީ ބަޔާނުގެ ކެޕްޓަން ނޯޔާއެވެ. އަދި އެންމެ މޮޅު ޑިފެންޑަރަކީ ހަމަ އެ ޓީމުގެ ޑިފެންޑަރު ޖޯޝުއާ ކިމިޗެވެ. އަދި މިދިޔަ ސީޒަގެ އެންމެ މޮޅު މިޑްފީލްޑަރަކަށް ހޮވުނީ ސިޓީގެ ޑި ބްރޭނާއެވެ.\nމިދިޔަ ސީޒަނުގެ އެންމެ މޮޅު ކޯޗަކަށް ހޮވުނީ މިދިޔަ އަހަރުގެ ޑިސެމްބަރު މަހު ބަޔާނާ ހަވާލުވި ހަންސީ ފްލިކެވެ. ފްލިކުގެ އިރުޝާދުގެ ދަށުން ބަޔާނުން ވަނީ މިހާތަނަށް ފަސް ތަށި ކާމިޔާބުކޮށްފައެވެ.\nއަދި މިދިޔަ ސީޒަނުގެ ޔޫރަޕުގެ އެނެމް މޮޅު އަންހެން ފުޓްބޯޅަ ކުޅުންތެރިއަކަށް ހޮވުނީ ޗެލްސީއަށް ކުޅެމުން އަންނަ ޑެންމާކުގެ ފޯވާޑް ޕާނިލް ހާޑާއެވެ.


Alhugandu noon meehaku ihthiyaaru kuraakah nei: Raees Yameen | Mihaaru\nއަޅުގަނޑު ނޫން މީހަކު އިޚުތިޔާރު ކުރާކަށް ނެތް: ރައީސް ޔާމީން\nލ. ގަމުގެ ރައްޔިތުންނާ ބައްދަލުކުރައްވައި ރައީސް ޔާމީން މިއަދު ވާހަކަފުޅު ދައްކަވަނީ.--- ފޮޓޯ: ރައީސް އޮފީސް\n08 ސެޕްޓެމްބަރ 2018 - 19:31\nރައްޔިތުން ބޭނުންވާ އުންމީދުތައް ފުރިހަމަކޮށް ދެވޭނީ އެމަނިކުފާނަށް ކަމަށާއި އެ ނޫން ބޭފުޅަކު އިޚުތިޔާރު ކުރަން ނެތް ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nލ. އަތޮޅުގެ ބައެއް ރަށްތަކަށް ފެއްޓެވި ދަތުރުފުޅުގައި ލ. ގަމު ރައްޔިތުންނާ ބައްދަލު ކުރައްވައި ރައީސް ޔާމީން ވިދާޅުވީ، ކުރިއަށް އޮތް ތަނުގައި ދިވެހިން ދެކެން ބޭނުންވާ ހިސާބަށް ތަރައްގީ ދާނެ ކަމަށެވެ. ކުރިމަގު އާރާސްތު ކުރަން ބޭނުން ނަމަ، ހުވަފެންތައް ދުށުމަކީ ބޭނުން ކަމެއް ނޫން ކަމަށް ވިދާޅުވެ، ރައީސް ނެންގެވީ މިސާލެކެވެ.\n"ވަރަށް ވަރުގަދަ އަށް އިސް އުފުލައިގެން ނޫނީ ނުފެންނަހާ އުސް އިމާރާތްތައް ރާއްޖޭގެ ހުރިހާ ދިމާލެއްގައި ހެދިގެން ދާނެ،" ވަރަށް ގިނަ ބަޔަކު ބައިވެރިވި ޖަލްސާގައި ރައީސް ޔާމީން ވިދާޅުވި އެވެ.\nކަނޑުމަގުން ދަތުރުފަތުރު ކުރާ ވާހަކަ ނުދައްކާނެ ކަމަށް ވިދާޅުވެ، ރައީސް ޔާމީން ދެން ވެސް ނެންގެވީ މިސާލެކެވެ. އެމަނިކުފާނު ވިދާޅުވި ގޮތުގައި، މި ސަރުކާރުން ދައްކާނީ އެއާޕޯޓާއި ބްރިޖު އަޅާ ވާހަކަ އެވެ. އަދި މި ސަރުކާރުން ގެންނަ ތަރައްގީ އަކީ އެއީ ކަމަށް އެމަނިކުފާނު ވިދާޅުވި އެވެ.\n"މިއަދު ހުޅުމާލެ އިން ދަތުރުކޮށްފައި އަންނަ ދޮށީ ރައްޔިތުން އެބަ ބުނޭ ތިމަންނަމެންނަށް ހާދަ ފަސޭހަވެއްޖެއޭ. ކަނޑުގަދަވީމާ ކަނޑުމައްޗަށް ނޭރެއޭ އެންމެން އެބަ ބުނޭ. އެއީ މައްސަލައެއް ނޫނޭ. އަޅުގަނޑު ކައިރީގައި ބޭބޭފުޅުން ވިދާޅުވި، ހުޅުމާލެ އަށް ދަތުރު ކުރާ ފެރީ ޓާމިނަލް އޮތީ ދުން އަޅާފައޭ. ފެރީގައި ދާނެ މީހަކު ނެތް. މިއީ ދެއްތޯ ތަރައްގީ އަކީ،" މާލެ-ހުޅުލެ ގުޅުވައިލުމަށް ހެދި ސިނަމާލެ ބްރިޖު އާންމު ދަތުރުފަތުރަށް އިއްޔެ ހުޅުވައިލުމާ އެކު، ހުޅުމާލޭގެ ފެރީ ޓާމިނަލް ފަޅުކޮށް އޮންނާތީ އެކަމަށް އިޝާރާތް ކުރައްވައި ރައީސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި، ބްރިޖު ހަދާފައިވާއިރު، ކޮންކްރީޓް އެޅީމަ އިދިކޮޅު ފަރާތްތަކަށް ކަމަކު ނުދެ އެވެ. އެކަމަކު، އެއީ "ދަނޑިފަނުން" ވެސް ނޭޅުނު ތަނެއް ކަމަށް އެމަނިކުފާނު ވިދާޅުވި އެވެ.\nއިގްތިސާދު ވަރުގަދަ ކުރުމާއި އިތުރު ފުރުސަތު ހޯދައި، ޓޫރިޒަމް ފުޅާ ކުރަން ބޭނުން ނަމަ، އުންމީދުގައި ތިބުމަށާއި އުންމީދު ފުރިހަމަކޮށް ދެއްވޭނީ އެމަނިކުފާނަށް ކަމަށް ވެސް ރައީސް ޔާމީން ވިދާޅުވި އެވެ.\n"އެހެންވީމާ، ރައީސް ޔާމީން ނޫން ކާކުތޯ ތިޔަބޭފުޅުން އިޚުތިޔާރު ކުރަންވީ؟ ނެތެއްނުންތޯ މީހެއް. ނެތް ކަމަށްވާ ނަމަ، އަޅުގަނޑަށް ފުދިއްޖެ. ތިޔަބޭފުޅުން ތި ކުރައްވަނީ އިޚްލާސްތެރި މަސައްކަތެއްގެ ގޮތުގައި ގަބޫލު ކުރަން. އަޅުގަނޑު މި ކުރަނީ އިހްލާސްތެރި މަސައްކަތެއް،" ރައީސް ވިދާޅުވި އެވެ.\nރައީސް ޔާމީން ވިދާޅުވި ގޮތުގައި މި މަހުގެ 23 ގައި އޮންނަ ރިޔާސީ އިންތިޚާބުގައި އެމަނިކުފާނަށް ވޯޓު ދިނުމަކީ ރައްޔިތުން ކުރާނެ ގައުމީ މަސައްކަތެކެވެ. މިއީ އަމިއްލަ އެދުމެއް އޮވެގެން ވިދާޅުވާ ވާހަކައެއް ނޫން ކަމަށާއި ވޯޓު ދިނުމަކީ ރައްޔިތުންގެ މައްޗަށް އޮތް ގައުމީ ވާޖިބެއް ކަމަށް ރައީސް ވިދާޅުވި އެވެ.\nތަރައްގީ އަކީ ކޮންކްރީޓް ކަމަށާއި ކޮންކްރީޓާ ނުލައި ތަރައްގީ ނުގެނެވޭނެ ކަމަށް ވިދާޅުވުމަށް ފަހު، ރައީސް ޔާމީން މިސާލު ނެންގެވީ ކުރިއަށް އޮތް ހަފްތާގެ ތެރޭގައި ގަމުގެ ރައްޔިތުންނަށް 400 ގޯތި ދޭން ނިންމި ނިންމުމަށެވެ. ސަމާސާ ރާގެއްގައި ރައީސް ވިދާޅުވީ "ގޯތި ލިބުނީމާ، ދަނޑިފަނުން" އެޅުމަށެވެ. އަދި ގޯތި އެޅުމަށް އެއްވެސް ގޮތަކަށް "ކޮންކްރީޓް ބޭނުން ނުކުރުމަށް" އިދިކޮޅު ފަރާތްތަކަށް ހަޖޫ ޖައްސަވަމުން އެމަނިކުފާނު އެދިވަޑައިގެންނެވި އެވެ.\nއެމްޑީޕީ ލ. ގަން ތަރައްގީގެ މަޝްރޫއުތައް ލ. އަތޮޅު އިދިކޮޅު ފަރާތްތައް ރައީސް އަބްދުﷲ ޔާމީން ޕީޕީއެމް ޕީޕީއެމް ކެމްޕޭން\n42 ކޮމެންޓް, 365 ރިއެކްޝަންސް\nމަނިކުފާނަށް މަނިކުފާނަކީ ޗޮއިސްއެއް ކަމަކު. އަޅުގަނޑަކަށް މަނިކުފާނަކީ ޗޮއިސް ލިސްޓަށް ވެސް އެރުވޭ ވަރުގެ ބޭފުޅެއްނޫނެވެ.\nއަހަރެމެން ދިވެހިން ބޭނުމެއްނޫން ހަދާ ކޮންމެ ބިލްޑިންގ އަކުން 75% ޖީބައްވަންނަ ގޮތައް ކަންކުރާ ވެރިއެއް ހުރިހާ މީހުން ޖަލައްލާ ވެރިކަމާހެދި މޮޔަވެފައިހުރި ވެރިޔެއް! އެއީ ތަރައްގީ ނޫންކަން ދިވެހި އެންމެހާ ދަރިން ދެނެހުރީމު މަނިކުފާނައް އެންމެ ހައްގީ ހަމަ ޖަލު... ވަރަށް ސަލާމް\nޕޮލިސް މީހުގެ މުސާރައިން ލާރިކަޑާފަ ފުލެޓް ދޭންކިޔާފަ...ފުލެޓް ތަށްބަހާލީ މިނިސްޓަރުންގެ އާއިލާތަކަށް\nނާހަމަ ތެދެއް. މަމޮޅު ކިޔަސް އަހަރުމެންނަށް 1 ނަމބަރު ޚިޔާނާތްތެރިއެއް\nރައީސް ޔާމީން 2018 އިންޝާﷲ މިވަރުގެ ވެރިއެެއް މިގައުމަކަށް ދުވަހަކުވެސް ނާންނާނެ އައި ލަވް ރަައީސް ޔާމީން\nޢަމިއްލަ އެފުމެއްނެތްނަމަ ކީއްކުރަންތޯ ފައިސާ ބަހަނީ. ކީއްވެތޯ ޖަލްސާއަށް ދިއުމަށް މުވައްޒަފުންނަށް މަޖުބޫރު ކުރަނީ؟؟ އަންބޮނޑިޔަށް ކަހާލެވޭބައި ބޮޑުކަމުންކަން އެންމެނަށް އެނގޭ. ވާދަވެރިއެއް ނެތުމަކީވެސް ތިމާގެ މައްސަލައެއް. ދިވެހިން ބޭނުންވަނީ ގާބިލުވެރިން އުފައްދަން.\nރައީސުލްޖުމްހޫރިޔާއެވެ. މިގައުމުގެ ރައްޔިތުންގެ ވިސްނުން މަނިކުފާނު ތިޔަ ހީކުރާ ވަރަށްވުރެން ތޫނެވެ. ގައުމުގެ ރައްޔިތުން އެދެނީ އެމީހުންނަށް އިންސާފުވެރި ފަނޑިޔާރު ގެއެކެވެ. ރައްޔިތުން އެދެނީ ވަޒީފާ ލިބުމުގައި ކިޔަވައިގެން ހުރި މީހާއަށް އިސްކަން ދިނުމެވެ. ރައްޔިތުން އެދެނީ ގައުމުގެ މުއްސަތިކަން ހަމަހަމައަށް ބެހިގެން ދިއުމަށެވެ. ރައްޔިތުން އެދެނީ ސިޔާސީ ޖަލްސާތަކަށް ދިއުން ވަޒީފާތަކުގައި އުޅޭ މުވައްޒަފުންނަށް މަޖްބޫރު ނުކުރުވުމަށެވެ. ރައްޔިތުން އެދެނީ ލިބޭ މިންވަރަށް ބަލައިގެން ގައުމުގެ ހަރަދުތައް ކުރުމަށެވެ. ލިބޭ މުސާރައަށް ވުރެ ބޮޑު ހޭދަތައް ކުރާނަމަ މަސްނިމޭ އިރު ދަރާނެކަން އެއީ އިކޮނަމިސްޓަކަށް ނުވިނަމަވެސް ކޮންމެ ރައްޔިތަކަށް އެނގޭނެ ކަމެކެވެ.\nނާއްޓޭ - ހުޅުމާލެ\nޢަރަބި މުޙާވިރާއެއްގައި ބުނެފައި އޮވޭ - ޤަބުރުސްތާނުތައް ފުރިފައިވަނީ ތިމަންނާ ނެތް ދުނިޔެއެއްގައި މިކަން ކުރާނެ އިތުރު މީހަކު ނުހުންނާނޭ ބުނި މީހުންގެ ހަށިތަކުން ފުރިފައެވެ\nޢެއީ ހަމަ ތެދުފުޅެެއް. އެމަނިކުފާނު ވަރުގެ އޯގާތެރި ރައީސް އެއް ނެތް ހަމަ. ޜައްޔިތުން ބޭނުންވާ ކަހަލަ ރައިސެއެއް އެއީ..\nރަގަޅު ވާހަކައެއް. ކެރިގެން ކުރިމަތިލާ ކަންކަން ސާބިތުކޮށްދެއްވީ ތިރަައީސް. މިތިބީ ރައީސްގެ ފަހަތްޕުޅުގައި ސާބިތުވެ.


Shahid dhehkevee China ge gulhun aa usminthakah gendhaa vaahaka: Ministry\n"ޝާހިދު ދެއްކެވީ ޗައިނާގެ ގުޅުން އާ އުސްމިންތަކަށް ގެންދާ ވާހަކަ"\nފޮރިން މިނިސްޓަރު އަބްދުﷲ ޝާހިދު -- އަވަސް ފޮޓޯ\nޗައިނާއިން ނަގާފައިވާ ދަރަނިތައް "ރީސްޓްރަކްޗާ" ކުރަން ނިންމާފައިވާ ކަމަށް އެސޯސިއޭޓަޑް ޕްރެސް (އޭޕީ) ޝާއިއު ކުރި ހަބަރު ފޮރިން މިނިސްޓްރީން ދޮގުކޮށްފި އެވެ.\nޝާހިދާ ހަވާލާދީ އޭޕީ އިން މިއަދު ބުނެފައި ވަނީ ޗައިނާއިން ނަގާފައިވާ ލޯނުތައް ދެއްކުމަށް ދަތިތަކެއް ހުރި ކަމަށާއި އެހެންކަމުން ދަރަނި ރީސްޓްރަކްޗާކޮށް ހައްލު ހޯދަން އެ ގައުމާއެކު މަޝްވަރާ ކުރަމުން އަންނަ ކަމަށެވެ.\nއެކަން ދޮގު ކުރައްވައި ފޮރިން މިނިސްޓްރީން މިއަދު ކުރި ޓްވީޓެއްގައި ބުނީ ޗައިނާގެ ދަރަނި ރީސްޓްރަކްޗާ ކުރާ ކަމަކަށް މިނިސްޓަރު ވިދާޅު ނުވާ ކަމަށާއި ޝާހިދު ވިދާޅުވީ ކުރީ ސަރުކާރުން އެއްވެސް ހަމައެއް ނެތި ދަރަނި ނަގާފައިވާ ވާހަކަ ކަމަށެވެ. އަދި ކޮންމެ ކަމެއްގައި މަޝްވަރާކޮށްގެން ކުރެވޭ ވަރަށް ރާއްޖެއާއި ޗައިނާގެ ގުޅުން ވަރުގަދަ ކަމަށާއި މި ވެރިކަމުގައި ޗައިނާއާއެކު އޮތް ގުޅުން އާ އުސްމިންތަކަށް ގެންދެވޭނެ ކަމަށް އުންމީދު ކުރައްވާ ކަމަށް މިނިސްޓަރު ވިދާޅުވި ކަމަށެވެ.\nއެކަމާ ގުޅޭ ގޮތުން ޗައިނާއިން ރާއްޖެއަށް ކަނޑައަޅާފައި ހުންނަވާ ސަފީރު ޖަންގް ލިޖޮންގް ވެސް ވަނީ ކަންބޮޑުވުން ފާޅު ކުރައްވައިފަ އެވެ.\nސަފީރު ކުރެއްވި ޓްވީޓެއްގައި ވިދާޅުވީ އޭޕީގެ "ފޭކް ނިއުސް"ގެ މައްސަލާގައި އޭނާ މިނިސްޓަރު ޝާހިދުއާ ވާހަކަދައްކަވާފައިވާ ކަމަށާއި އެކަން މިނިސްޓަރު ވެސް ދޮގު ކުރައްވާފައިވާ ކަމަށެވެ. އަދި ޗައިނާއިން ރާއްޖެއަށް ވެފައިވާ ދީލަތި އެހީތައް މި ސަރުކާރުން ބަލައިގަންނަ ކަމަށާއި ޗައިނާ އިން ހިންގާ "ބެލްޓް އެންޑް ރޯޑް އިނިޝިއޭޓް" މަޝްރޫގައި ސާބިތުކަމާއެކު ދެމިތިބޭނެ ކަމަށް ވެސް ޝާހިދު ވިދާޅުވި ކަމަށް ސަފީރު ވިދާޅުވި އެވެ.\nޗައިނާ ފޮރިން މިނިސްޓްރީ ދިވެހި ރާއްޖެއާ ޗައިނާގެ ގުޅުން


Opinion: Mi dhandivalhu Rajjey gai America dollar hifehettun muhimmu | Mihaaru\nމި ދަނޑިވަޅު ރާއްޖޭގައި އެމެރިކާ ޑޮލަރު ހިފެހެއްޓުން މުހިންމު\nދޮޅު މިލިއަން ވަނަ ޓޫރިސްޓަށް މިދިއަ އަހަރު ރާއްޖެއިން މަރުހަބާ ކިޔަނީ: ރާއްޖެއަށް ވަންނަ ޑޮލަރުގެ 82 ޕަސެންޓް ހިއްސާކުރަނީ ޓޫރިޒަމުން - ފޮޓޯ: ނިޝާން އަލީ/މިހާރު\n18 މާޗް 2020 - 10:28\nދިވެހިރާއްޖޭގެ އިގުތިސާދީ ހަރަކާތްތައް ރޭވިފައިވާ ގޮތުންނާއި، ތޮބީއީ ގޮތުން ހުރި ބައެއް ގޮންޖެހުންތަކެއްގެ ސަބަބުން، ކާބޯތަކެއްޗާއި، ތެލާއި، ދަތުރުފަތުރުކުރުމާއި، އަދި ރާއްޖޭން ބޭރުމީހުން އެމީހުންގެ ވިޔަފާރީގެ ފައިދާ އާއި އުޖޫރައަށް ވާ ފައިސާ ބޭރަށް ގެންދިއުމަށާއި، މި ނޫން ވެސް އެހެނިހެން ކަންތައްތައް އެކުލެވޭ ގޮތުން، ރާއްޖޭގައި ޑޮލަރަށް ބަރޯސާވާ މިންވަރު ވަރަށް ބޮޑެވެ.\nމިގޮތުން ފާއިތުވެދިޔަ ފަސް އަހަރުގެ ތެރޭގައި އެވްރެޖްކޮށް އަހަރަކު5ބިލިއަން ޑޮލަރަށް ވުރެ ބޮޑު އަދަދެއް ރާއްޖޭން ބޭރަށް ފޮނުވިފައިވާކަން އަޅުގަނޑަށް އަންދާޒާ ކުރެވެ އެވެ. އަޅުގަނޑުގެ އަންދާޒާގެ އަސްލަކީ، އެމްއެމްއޭއިން އާއްމުކޮއްފައިވާ ތަފާސްހިސާބުތަކެވެ.\nކޮވިޑް-19ގެ ބަލިމަޑުކަމާ ގުޅިގެން އަޅުގަނޑުމެންގެ އިގްތިސޯދަށް އަސަރުކުރާނެކަމާ މެދު ޝައްކެއް ނެތެވެ. އަދި މިފަދަ ޝޮކްތަކަކީ، ގުޅިލާމެހިފައިވާ ދުނިޔެއެއްގައި އަޅުގަނޑުމެން ތަހައްމަލުކުރަން ޖެހޭ ކަންތައްތަކެކެވެ. ފާގަތި ދުވަސްތަކާއި، ހަރީފުގެ ދުވަސްތަކަކީ ދުނިޔޭގެ ހަގީގަތެވެ. އަޅުގަނޑުމެން ތައްޔާރުވާ މިންވަރަކުން، މި ފަދަ ހަރީފުގެ ދުވަސްވަރުގައި ވެސް، ލިބޭ މިންވަރުން ފުއްދާލައިގެން ހަމަ ސާދާސީދާ ގޮތުގައި، ތަހުޒީބު މުޖުތަމައެއް ގޮތުގައި، ކުރިއަށް ދާނެ އެވެ.\nމިއީ ދިވެހިރާއްޖެ އެވެ. ކޮވިޑު-19ގެ ސަބަބުން، އަޅުގަނޑުމެންގެ ގުދުރަތީ ވެއްޓަކަށް އަންނާނެ ބަދަލެއް ނެތެވެ. މި ގައުމުގައި ތިބި ޒުވާން އާބާދީ އާއި އެ އާބާދީގެ ހުނަރުވެރިކަމާއި، މި ގައުމުގައި އުމްރާނީ ގޮތުން ގާއިމްކޮށްފައިވާ ދައުލަތާއި އަމިއްލަ ފަރުދުންގެ އެތަކެއް ބިނާތަކާއި، މި ގައުމުގެ ރައްޔިތުންނަށް ލިބިދޭ އިޖްތިމާއީ ރައްކާތެރިކަމާއި މިކަން ކަމަކީ މި ގައުމުގެ ރައުސްމާލެވެ. ކޮވިޑު-19ގެ ސަބަބުން މި ހަގީގަތްތައް ބަދަލެއް ނުވާނެ އެވެ.\nއަޅުގަނޑުމެން ހަމަ ތައްޔާރުވާންވީ އެވެ. އިންތިޒާމު ކޮށްލަންވީ އެވެ. ދެންވެސް ކުރެވެން އޮތީ ކޮން ކަމެއްތޯ ބަލައިލަންވީ އެވެ. މި މަޒުމޫނުގައި އަޅުގަނޑު މި ނަޒަރު ހިންގާލަނީ ދިވެހިރާއްޖޭގައި ޑޮލަރު ރޯލުވާ ގޮތުގެ މައްޗަށެވެ.\nރާއްޖޭގެ އިގްތިސާދުގައި، ރާއްޖޭން ބޭރުން އެތެރެކުރާ މުދަލަކީ ވަރަށް ބޮޑު ބައެކެވެ. ރާއްޖޭގައި ތަކެތީގެ އަގަށް ބަދަލު އަންނަނީ ބޭރުން މުދާ ގަންނަން ލިބޭ އަގާ ގުޅިގެންނެވެ. ރާއްޖޭން ބޭރުން މުދާ އެތެރެކުރުމުގައި ރާއްޖޭގައި ބޭނުންކުރަނީ އެމެރިކާ ޑޮލަރެވެ. އެހެންކަމުން ޑޮލަރު ރޯލްވާ ގޮތަށް ބަލާލުމުން އަޅުގަނޑުމެންނަން މި ދަނޑިވަޅުގައި ކަންތައްތަކެއް ކުރެވިދާނެ ކަމަށް ފެނެ އެވެ.\nރާއްޖެ އެމެރިކާ ޑޮލަރަށް ބަރޯސާވާ މިންވަރު\nރާއްޖޭގައި އަމިއްލަ ފައިސާއެއް ގެންގުޅުނު ކަމަށް ވިއަސް، އިގްދިސާދީ ހަރަކާތްތައް ކަމަށްވާ ޓޫރިޒަމާއި އިމްޕޯޓް ކުރުމުގައި ބޭނުން ކުރަނީ ޑޮލަރެވެ. ކާބޯތަކެއްޗައި، ތެލާއި، ހަރު މުދަލާއި މިފަދަ ތަކެތި ގަންނަން 2019 ގައި 2.9 ބިލިއަން ޑޮލަރު ހޭދަކޮށްފައިވެ އެވެ. ދަތުރުފަތުރާއި މުދާ އުފުލުމުގެ ބޭނުމަށް 1.3 ބިލިއަން ޑޮލަރު ހޭދަވި އެވެ. އެހެންކަމުން ޑޮލަރު ބޭނުން ކުރާ އަދަދަށް ބަލާއިރު، 80 ޕަސެންޓް ހޭދަކޮށްފައި ވަނީ ކާބޯތަކެއްޗައި، ތެލާއި، ހަރު މުދަލާއި ދަތުރުފަތުރުގެ ބޭނުމަށެވެ. ފާއިތުވި އަހަރުތަކުގައި، މިނިސްބަތް ހުރީ އެގޮތަށެވެ.\nރާއްޖެއަކީ ކާބޯތަކެތި ބޭރުން އެތެރެކުރާ ގައުމަކަށް ވުމާއި، ދަތުރުފަތުރާއި، ކަރަންޓް އުފެއްދުމުގެ ބޭނުމަށް ތެލަށް ބަރޯސާވެފައިވާ ގައުމަކަށް ވާތީ ރާއްޖެއަށް ބޭނުންވާ ކާބޯތަކެއްޗާއި، ތެލަކީ މީގެ ތެރެއިން އެންމެ ބޮޑު އިސްކަމެއް ދޭން ޖެހޭ ދެ ދާއިރާ އެވެ. ކާބޯތަކެއްޗަށް މިދިޔަ އަހަރު 546 މިލިއަން ޑޮލަރު އަދި ތެލަށް 465 މިލިއަން ޑޮލަރު، ނުވަތަ މުޅި ޖުމްލަ 1 ބިލިއަން ޑޮލަރު ހޭދަކޮށްފައިވާ ކަމަށް ފެނެ އެވެ. އެހެންކަމުން، ކޮންމެހެން ބޭނުންވާ ކާބޯތަކެއްޗާއި ތެޔޮ ގަތުމަށް އެކަނި މަހެއްގެ މައްޗަށް 84 މިލިއަން ޑޮލަރު ބޭނުން ވާނެ ކަމަށް ލަފާކުރެވެ އެވެ.\nދެން އޮތީ ދަތުރުފަތުރާއި، މުދާ އުފުލުމާއި، އެފަދަ ހިދުމަތްތަކަށް ބޭނުންވާ ޑޮލަރެވެ. އެ ކަންކަމަށް 1.3 ބިލިއަން ޑޮލަރު ހޭދަވި އިރު އޭގެ ތެރެއިން ބޭރަށް ކުރާ ދަތުރުތަކަށް ފާއިތުވި ފަސް އަހަރު އެވްރެޖްކޮށް 305 މިލިއަން ޑޮލަރު ހޭދަކޮށްފައިވެ އެވެ.\nގްރާފް 1: ދަތުރުފަތުރުގެ ބޭނުމަށް ޑޮލަރުން ކުރާ ހޭދަ (މިލިއަން ޑޮލަރުން)\nބޭރުގެ ވިޔަފާރިވެރިން ވިޔަފާރީގެ ފައިދާގެ ގޮތުގައި 2019 ގައި ބޭރު ކޮއްފައިވާ ޑޮލަރުގެ މިންވަރު 551 މިލިއަންއަށް އަރަ އެވެ. ބިދޭސީން މުސާރަ އާއި އުޖޫރައިގެ ގޮތުގައި ބޭރުކޮށްފައިވާ ޑޮލަރުގެ އަދަދަކީ 593 މިލިއަން ޑޮލަރެވެ. އެހެންކަމުން އެ ދެ ބަޔަކަށް ރާއްޖެ އިން އެ ބޭރުކުރީ 1.1 ބިލިއަން ޑޮލަރެވެ.\nގްރާފް 2: ވިޔަރާރީގެ ފައިދާ އަދި މުސާރަ އާއި އުޖޫރައިގެ ގޮތުގައި ބޭރުކުރާ (މިލިއަން ޑޮލަރުން)\nރާއްޖެއަށް އެމެރިކާ ޑޮލަރު ވަންނަ ގޮތް\nރާއްޖެއަށް ޑޮލަރު ވަންނަނީ، ފަތުރުވެރިކަމުގެ ސިނާއަތުންނާއި، އެ ސިނާއަތާ ގުޅިފައިވާ އެހެނިހެން ވިޔަފާރިތަކާއި، ރާއްޖޭން އެކްސްޕޯޓް ކުރާ މުދަލާއި، އެ މުދާ އުފުލުމާ ގުޅޭ ވިޔަފާރިތަކުންނެވެ. މީގެ އިތުރުން، ރާއްޖޭގައި ވިޔަފާރި ހިންގުމަށް ރާއްޖެއިން ބޭރުގެ ފަރާތްތަކުން ގެންނަ ފައިސާ އާއި، ދިވެހި ސަރުކާރުން ދަރަނީގެ ގޮތުގައި ނަގާ ފައިސާ އާއި، މާލީ އިދާރާތަކުންނާއި އެހެނިހެން ފަރާތްތަކުން ރާއްޖެއަށް ގެންނަ ފައިސާ ރާއްޖެއަށް ލިބޭ ޑޮލަރުގެ ގޮތުގައި ހިމެނެ އެވެ.\nވިޔަފާރީގެ ބޭނުމަށް ގެންނަ ފައިސާ އާއި ދަރަނީގެ ފައިސާ ފަދަ މިބާވަތުގެ ފައިސާ އަކީ، އަނބުރާ ދައްކަން ޖެހޭ އެއްޗަަކަށް ވުމުގެ އިތުރުން އެއީ އަބަދުމެ ރޯލުވާ ފައިސާއެއް ވެސް ނޫނެވެ. މި މަޒުމޫނުގެ މައުލޫގައި މިފަދަ ފައިސާގެ މާ ބޮޑު ބޭނުމެއް އޮތް ކަމަށް ނުދެކޭތީ، އެ ފައިސާ ވާނީ އިސްތިސްނާ ކޮށްފަ އެވެ\nރާއްޖެއަށް 2019 ގައި ފަތުރުވެރިކަމުގެ ސިނާއަތުންނާއި، އެ ސިނާއަތާ ގުޅިފައިވާ އެހެނިހެން ވިޔަފާރިތަކާއި، ރާއްޖެއިން އެކްސްޕޯޓް ކުރާ މުދަލާއި، އެ މުދާ އުފުލުމާ ގުޅޭ ވިޔަފާރިތަކުން ލިބިފައިވާ ކަމަށް އަންދާޒާ ކުރެވެނީ 3.8 ބިލިއަން ޑޮލަރެވެ.\nހަމައެކަނި ފަތުރުވެރިކަމުން ލިބުނު އެމެރިކާ ޑޮލަރުގެ އަދަދަކީ 3.1 ބިލިއަން އެވެ. އެހެންކަމުން ހިސާބުތަކުން ދައްކާ ގޮތުން، ރާއްޖެއަށް މުދަލާއި ހިދުމަތް ވިއްކައިގެން ލިބޭ އެމެރިކާ ޑޮލަރުގެ 82 ޕަސެންޓް ހިއްސާކުރަނީ ފަތުރުވެރިކަމުގެ ސިނާއަތެވެ. ވީމާ މި ސިނާއަތަށް އަންނަ ކޮންމެ ބަދަލެއްގެ އަސަރު ރާއްޖެއަށް ލިބޭ ޖުމްލަ ޑޮލަރުގެ އަދަދަށް ކުރާނެ އެވެ.\nގްރާފް 3: ރާއްޖެއަށް ވަންނަ ޑޮލަރު އަދި ފަތުރުވެރިކަމުގެ ނިސްބަތް (މިލިއަން ޑޮލަރުން)\nރާއްޖެއިން ބޭރު ދުނިޔެ އަށް ވިއްކާ ތަކެއްޗާއި ހިދުމަތަށް ރާއްޖެއަށް ލިބޭ ޑޮލަރަށް ވުރެ ރާއްޖެއިން އެތެރެކުރާ ތަކެއްޗާއި، ބޭނުންކުރާ ހިދުމަތްތަކަށް ހަރަދު ކުރާ ޑޮލަރު ގިނަ އެވެ. އަދި މި ފަރަގު އަހަރުން އަހަރަށް ބޮޑުވަމުން ދާ ކަމަށް ވެސް ފެނެ އެވެ.\nޓޭބަލް 1: ލިބޭ ޑޮލަރާއި، ބޭރުކުރެވޭ ޑޮލަރުގެ މިންވަރު (މިލިއަން ޑޮލަރުން)\nއެމެރިކާ ޑޮލަރަށް ރާއްޖެ ބަރޯސާ ވެފައިވާ މިންވަރުން، ރާއްޖޭގައި ޑޮލަރު ހިފެހެއްޓުމަށް އަޅާ ކޮންމެ ފިޔަވަޅެއް ވާނީ، އިގްތިސާދަށާއި މާލީ ބާޒާރަށް އަންނާނެ ކުރިއެރުމަކަށެވެ. އަދި ހާއްސަކޮށް ކޮވިޑް-19އާ ގުޅިގެން އިގްތިސާދީ ގޮތުން އަޅުގަނޑުމެންނާ ކުރިމާތިލާނެ ހަރީފު މޫސުމަށް ތައްޔާރުވުމުގެ ގޮތުން، ރާއްޖޭގައި ޑޮލަރު ހިފެހެއްޓުން މި ދަނޑިވަޅުގައި ވަރަށް މުހިންމު ވެފައި ބޭނުންތެރި ވެސް މެ އެވެ.\nމި ދަނޑިވަޅުގައި ރާއްޖޭގައި ބޭރު ފައިސާ ހިފެހެއްޓުމަކީ މުދާ އިމްޕޯޓްކުރާ ފަރާތްތަކަށް ބޭންކްތަކުން ފޯރުކޮށްދޭ ހިދުމަތް ކުރިއަށް ގެންދަން ވެސް ލިބޭ އިތުރު ބާރެކެވެ. ޑޮލަރު ލިބުމުގެ ދަތިކަން ނެތިއްޖެ ނަމަ އަގުތައް ހިފެހެއްޓުމާއި، ބާޒާރުން މުދާ އަބަދުވެސް ލިބެން ހުންނަން މަގުފަހިވާނެ އެވެ.\nޒަރޫރީ ގޮތުން ބޭނުންވާ ކާނާ އާއި، ތެލާއި ހަކަތަ އުފެއްދުމަށް އަޅުގަނޑުމެން ހޯދަން މި ޖެހެނީ އަހަރަކަށް އެއް ބިލިއަން ޑޮލަރެވެ. މަހަކަށް އެވްރެޖް ކޮށް 84 މިލިއަން ޑޮލަރެވެ. ދަތުރުފަތުރު ކުރުމަށް ކުރާ ހަރަދު ފަސްކޮށްލަމާ ހިނގާށެވެ. މީގެ އިތުރުން، ވިޔަފާރީގެ ފައިދާގެ ގޮތުގައި ރާއްޖެއިން ބޭރަށް ގެންދާ ޑޮލަރާއި ބޭރުމީހުންގެ މުސާރަ އާއި އުޖޫރައިގެ ގޮތުގައި ބޭރުކުރާ ފައިސާ ވެސް، ކޮންމެވެސް ވަރަކަށް މި ދަނޑިވަޅުގައި ރާއްޖޭގައި ހިފެހެއްޓިދާނެ އެވެ. މިދިއަ އަހަރު މިގޮތުން ރާއްޖެއިން ބޭރަށް ގެންދިޔަ ޑޮލަރުގެ އަދަދަކީ 1.1 ބިލިއަން އެވެ. މިއީ ޒަރޫރީ ބޭނުންތަކަށް ދިވެހިރާއްޖޭއަށް އަހަރަކަށް ބޭނުވާ ޑޮލަރާ އެއްވަރުގެ އަދަދެކެވެ\nކާނާއި، ތެލާއި ހަކަތަ އުފެއްދުމަށް އަޅުގަނޑުމެންނަށް ބޭނުންވާ އެއް ބިލިއަން ޑޮލަރަށް، ކޮންމެހެން ކުރަން ޖެހޭ ދަތުރުތަކަށާއި، ބޭރަށް ފޮނުވާ ވިޔަފާރީގެ ފައިދާ އާއި މުސާރަ އާއި އުޖޫރަ އަށް ކޮންމެވެސް އަދަދެއް ދުރާލާ ކަނޑަ އެޅިއްޖެ ނަމަ، އަޅުގަނޑުމެންގެ ވިޔަފާރި އާއި އިގުތިސާދުގެ ކަންތައްތައް މި ދަނޑިވަޅުގައި މިހާރަށް ވުރެ ވެސް ރަނގަޅަށް އިންތިޒާމުވެގެން ދާނެ ކަމަށް ދެކެމެވެ.\nއަބްދުލް ހަލީމް އަބްދުލް ލަތީފަކީ، ޕެންޝަން ފަންޑުގެ ކުރީގެ ޗީފް ފައިނޭންޝަލް އޮފިސަރެވެ. އިންވެސްޓްމެންޓް މެނޭޖްމަންޓާއި އިންވެސްޓްމަންޓް އޮފަރޭޝަންގެ ތަޖުރިބާގެ އިތުރުން ހަލީމު ވަނީ ބޭންކިން އިންޑަސްޓްރީގައި ޓްރެޒަރީ މެނެޖްމަންޓާއި، ކޯފަރޭޓް ބޭންކިންގައި މަސައްކަތްކޮށް ބޭންކިންގެ ތަޖްރިބާ ވެސް ހޯއްދަވައިފަ އެވެ. އޭނާ 2009 ގައި މާލީ އިންޑަސްޓްރީ އަށް ބަދަލުވެވަޑައިގަތުމުގެ ކުރިން މަސައްކަތް ކުރެއްވީ ގައުމީ ޔުނިވަސިޓީގަ އެވެ. ހަލީމަކީ ޗާރޓަޑް މެނޭޖްމަންޓް އެކައުންޓަންޓެކެވެ. ހަލީމްއާ ގުޅުއްވަން ބޭނުންފުޅު ނަމަ info@mvmacro.com އީމެއިލް ކުރައްވާށެވެ.\nޑޮލަރުގެ އަގު ޑޮލަރު ޓޫރިޒަމް ރާއްޖޭގެ އިގްތިސާދު އެމްއެމްއޭ މަސްވެރިކަން\nސާކުގައުމުތަކުގާވެސް އެއްގައުމުގެ ފައިސާ އަނެއްގައުމެއްގާވެސް ބޭނުންކުރެވޭގޮތައް ހުރިހާ ވެރިން މަސްވަރާ ކޮއްގެން ހަޖެއްސުން ވަރައްވެސްރަނގަޅުވާނެ\nޑޮލަރ އެބަހިފަހައްޓަންޖެހޭ، އެކަމަކު ފެންނަ މަންޒަރަކީ ސަރުކާރުން މިކަމާ މާބޮޑު އަޅައިލުމެއް ނެތްކަން، ކުރެވިދާނެ ކަންކަން އެބަހުރި އެގޮތުން ޜާއްޖޭގައި އުޅޭ ހުރިހައި ބޭރުމީހުން ރަށަށް ފޮނުވަން ބޭނުންވާފައިސާގެ ތެރެއިން އެމީހުން ބޭނުންވަރަކަށް މިދުވަސްކޮޅު ފޮނުވުން ހިފެހެއްޓިދާނެ، ކޮންމެ އައިޑިކާޑަކަށްވެސް މުސާރާގެ ނިސްބަތުން ވަކިމިންވަރެއް ހަފްތާއަކު ފޮނުވޭގޮތް ހެދިދާނެ، މިގޮތުންވެސް މިލިއަން ޑޮލަރ މާކެޓްގައި ހިހެއްޓޭނެ،\nނުކައި ނުބޮއެ، ދަތުރުނުކޮށް، ބިދޭސީން ލައްވާ މަސައްކަތް ނުކުރުވާ ޑޮލަރު ރާއްޖޭގައި ހިފެހެއްޓިދާނެ. އެކަމަކު އެއީ އިގްތިސާދީ ޕްލޭނަކަށް ނުވާނެ. ޑޮލަރު ރާއްޖެއިން ބޭރުވާ މިންވަރަށް ވުރެ އިތުރަށް ލިބޭނެ ގޮތަކަށް އިގުތިސާދު ބައްޓަން ކުރަންވީ.\nމަސްސަލައަކީ މިކަހަލަ ފީކަޅާ ސަރުކާރެއް އޮތީމަ ޑޮލަރުތަކަ ވާނެ ގޮތެއް ނޭގޭތީ\nޑޮލަރު އަގު ބޮޑުވީމަ އަހަރެމެންކަހަލަ އަމިއްލަ ވިޔަފާރިކުރާ މީހުނަށް ވަރަށް ގެެއްލުން. ދެންއިތުރަށް މުދާގަނެވޭނީ މިހާރު ވިއްކަންހުރި އެއްޗެހީގެ އަގު ބޮޑުކޮއްގެން. އެކީއްވެ؟ ޑޮލަރު ގަންނަން މީގެ ދެދުވަސްކުރިން ޚަަރަދުކުރިވަރަށްވުރެ މިއަދު ޚަރަދުކުރަންޖެހުނުވަރު މާބޮޑު. އަގުތައް ހިފަހައްޓަން ބޭނުމަސް ޑޮލަރުގެ އަގު އުފުލޭނަމަ ވިޔަފާރިވެރިޔާއަށް ޗޮއިސްއެއްނެތް. ނޫނީ ދެންޖެހޭނީ މުދާ ހުސްވެގެން ފިހާރައިގަ ތަޅުއަޅުވަން. ގެއްލުންވާނެ ދެކޮޅަށްވެސް\nމިއަދު ކަޅުބާޒާރުގަ ޑޮލަރުގެ އަގުހުރީ 17.20 މާދަމާ ސަތާރަ ބަޔައް ނާރާނުހުންނާނެ މިކަމުގަ ބޮޑު ދައުރެއް ބިދޭސިންގެ މަގުމަތީ ޑޮލަރު ވަގު ވިޔަފާރި ބީއެމްއެލް އޭޓީއެމް ކާރީ40 ބަންގާޅުން ޑޮލަރ ގަތުމުގަ ލަދެއްހަޔާތެއް ނުހުރޭ ބޭބޭ ޑޮލަރު ޗޭންޖު ކުރަނީ 16.80 ގަންނަނީ\nޢެސްޓޯއޯއާއި ދިރާގު ޢެމެޑަބްލިއު އެސްސީ ފަދަ ބިޔަކުންފުނުތަކުން ރާއްޖޭގެ ފުޑް ސެކިއުރިޓީ އާއި ބޭރު ފައިސާގެ އާމްދަނީ އިތުރުކުރުމަށްޓަކައި ބޭރު ގައުމުތަކުގައި އިންވެސްޓްކުރަން ވެއްޖެ. ޙަމަ އެކަނި ދިވެހިރާއްޖޭގެ ރައްޔިތުންނަށް ބަރޯސާވާނަމަ، ޓުއަރިޒަމް އަށް ބުރޫ އެރުމާއެކު ކުންފުނިތަށް ބިކަވެ ސަރުކާރަށް އާމްދަނީ ލިބުން ހުއްޓިދާނެ !\nޑޮލަރު ހިފެހެއްޓަން ޖެހޭ . ބްލެކް މާރކެޓުން ބޮޑުތަނުން ޑޮލަރުގެ އަގު ބޮޑުކުރުންވެސް ހުއްޓުވަންޖެހޭ!\nކޮބާހޭ ދަޑުވެރިކަމާބެހޭ މިނިސްޓަރު އަވަސް ވާންވީ ރާއްޖޭގެ ދަޑުވެރީން މަސައްކަތައް ނެރޭން އެންމެން ނިކުމެ ދަޑުގޮވާން ކުރަންވީ ހިއްވަރު އެލުވާނުލާ ތާއްޖޭގައި ހެއްދޭ ބާވަތްތައް ގިނައިން ހައްދާ އަގުހެޔޮކޮށް ލިބޭގޮތްހަދާ ފަލަމަޑީގެ ބާވަތްތައް ރާއްޖޭގައި ހެއްދޭނެ ކަމުގެ މާހިރުން އަވަސްކުރޭ ބަޑައް ނުޖެހެނީސް ފިޔަވަޅު އަޅާ\nމިަވަގުތަކީ ވަގަށްވަދެ ތިބި ހުރިހާ ބަންގާޅުން ބޭރުކުރަންވީ ވަގުތު


ގާސިމްގެ މަރުގެ ތަހުގީގު ނިންމަށް ފުލުހުންނަށް އިތުރު ވަގުތު ދީފި – Dhen.mv\nގާސިމްގެ މަރުގެ ތަހުގީގު ނިންމަށް ފުލުހުންނަށް އިތުރު ވަގުތު ދީފި\nޓެކްސީ ޑްރައިވަރު ގާސިމް ހަސަން މަރައިލި މައްސަލައިގެ ތަހުގީގު ނިންމަންޖެހޭ މުއްދަތު ޕްރޮސެކިއުޓާ ޖެނެރަލްގެ އޮފީހުން އިތުރުކޮށް ދީފިއެވެ.\nޕީޖީ އޮފީހުން މިގޮތަށް މުއްދަތު އިތުރު ކޮށްދީފައި ވަނީ ޖިނާއީ އިޖުރާއަތުގެ ގާނޫނުން ޕީޖީއަށް ލިބިދީފައިވާ ބާރެއްގެ ދަށުންނެވެ. އެ ގާނޫނުގައި ބުނެފައިވަނީ ކުށެއްގެ ތުހުމަތުގައި މީހަކު ބަންދުގައި ބަހައްޓަން ކޯޓުން އަމުރުކުރާ ދުވަހުން ފެށިގެން 30 ދުވަސް ތެރޭގައި ތަހުގީގު ނިންމައި، އެ މީހަކަށް ދައުވާ ކުރަން ޖެހޭނެ ކަމަށެވެ. ޖިނާއި ބޮޑެތި މައްސަލަތަކުގައި ފުލުހުން އެދޭ އެދުމެއްގެ މައްޗަށް ބިނާކޮށް، ތަހުގީގު ނިންމުމުގެ މުއްދަތު އިތުރުކޮށް ދިނުމުގެ ބާރު އެ ގާނޫނުގެ ދަށުން ޕީޖީއަށް އޮވެއެވެ.\nމިދިޔަ އަހަރުގެ ޑިސެމްބަރު މަހު ހުޅުމާލޭގައި ޓެކްސީގައި ދަތުރު ކުރަމުން ދަނިކޮށް، ގާސިމްގެ ކަރަށް ވަޅިން ހަމަލާދީ އޭނާ މަރައިލި މައްސަލައިގައި ހައްޔަރު ކޮށްފައި ވަނީ ޅ. ހިންނަވަރު ބޮޑުހިޔާގޭ އަދުހަމް މުހައްމަދު 21،އެވެ. ގާސިމް އަތުން ފޭރެން އުޅުމުގެ ތެރޭގައި އޭނާގެ ކަރަށް ވަޅިން ހަމަލާ ދެވުނު ކަމަށް ބުނެ ތަހުގީގުގައި އަދުހަމް ވަނީ ކުށަށް އެއްބަސްވެފައެވެ.\nއަދުހަމްގެ ބަންދު މުއްދަތު އިތުރުކުރީ މިދިޔަ މަހުގެ 20 ވަނަ ދުވަހުއެވެ. އެހެންކަމުން އޭނާ ބަންދުކުރުމަށް ކޯޓުން އަމުރުކުރިތާ 30ވަނަ ދުވަސް މާދަމާއަށް ހަމަވާނއެވެ. އެހެންކަމުން ޕީޖީން ވަނީ އެ ތަހުގީގު ނިންމުމަށް އިތުރު 15 ދުވަސް ފުލުހުންނަށް ދީފައެވެ.\nގާސިމް މަރާލަން ބޭނުން ކުރި ހަތިޔާރާއެކު، އަދުހަމް އެ ރޭ ލައިގެން ހުރި އަންނައުނުވެސް ފުލުހުން ވަނީ ހޯދާފައެވެ. ފުލުހުން ހޯދާފައިވާ ހެކިތަކުން އަދުހަމްގެ ޑީއެންއޭ ވެސް ވަނީ ފެނިފައެވެ.


Mossad Muslim gaumu thakah huri nurakkaleh -2\nމޮސާޑު މުސްލިމު ގައުމުތަކަށް ހުރި ނުރައްކަލެއް (ދެވަނަ ބައި)\n20 ޖޫޏް 2019, 13:03 |\nދުނިޔޭގެ ސަމާލުކަން ހުއްޓި މޮސާޑު ފަޟީހަތްވެގެން ދިޔަ އެންމެ ބޮޑު އެއް އޮޕަރޭޝަނަކީ މޮސާޑުން ސިއްރިޔާތުގައި ހަމާސްގެ ސިޔާސީ ލީޑަރު ޚާލިދު މިޝާލް ޝަހީދުކޮށްލުމަށް ހިންގި ނާކާމިޔާބު އޮޕަރޭޝަނެވެ.\nޚާލިދު މިޝާލް އުފަންވެފައިވަނީ 1956 ވަނަ އަހަރު ހުޅަނގު އައްސޭރީގައެވެ. އަދި އެބިން އިޒުރޭލުން 1967 ވަނަ އަހަރު ހިފުމާއި ގުޅިގެން މިޝާލްގެ އާއިލާ ކުވައިތަށް ހިޖުރަކުރިއެވެ. ކުވައިތުން ފިޒިކްސް ދާއިރާއިން ތައުލީމު ހާސިލުކުރެއްވި މިޝާލް ހަމާސް ޖަމާއަތާއި ގުޅުނީ އެޖަމާއަތުގެ އެކައުންޓެއްޓެއްގެ ގޮތުގައެވެ. ހަމާސްގެ ސިޔާސީ ގޮފީގެ ލީޑަރެއްގެ ގޮތުގައި ހުރި މިޝާލް އަވަހާރަކޮށްލުމަށް އިޒުރޭލުން ރާވާފައިވަނީ 1997 ވަނަ އަހަރު ފަލަސްތީނުގައި ހިގި ހަމަނުޖެހުމެއްގައި އިޒުރޭލުގެ 21 މީހަކު މަރުވުމާއި ގުޅިގެންކަމަށް ޕޯލް މެކްޖޯޖް ސިފަ ކުރައްވައެވެ. ޚާލިދު މިޝާލް ޝަހީދުކޮށްލުމަށް އިޒުރޭލުން ރާވަމުން ދިޔައީ ހަމާސްގެ ޖަމާއަތުގެ ދުވަސް ދުއްވާލުމުގެ ބޭނުމުގައެވެ.\nޖޯޑަން އާއި އިޒުރޭލާއި އޭރުވަނީ ސުލްހައިގެ އެއްބަސްވުމެއްގައި 1994 ވަނަ އަހަރު ސޮއިކޮށްފައެވެ. އަދި އިޒުރޭލުގެ އެމްބަސީއެއް އައްމާނުގައިވާއިރު ހަމާސްގެ މައިއޮފީސް ވެސް ވަނީ އައްމާނުގައެވެ. އަދި ފަލަސްތީނުގެ ގިނަ އަދަދެއްގެ ރައްޔިތުން ޖޯޑަންގައި ވަޒަވެރިވެފައިވެއެވެ. އެހެންކަމުން، މިފަދަ އޮޕަރޭޝަނުގެ ސަބަބުން އިޒުރޭލާއި ޖޯޑަން އާއިއޮތް ގުޅުމަށް ބުރޫ އަރާފާނެކަން އެގޭތީ މިއޮޕަރޭޝަން ހިންގަން ރޭވުނީ ވަރަށް ބޮޑަށް ސިއްރުކުރެވިގެނެވެ.\nމިއޮޕަރޭޝަން ފުރަތަމަ ކުރިއަށް ގެންދިއުމަށް ރޭވިފައިވާ ރޭވުން ބަދަލުވީ އެއްދުވަހަކު ޑިފެންސް މިނިސްޓަރާއި (އިޒުރޭލުގެ) މޮސާޑުގެ ޝިން ޔުނިޓް ގެ ޑިރެކްޓަރ ބައްދަލުވެ ކުރެވުނު މަޝްވަރާއިން ކަމަށް މޮސާޑުގެ ޑައިރެކްޓަރެއް ކަމަށްވާ ޑެނީ ޔޮޓަން ބުނެއެވެ. ޑެނީ ޔޮޓަން އަކީ މޮސާޑުގެ ޑައިރެކްޓަރެއްގެ ގޮތުގައި 1996 އިން 1998 އަށް މަސައްކަތްކޮށްފައިވާ މީހެކެވެ. އެބައްދަލުވުމުގައި އެދެބޭފުޅުން ބާރުއެޅުއްވީ އޮޕަރޭޝަން ބަދަލުކޮށް ޖޯޑަންއަށް ގޮސް މިޝާލް އަށް ހަމަލާ އަމާޒުކުރުމަށެވެ. މިކަމާއި ހިތްމަހަމަ ނުޖެހި އޭރުގެ ބޮޑު ވަޒީރު ނަތަންޔާހޫ އާއި ބައްދަލުކޮށް އަޑު އުފުލިކަމަށް ވެސް ޑެނީ ޔޮޓަން ބުންޏެވެ. ނަމަވެސް، އެބައްދަލުވުމުން ނިމުނީ މިކަމަކީ އެންމެ އިޒުރޭލަށް ފައިދާބޮޑުގޮތް ކަމަށްވާނަމަ އެކަން އެގޮތަށް ކުރުމަށް ކަމަށްވެސް ޑެނީ ޔޮޓަން ބުންޏެވެ. އެއާއިއެކު އެއޮޕަރޭޝަން އެއްކޮށް ބަދަލުވެގެން ދިޔައެވެ.\nމިއޮޕަރޭޝަނުގެ އިސްމީހެއްގެ ގޮތުގައި ކަނޑައަޅާފައިވަނީ މިޝްކާ ބެން ޑޭވިޑްއެވެ. އޭނާއަކީ 1989 އިން 1999 އާއި ހަމައަށް މޮސާޑުގެ އިންޓެލިޖެންސް އޮފިސަރެއްގޮތުގައި މަސައްކަތްކުރި މީހެކެވެ. މީނާ ދީފައިވާ ބަސްތީގަތުމެއްގައި ވިދާޅުވެފައިވަނީ މިޝާލް ޝަހީދުކޮށްލުމަކީ މައްސަލައެއްކަމަށް ނުދެކޭ ކަމަށާއި އެނިންމުމަށް އޭނާ ފުރިހަމައަށް ތާއީދުކުރާ ކަމަށެވެ. ކާރުގައި ބޮމެއް ހަރުކޮށްގެން ގޮއްވާލުން ނުވަތަ ދުރުނޫން ހިސާބަކުން ބަޑިޖެހުން ފަދަ އަމަލެއް ހިންގައިފިނަމަ އުފެދިދާނެ ނުތަނަވަސްކަން އޭނާއަށްވެސް އެގޭކަމަށާއި އެހެންކަމުން ބޮޑު ވަޒީރު ނަތަންޔާހޫ އަމުރު ކޮށްފައިވަނީ މިއޮޕަރޭޝަން ހިންގަންވާނީ އެއްވެސް ފަރާތަކަށް ނޭގޭ ގޮތަށް ވަރަށް ސިއްރުންކަމަށް ވެސް އޭނާ ބުންޏެވެ.\nމިއޮޕަރޭޝަނަށް ޚާއްސަ ވިހައެއް ތައްޔާރުކުރި ކަމަށާއި އެވިހައަކީ އެވިހަ އިންސާނާގެ ހަންގަނޑުގައި ޖެހިއްޖެނަމަ ގަޑިތަކެއްފަހުން ބަލިވެ އަދި އޭގެ ސަބަބުން އެމީހާ މަރުވާނެފަދަ ވިހައެއް ކަަމަށްވެސް ބެން ޑޭވިޑް ބުންޏެވެ. އަދި މި ވިހަ އިންސާނުން ބޭނުންކޮށްގެން ސިއްރުން ޓެސްޓް ކުރިކަމަށް ވެސް ބެން އެއްބަސްވެއެވެ. މި އޮޕަރޭޝަން ޓެސްޓްކޮށްފައިވަނީ ދެމީހަކު ވެގެންކަމަށާއި ދެމީހުން ފަހަތުންގޮސް އެކަކު އެވިހަ ސްޕްރޭ ކުރާއިރު އަނެކަކު ކޯކްދަޅެއް ކަނޑަލާނީއެވެ. އެހެންކަމުން ވިހަ ސްޕްރޭވި މީހާއަށް ހީވާނީ އެސްޕްރޭވީ ކޯކުކަމަށެވެ.\nމިއޮޕަރޭޝަން ހިންގުމަށް މޮސާޑުގެ ދެ އެޖެންޓަކު ޖޯޑަންގެ ވެރިރަށް އައްމާނަށް ދިޔައީ 1997 ވަނަ އަހަރު ސެޕްޓެމްބަރު މަހުގެ ތެރޭ ކެނެޑާގެ ދެ ޓްއަރިސްޓުންނަށް ވެގެނެވެ. މިދެމީހުން މިކަންކުރުމަށް ގެންދިޔައީ ޚާއްސަ ކެމެރާއެކެވެ. އެކެމެރާއަށް ވަނީ ކުރިން ދެންނެވި ވިހަ ލޯޑުކޮށްފައެވެ. އައްމާނުގައިވާ މިޝާލްގެ އޮފީހަށް ވަނުމަށްޓަކައި ކާރުން ފޭބުމާއިއެކު މޮސާޑުގެ ދެއެޖެންޓުންގެ ތެރެއިން އެކަކު މިޝާލް ކުރިމައްޗަށް އަރާ ކުޑަކަކޫޖެހިއެވެ. އަދި ކެމެރާއިން ފޮޓޯ ނަގާކަންދައްކާ އެއްކަލަ ވިހަ ކެމެރާއިން ސްޕްރޭ ކުރިއެވެ. މިވިހަ ސްޕްރޭ ކުރެވުނީ މިޝާލްގެ ކަންފަތަށެވެ. އެއަށްފަހު މޮސާޑުގެ ދެއެޖެންޓުން ފިލަން ދުއްވައިގަތެވެ. ނަމަވެސް މިޝާލްގެ ބޮޑީގާޑުން މިދެމީހުން ޖޯޑަންގެ ފުލުހާއި ހަވާލުކުރިއެވެ.\nމިއޮޕަރޭޝަން ކުރިއަށް ގެންދިއުމަށް މޮސާޑުން ހަވާލުކޮށްފައިވާ ބެން ޑޭވިޑް ކިޔައިދޭ ގޮތުގައި އެއޮޕަރޭޝަން ހިންގުމަށް އޭނާ ޖޯޑަންއަށް ދިޔައީ އެވިހަ މައިތިރިކުރުމަށް ބޭނުންވާ ފަރުވާވެސް ހިފައިގެނެވެ. ސަބަބަކީ އެއޮޕަރޭޝަނުގައި އޭނާގެ އެޖެންޓަކަށް އެވިހައިގެ އަސަރުކޮށްފިނަމަ އެ ބޭނުންކުރުމަށެވެ. އެއޮޕަރޭޝަން ކުރިއަށް ގެންދިއުމަށް ރޭވިފައިވާ ދުވަހު އޭނާ އޭނާގެ ހޮޓަލުގައި ވަނިކޮށް މޮސާޑުގެ އެޔުނިޓް މީހަކު އައެވެ. އޭނާއަކީ އެދުވަހު އަންނަންޖެހޭ މީހެއްވެސް ނޫނެވެ. އޭނާ އައިސް މައްސަލައެއް ކުރިމަތިވެއްޖެކަމަށް ބުނުމުން މިއޮޕަރޭޝަން ފެއިލްވިކަން އެގުނެވެ.\nމިޝާލް ޝަހީދުކުރުމުގެ މަސައްކަތާއި ހަވާލުވި ދެއެޖެންޓުންގެ އޮޕަރޭޝަން ނާކާމިޔާބުވެ އެދެމީހުން ހައްޔަރުވެ ފުލުހުންގެ ބެލުމުގެ ދަށުގައި ވަނިކޮށް ކެނެޑާ އެމްބަސީއިން މިމީހުންނާއި ސުވާލުކުރިއެވެ. މި ސުވާލުކުރުމުގެ ތެރޭގައި ކެނެޑާގެ ގައުމީ ސަލާމް ކިޔައިދިނުމަށް އެދުމުން މިދެމީހުންކުރެ އެކަކަށްވެސް ކެނެޑާގެ ގައުމީ ސަލާމެއް ނޭގުނެވެ. އެހެންކަމުން މިއީ ކެނެޑާ ބައެއްނޫން ކަމަށާއި މިއީ ސިއްރު އެޖެންޓުންކަން ޔަގީންވެ މުޅި މަޝްރަހު ހޫނުވިއެވެ.\nމިޝާލް އަށް މިވިހައިގެ އަސަރުކުރުމާއިއެކު ވަރުބަލިވާންފެށިއެވެ. އަދި މާގިނައިރެއްނުވެ ހަސްފަތާލަށް ގެންގޮސްފިއެވެ. މިޝާލްގެ ހާލު ސީރިއަސްވެ ބޮޑު މައްސަލައަކާއި ކުރިމަތިވިއެވެ. މޮސާޑުގެ އޮޕަރޭޝަނެއްކަން ގިނަ ބަޔަކަށް އެގުނެވެ. އެއާއިއެކު ޖޯޑަންގެ ރައްޔިތުން އުތުރުއަރައިގެންފިއެވެ. ހުސެއިން ރަސްގެފާނު މިކަމަށް އެއްވެސް ފިޔަވަޅެއް ނާޅުއްވައިފިނަމަ މިއީ އިޒުރޭލާއި ހުސެއިން ރަސްގެފާނާއި ގުޅިގެން ކުރިއަށްދިޔަ އޮޕަރޭޝަނެއް ކަމަށް އާންމުން ތުހުމަތުކޮށްފާނެ ކަން ޔަގީންވާތީ ހުސެއިން ރަސްގެފާނު މިކަން ކުށްވެރިކޮށް އިޒުރޭލަށް އިންޒާރު ދިނެވެ. އަދި އެމެެރިކާގެ ރައީސް ބިލް ކްލިންޓަނަށް ފޯނުން ގުޅުއްވިއެވެ.\nމިޝާލް ޝަހީދުވެއްޖެނަމަ ފަލަސްތީނުގެ ރައްޔިތުން އިޒުރޭލާއި ދެކޮޅަށް ނިކުތުމަށް މަގުފަހިކޮށްދޭނެ ކަމުގެ އިންޒާރު ހުސައިން ރަސްގެފާނު އިޒުރޭލަށް ދެއްވިކަމަށް ބެން ޑޭވިޑް ބުންޏެވެ. މިއާއިއެކު އިޒުރޭލަށް މަޖުބޫރުވީ މިވިހަ މައިތިރިކުރުމަށް ފަރުވާ ދިނުމަށެވެ. އެއާއިއެކު އިޒުރޭލުން އެވިހައިގެ ފަރުވާދީ މިޝާލްގެ ފުރާނަ ސަލާމަތްކުރެވުނުވެ. މިއޮޕަރޭޝަން ނާކާމިޔާބު ވެގެންދިޔައީ އިޒުރޭލަށް ބޮޑެތި ގެއްލުންތަކަކާއިއެކުގައެވެ. އެގޮތުން، އިޒުރޭލުން ހައްޔަރުކޮށްފައިވާ ހަމާސްގެ އެތަކެއް ލީޑަރުން ދޫކުރުމަށް މަޖުބޫރުވިއެވެ. އަދި މުޅިދުނިޔެއަށް އިޒުރޭލު ފަޟީހަތްވެގެން ދިޔަ ކަމަށް ޕޯލް މެކް ޖޯޖް އޭނާގެ “ކިލް ޚާލިދު – ދަ ފެއިލްޑް މޮސާޑު އެސެސިނޭޝަން އޮފް ޚާލިދު މިޝާލް އެންޑް ދަ ރައިޒު އޮފް ހަމާސް” ފޮތުގައި ލިޔެފައިވެއެވެ.\nއިތުރު ލިޔުންޚާލިދު މިޝާލްއިޒުރޭލުމޮސާޑު\nTags: ޚާލިދު މިޝާލް, އިޒުރޭލު, މޮސާޑު


Phone ge charge gina iru bahatan beynuntha?\nފޯންގެ ޗާޖް ގިނައިރު ބަހައްޓަން ބޭނުންތަ؟\nޓެކްނޮލޮޖީއާ އެކު މުއްސަދިވެފައި މިއޮތް ހަޔާތަށް ސޯޝަލް މީޑިއާ އިން ނޫން ގޮތަކަށް އުފާވެރިކަމެއް ނެތެވެ. ފޭސްބުކް އަކީ މިހާރު އެތައް ބައެއްގެ ދިރިއުޅުމުގެ އެއްބަޔެވެ. އައިފޯން ވާނީ އޭނާގެ ހިތާ އެންމެ ގާތް ބައިވެރިޔާއަށެވެ. ފޯން ނިވުމަކީ ހިތް ހުއްޓުން ކަހަލަ ކަމެކެވެ. ހާއްސަކޮށް އައިފޯން ގެންގުޅޭ މީހުންނަށް މި ތުރާ ވަކިން ބޮޑެވެ. މިކަމަށް އޮތް ހައްލަކީ ކޮބައި ހެއްޔެވެ؟\nއައިފޯނެއް ނުގެންގުޅޭ މީހެއް ނެތޭ ބުނެވޭހާ ގިނައިން އައިފޯން ގެންގުޅޭ މީހުން ގިނައިރު ތަފާތު ސޯޝަލް މީޑިއާތަކަށް ވަންނަން ބޭނުންކުރެވޭ އެޕްލިކޭޝަންތައް ހަމަގައިމު ވެސް ފޯނަށް ހުންނާނީ އަޅާ ފުރާލައިފަ އެވެ. ހާއްސަކޮށް ފޭސްބުކް އެޕްލިކޭޝަން ކޮންމެ މީހަކަށް ފޯނުގައި ވެސް އޮންނާނެ އެވެ. އައިއޯއެސް އެޕް ސްޓޯރުން އެންމެ ގިނަ މީހުން ފޯނަށް އަޅާ، ފޭސްބުކް އެޕަކީ އައިފޯނުގެ ޗާޖް ވަރަށް ގަދަޔަށް ކާލާ އެއްޗެއްކަން މި ވަނީ ހާމަވެފަ އެވެ.\nއައިފޯންގެ ބެޓެރި ޗާޖް އަވަހަށް ދާ ދިއުމަށް ހައްލު ގެންނަށް މަސައްކަތް ކުރި ނަމަވެސް މި އެޕްލިކޭޝަނުން ޗާޖް ބޭނުންކުރާ މިންވަރު މަދުކުރެވޭ ގޮތެއް އަދި ޕްރޮގްރާމަރުންނަކަށް ނުހެދެ އެވެ. މިކަމަށް އަދި އޮތް ހަމައެކަނި ހައްލަކީ، އެޕްލިކޭޝަން ފޯނުން އެކީ ދުއްވާލުމެވެ. ނޫނީ އެޕްލިކޭޝަން ބޭނުން ކުރުމާ އެކީ ދުރުވުމެވެ. ގިނަ އިރު ފޯންގެ ޗާޖް ބަހައްޓަން ބޭނުން ނަމަ، ފޯންގެ ބްރޯޒާއިން ފޭސްބުކަށް ވަނުން ނޫން ގޮތެއް އަދި ނެތެވެ. އަޅެއް މި ގޮތް ތަޖުރިބާކޮށްލާށެވެ. ތަފާތު ފެންނާނެ އެވެ!


Iran: Nuclear Scientist maraalee remote control badiakun | ThePress\nއީރާން: ނިއުކްލިއާ ސައެންޓިސްޓް މަރާލީ ރިމޯޓް ކޮންޓްރޯލް ބަޑިއަކުން\nއޮކްޓޯބަރު 27، 2020 ވީ ހުކުރު ދުވަހު މަރާލި އީރާނުގެ ނިއުކްލިއާ ސައެންޓިސްޓް ސައެންޓިސްޓް މުހްސިން ފަހްރީޒާދީ ގެ ސަންދޯއް އުފުލަނީ / ފޮޓޯ: ޓައިމްސް އޮފް އިސްރާއީލު\nމިދިޔަ ހުކުރު ދުވަހު، އީރާނުގެ އިސް ނިއުކްލިއާ ސައެންޓިސްޓް މުހްސިން ފަހްރީޒާދީ މަރާލަން ހަމަލާ ދީފައި ވަނީ ރިމޯޓް ކޮންޓްރޯލުން އޮޕަރޭޓް ކުރާ މެޝިން ބަޑިއަކުން ކަމަށް، އީރާނުގެ ފާޒް ނިއުސް އޭޖެންސީ އާ ހަވާލާދީ ބައިނަލްއަގުވާމީ މީޑިއާއިން ރިޕޯޓް ކޮށްފިއެވެ.\nއެ ބަޑި އޮޕަރޭޓް ކުރީ އެހެން ކާރަކުން ކަމަށް ވެސް އީރާނުން ތުހުމަތު ކުރެއެވެ. އީރާނުގެ އިސް ލީޑާޝިޕުން ތުހުމަތު ކުރާ ގޮތުގައި ފަހްރީޒާދީ މަރާލުމުގެ ފަހަތުގައި އޮތީ އިސްރާއީލެވެ. އީރާނުގެ ނިއުކްލިއާ މަޝްރޫއު އެންމެ ފޯރީގައި ހިންގި ދުވަސްވަރު، އެކަމުގައި އެންމެ އިސްކޮށް ހުރި ފަހްރީޒާދީގެ މަރުގެ ބަދަލު، އެކަށީގެންވާ ވަގުތެއްގައި ހިފާނެ ކަމުގެ އިންޒާރުވެސް އީރާނުގެ ލީޑާޝިޕުން ވަނީ ދީފައެވެ.\nއީރާނުގެ ނިއުކްލިއާ ސައެންޓިސްޓް މުހްސިން ފަހްރީޒާދީ މަރާލަން ދިން ހާދިސާގެ ތެރެއިން / ފޮޓޯ: ޓައިމްސް އޮފް އިޒްރޭލް\nފަހްރީޒާދީ މަރާލި ގޮތާ މެދު އީރާނުގައި ތަފާތު ގޮތް ގޮތަށް ވާހަކަ ދެކެވެއެވެ. އެތަނުން އެއް ގޮތެއް ކަމަށް ބުނަނީ، ފަހްރީޒާދީއާއި އޭނާގެ ހަށިފާރަވެރިން ކާރުގައި ދަނިކޮށް ބަޑިޖަހާ އަޑުއިވިގެން، ވެގެން އުޅޭ ގޮތެއް ބެލުމަށް ކާރުން ބޭރަށް ފަހްރީޒާދީ ފޭބުމުން، ދުރުގައި އޮތް ކާރަކުން އޭނާގެ ގަޔަށް ބަޑީގެ ހަމަލާތައް އަމާޒު ކުރީ ކަމަށެވެ.\nފަހްރީޒާދީގެ ގަޔަށް3ފަހަރެއްގެ މަތިން ބަޑީގެ ހަމަލާ އަމާޒު ވި ކަމަށާ،3މިނެޓެއް ހާއިރަށް ދެމިގެންދިޔަ ހަމަލާގައި، ނިސާން ކާރުވެސް ގޮވި ކަމަށްވެއެވެ.\nއަނެއް ބަޔަކު ރިޕޯޓް ކުރާ ގޮތުގައި ފުރަތަމަ ގޮވީ ގޮވުމެކެވެ. ބަޑީގެ ހަމަލާތައް ބަދަލު ކުރީ ފަހުންނެވެ.\nއޮކްޓޯބަރު 27، 2020 ވީ ހުކުރު ދުވަހު ނިއުކްލިއާ ސައެންޓިސްޓް މުހްސިން ފަހްރީޒާދީ މަރާލުމުން އާންމުން މުޒާހަރާ ކުރަނީ / ފޮޓޯ: ދި އޮސްޓްރޭލިއަން\nފަހްރީޒާދީ މަރާލުމުގެ އަމަލަކީ، އެމެރިކާއިން ޑްރޯން ހަމަލާދީ، އީރާން އަސްކަރިއްޔާގެ އެންމެ ނުފޫޒުގަދަ ކޮމާންޑަރު، ގާސިމް ސުލައިމާނީ މަރާލުން ފަދަ ކަމެއް ކަމަށްވެސް އީރާނުން ސިފަކުރެއެވެ.\nވައިޓްހައުސްވެސް ވަނީ ފަހްރީޒާދީގެ މަރުގެ މައްސަލަ ވަރަށް ގާތުން ބަލަމުން އަންނަ ކަން ހާމަކޮށްފައެވެ.\nފަހްރީޒާދީގެ ޖަނާޒާ މިއަދުގެ ވަގުތެއްގައި ކުރިއަށް ގެންދިއުމަށް ވަނީ ނިންމާފައެވެ.\nއީރާނުން ވަނީ ފަހްރީޒާދީ މަރާލި މައްސަލައަށްފަހު، އެ ގައުމުގެ ނިއުކްލިއާ މަޝްރޫއު އިތުރަށް ވަރުގަދަ ކުރާނެ ކަމަށް އިންޒާރު ކޮށްފައެވެ.\nނިއުކްލިޔަރ ހަތިޔާރު އިސްރާއީލް އީރާނު-އެމެރިކާ ހަނގުރާމަ އީރާނުގެ ނިއުކްލިއާ މަޝްރޫ އީރާން ދުނިޔެ


TMA massalaiga shaamilvaa faraaiythakah fiyavalhualhaa!\nސީޕްލޭން ޓަރމިނަލް މައްސަލައިގައި ޝާމިލްވާ ފަރާތްތަކަށް ފިޔަވަޅުއަޅާ!\nއޭސީސީއިން ވަނީ ސީޕްލޭން ޓަރމިނަލް ގެއްލުމުގައި ދޭންއުޅޭ ކަން އެނގިފައިވާ ކަަމަށް ހާމަކޮށްފައި\nޒީރޯ ޓޮލަރެންސް މިކަމުގައި ރައްޔިތުން ބޭނުންވޭ\nކ. މާލެ | 14 ފެބްރުއަރީ 2020 | ހުކުރު 22:30 | 10,786\nޓީއެމްއޭގެ އެއަރ ޓެކްސީއެއް - ޓީއެމްއޭ\n"އަޅުގަނޑު މި މަޤާމާ ޙަވާލުވިއިރު، ކޮރަޕްޝަނާއި ވައްކަމުގެ ޖަރާސީމުން އުމަގުނުވާ އެންމެ ގުނަވަނެއް މި ދައުލަތުގައި ނެތޭ ދެންނެވިދާނެ. ފަސާދައާއި ޚިޔާނާތުން ކިލަނބުނުވާ އެންމެ އިދާރާއެއްވެސް މި ޤައުމުގައި ނެތް." މިއީ ވެރިކަމާ ހަވާލުވެވަޑައިގެން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު، އެތަައް ހާސް ދިވެހި ރައްޔިތުންނެއްގެ ކުރިމަތީގައި ދެއްކެވި ވާހަކަފުޅެވެ.\nދަރުބާރުގޭގައި އިއްވެވި އެބަޔާނުގައި ރައީސް ވިދާޅުވި އެހެން ބަސްފުޅެއްވެސް ހަނދާނުގައި އެބަހުއްޓެވެ. "ނަމަވެސް ކޮރަޕްޝަންގެ މޫތައް މުޅި ރާއްޖެއަށް ފެތުރިގެން ދިޔައީ، ޚިޔާނާތާއި ފަސާދައިގެ ކުރިމަތީގައި، އެ މުއައްސަސާތައް ކުޑަކަކޫ ޖެހުމުން. ދައުލަތުގެ މުދަލާއި ފައިސާ، ނާޖާއިޒު ގޮތުގައި އަމިއްލަ ބަޔަކު ބޭނުންކުރިއިރު، އެކަމާ ދެކޮޅަށް އެކަށީގެންވާ ފިޔަވަޅު ނޭޅުމުން." ރައީސް ސޯލިހު ވިދާޅުވިއެވެ.\nމިއީ ހަގީގަތުގައިވެސް ފަސް އަހަރުގެ ދައުރެއް ވެރިކަން ކޮށްފައި، ރައްޔިތުން ނިކުމެ ވޯޓުން ބޭރުކޮށްލި ސަރުކާރު ނިމިގެން ދިޔައިރު ގައުމުގެ ހާލާތު ހުރިގޮތެވެ. އެސަރުކާރަށް ރައްޔިތުން ކުރި އިތުބާރު ގެއްލުމުގެ މައިގަނޑު ސަބަބަކީވެސް މިއެވެ. ތަރައްގީ ނުކޮށްދީގެނެއް ނޫނެވެ. ހިދުމަތް ފޯރުކޮށް ނުދެވިގެނެއްވެސް ނޫނެވެ. ހިޔާނާތާއި ކޮރަޕްޝަނުގެ ސަބަބުން ސަރުކާރުގެ މަތިބަރުވެގެން ދިޔަ ދިޔައިނުންނެވެ.\nމިއަދު ދިވެހި ދައުލަތަށް އެންމެ ގިނަައިން ޑޮލަރުން ފައިސާ ވައްދާ މޯލްޑިވްސް އެއަރޕޯޓްސް ކޮމްޕެނީ ލިމިޓެޑާ ގުޅޭގޮތުން މިއިވޭ ވާހަކަތަކުން އަނެއްކާވެސް ރައްޔިތުންގެ ކަނބޮޑުވުންތައް އިންތިހާގައެވެ. ދައުލަތުގެ ތެރޭގައި ހިނގާ ކޮރަޕްޝަންގެ މައްސަލަތައް ބެލުމަށް މަތިކުރެވިފައިވާ އެންޓި ކޮރަޕްޝަން ކޮމިޝަންގެ ބަޔާނުންވެސް މިކަންކަން އިތުރަށް ސާފުވެގެން ގޮސްފިއެވެ. އޭސީސީއިން ވަނީ އައު ސީޕްލޭން ޓަރމިނަލް ދޭން އުޅެނީ ދައުލަތަށް ގެއްލުމުގައި ކަމަށް އެކޮމިޝަނަށް ފާހަގަކުރެވިފައިވާ ކަމަށް ބުނެފައެވެ.\nއޭސީސީއިން ފާހަގަކުރި ކަންތައްތަކުގެ ތެރޭގައި، އެމްއޭސީއެލްގެ ބޯޑުގައި ހިމެނިވަޑައިގަންނަވާ ބައެއް ފަރާތްތަކާއި، ޓީއެމްއޭ އަދި މަންޓާ އެއަރގެ މަސްއޫލުވެރިންނާ އާއިލީ ގުޅުން އޮންނަ ވާހަކަތައްވެސް ފާހަގަކޮށްފައިވެއެވެ. އަދި އެކަމާއި ގުޅިގެން ބަލަންޖެހޭ އިތުރު ކަންކަން ބެލުމަށްފަހު، މިމައްސަލައިގައި ޖިނާއި ތަހުގީގެއް ހިންގަން ފަށާފައިވާކަމަށް ވަނީ ބުނެފައެވެ.\nމިހިސާބުން ރައީސް އިބްރާހިމް ސޯލިހުއަށް ފިޔަވަޅު ނޭޅެންވީ އެއްވެސް ސަބަބެއް ނެތެވެ. ހަނދާނަށް ގެންނަނީނަމަ، މޯލްޑިސް ގޭސްގެ އެމްޑީގެ މަގާމުގައި ހުންނެވި ޝަޒައިލްއަށް މިފަދަ ތުހުމަތުތަކެއް ކުރެވުނު ހިސާބުން، އެމައްސަލަތައް ތަހުގީގުކޮށް ނިމެންދެން އޭނާވެސް ހުރީ މަގާމުގެ ހުރިހާ މަސްއޫލިއްޔަތުތަކުން އެކަހެރި ކޮށްފައެވެ. ހެކި ފޮރުވުމާއި، މަގާމުގެ ނުފޫޒު ބޭނުންކޮށްގެން ތަހުގީގަށް ހުރަސް އެޅިދާނެ ކަމަށް ބަލާފައެވެ.\nޝަޒައިލްގެ މައްޗަކަށްވެސް އެއްވެސް މައްސަލައެއް ސާބިތެއް ނުވެއެވެ. ކުރެވުނީ ތުހުމަތެވެ. ނަމަވެސް، ޒީރޯ ޓޮލަރެންސް ޓު ކޮރަޕްޝަން ސިޔާސަތުގެ ދަށުން އެންމެ ބުއްދިވެރީ ކަމަކަށް ފެނުނީ އޭނާ މަގާމުގެ މަސްއޫލިއްޔަތުތަކުން އެކަހެރި ކުރުމަށެވެ. މިއަދު މިއޮތީ އަނެއްކާވެސް އެހާލަތު ހަމަ މެދުވެރިވެފައެވެ. ދައުލަތަށް ވާން އޮތް ފައިސާގެ ގެއްލުމުގެ އަދަދުން އަޅާ ކިޔާނަމަ އަދި އިޔަށްވުރެވެސް ގޯސް ހާލަތެއް ފެންމަތިވެފައެވެ.\nފައިސާގެ އަދަދުން ގުނާނަމަ، 15 އަހަރުގެ ތެރޭގައި ދައުލަތަށް 10 ބިލިއަނަށް ވުރެ ބޮޑު ގެއްލުމެއް ވާނެ ވަރުގެ މައްސަލައެއްގައި، ކިރިޔާވެސް ތުހުމަތެއް ކުރެވޭނަމަ އަވަހަށް މަގާމުގެ މަސްއޫލިއްޔަތުން ދުރުކުރަންވީއެވެ. ކަންވެނިމެންދެން މަޑު ކޮށްގެން ނުހުންނާށެވެ.\nދެން އޮތީ، އެމްއޭސީއެލުން ޓީއެމްއޭއަށް ފޮނުވި ސިޓީގެ ވާހަކަ އެވެ. ނުވަތަ ދިން ޔަޤީންކަމުގެ ވާހަކަ އެވެ. އެކަން ކޮށްފައި އޮތީ މި ސަރުކާރަކުން ނޫނެވެ. އެއީ ނިމިދިޔަ ސަރުކާރުގެ ތެރޭގައި ކޮށް ނިންމާފައި ހުރި ކަންކަން، ތިލަވެގެން އުޅެ މައުލޫމާތުތަކުން ހާމަވެއެވެ. ޓީއެމްއޭއަށް އައު ޓާމިނަލުން ބިންދޭނެ އަގުތައްވެސް ހުރީ ނިމުނު ސަރުކާރުގެ ތެރޭގައި ނިންމާފަ އެވެ. އެމްއޭސީއެލްގެ ބޯޑްގެ ނިންމުންތަކުން އެކަނިވެސް އެކަންކަމަކީ ކުރީ ސަރުކާރުގެ ތެރޭގައިކޮށް ނިންމާފައިހުރި ކަންކަން އެނގެ އެވެ. ނަމަވެސް ރައީސް ސޯލިހް ވައުދުވެވަޑައިގެންނެވީ ނިމުނު ސަރުކާރުގެ ތެރޭގައި ހިންގާފައިވާ ކަންކަންވެސް ތަހުޤީޤްކޮށް، އިންސާފު ހޯދައިދެއްވުމަށެވެ. އެހެންކަމުން އެކަމުގެ އަޑީގައި ތިބި ނިމުނު ސަރުކާރުގެ ވެރިންނާއި، ކަޓު ލިބުނު މީހުންނާއި މެދުވެސް އަވަސް ފިޔަވަޅުތަކެއް އަޅަންޖެހެ އެވެ.\nޒީރޯ ޓޮލަރެންސްގެ ވަގުތު އައިސް މިއޮތީ ޖެހިފައެވެ. ލަސްނުވެ އަވަހަށް ފިޔަވަޅު އަޅުއްވާށެވެ. މިހާރުވެސް މާބޮޑަށް ލަސްވެއްޖެއެވެ.\n120،000 އަކަ މީޓަރު ބެލިއްޖެ، އިމާމު އަދިވެސް ނުފެނޭ!


Sky News gai Raajje ah Khaassa koh, Mauloomaathu Hissaa kurumah Segment eh hadhani | Atoll News\nސްކައި ނިއުސްގައި ރާއްޖެއަށް ޚާއްސަކޮށް މައުލޫމާތު ހިއްސާކުރުމަށް ސެގްމެންޓެއް ހަދަނީ\nޝާއިޢުކުރީ: މުޙައްމަދު އަފްރާޙް މެއި 29, 2021, 16:14\nސްކައި ނިއުސްގައި ރާއްޖެއަށް ޙާއްސަކޮށް މައުލޫމާތު ހިއްސާކުރުމުގެ ސެގްމެންޓެއް ހަދަން ނިންމައިފި އެވެ.\nމިއީ މެދުއިރުމަތީގެ ޤައުމުތަކުގައި ރާއްޖޭގެ ފަތުރުވެރިކަން އިޝްތިހާރުކުރުމަށް މޯލްޑިވްސް މާރކެޓިންގ އެންޑް ޕަބްލިކް ރިލޭޝަންސް ކޯރޕަރޭޝަން (އެމްއެމްޕީއާރުސީ) އިން ކުރިއަށް ގެންދާ ކެމްޕެއިނުގެ ދަށުން ހިންގާ ހަރަކާތެކެވެ.\nއެމްއެމްޕީއާރްސީ އިން ބުނީ ރޭޑިއޯ ޝޯވތަކުގައި އެންމެ ގިނައިން މީހުން އަޑުއަހާ ވަގުތުތަކުގައި ރާއްޖެ އިޝްތިހާރުކުރުމަށް ވެސް ނިންމާފައިވާ ކަަމަށެވެ. އަދި ރާއްޖޭގެ ފަތުރުވެރިކަމާއި ގުޅޭ އިޝްތިހާރުތައް ސްކައި ނިއުސް ވެބްސައިޓްގައި ވެސް ހިމަނާނެ ކަމަށެވެ.\nމީގެ އިތުރުން މިކެމްޕެއިންގެ ދަށުން ވީގޯ، ސްކައި ނިއުސް އަރަބިޔާ އަދި އަލް ރައިސްއާ ގުޅިގެން ގިނަ ހަރަކާތްތަކެއް ކުރިއަށް ގެންދިޔުމަށް ރާވާފައިވާ ކަމަށް ވެސް އެމްއެމްޕީއާރްސީ އިން ބުނެއެވެ.\nއެގޮތުން އަންނަ ޖޫން މަހުގެ 19 ވަނަ ދުވަހުގެ ނިޔަލަށް ޓްރެވެލް މާކެޓްޕްލޭސް ވީގޯއާ ގުޅިގެން ރާއްޖެ އިޝްތިހާރު ކުރުމުގެ ގިނަ ހަރަކާތްތަކެއް ކުރިއަށް ގެންދާނެ ކަމަށް އެ ކުންފުނިން ބުނެފައި ވެއެވެ.\nވީގޯ އަކީ މެދުއިރުމަތި، އުތުރު އެފްރިކާ، އިންޑިއާ އަދި ސައުތު އީސްޓް އޭޝިއާގެ އެންމެ ބޮޑު އެއް ޓްރެވެލް މާކެޓްޕްލޭސްއެވެ.\nސަތޭކަ އަށްވުރެ ގިނަ އެއަރލައިން، ހޮޓެލް އަދި ޓްރެވެލް އޭޖެންސީތައް ހިމެނޭ ޑޭޓާބޭސްއަކުން ޑީލް އަދި އޮފަރތައް އަޅައި ބެލުމުގެ ފުރުސަތު މި ޕްލެޓްފޯމުން ލިބެއެވެ.\nމި ކެމްޕެއިންގައި ރާއްޖެ ފަތުރުވެރިކަމުގެ މަންޒިލެއް ގޮތުގައި ވީގޯގެ ވެބްސައިޓާއި ފޯން އެޕްލިކޭޝަންގައި އިޝްތިހާރުކުރާނެ ކަމަށާއި އެގޮތުން ރާއްޖެއަކީ ރައްކާތެރި މަންޒިލެއްކަން ހާމަކޮށްދީ އާޓިކަލްއަކާއި ޕުޝް ނޮޓިފިކޭޝަން އަދި ސޯޝަލް މީޑިއާ ޕޯސްޓްތައް އާންމުކުރާނެ ކަމަށް ވެސް އެމްއެމްޕީއާރްސީ އިން ބުނެ އެވެ.\nއެމްއެމްޕީއާރްސީ އިން ބުނީ މި ކެމްޕެއިންގެ ސަބަބުން 1.5 މިލިއަން އޮންލައިން އިމްޕްރެޝަން ޙާސިލްކުރެވޭނެ ކަމަށެވެ.\nމީގެ އިތުރުން މިދިޔަ އޭޕްރިލް މަހުން ފެށިގެން ސްކައި ނިއުސް އަރަބިއާއާއި ގުޅިގެން މާކެޓިންގ ކެމްޕެއިނެއްވެސް ފަށާފައި ވެއެވެ. 35 މިލިއަންއަށް ވުރެ ގިނަ މީހުންނަށް ފޯރާ ސްކައި ނިއުސް އަރަބިއާއަކީ އަރަބިންގެ ތެރޭގައި އެންމެ މަގްބޫލްއެއް ޓީވީ ޗެނަލެވެ.\nމި ކެމްޕެއިނަކީ މެދުއިރުމަތީގެ މާކެޓަށް އަރަބި ބަހުން ރާއްޖެ އިޝްތިހާރުކުރުމަށް ކުރިޔަށްގެންދާ ކެމްޕެއިނެކެވެ.\nއެމްއެމްޕީއާރުސީން އަންނަނީ ދުނިޔޭގެ ހުރިހާ ކަންކޮޅުތަކެއްގައި ރާއްޖެ އިޝްތިހާރުކުރުމަށް ގިނަ މަސައްކަތްތަކެއް ކުރަމުންނެވެ.


އައްސޭރި ޖަލުގައި ގައިދީންނަށް ފުޓްބޯޅަ މުބާރާތެއް ފަށައިފި\n12 މާރޗް 2016\nމޯލްޑިވްސް ކަރެކްޝަނަލް ސަރވިސްގެ ޖަލުތަކުގައިތިބި ގައިދީންގެ ތެރެއިން އައްސޭރި ޖަލުގައި ތިބި ގައިދީންނަށް ފުޓްބޯޅަ މުބާރާތެއް ފަށައިފިއެވެ.\nމި މުބާރާތަކީ ގައިދީން ރަނގަޅު ގޮތުގައި އަނބުރާ މުޖުތަމައުއަށް ނެރުމަށް މޯލްޑިވްސް ކަރެކްޝަނަލް ސަރވިސްއިން ކުރަމުންގެންދާ މަސައްކަތް ތަކުގެ ތެރެއިން އައްސޭރި ޖަލުގައި ތިބި ގައިދީންނަކީ ވިސްނުމުގެ ގޮތުންނާއި އަހުލާގީ ގޮތުން ރަނގަޅު ދުޅަހެޔޮ ބަޔަކަށް ހެދުމުގެ މަގްސަދުގައި ކުރިއަށް ގެންދާ މުބާރާތެކެވެ.\nޖުމްލަ ހަ ޓީމް ވާދަކުރާ މިމުބާރާތް ކުރިއަށް ގެންދަނީ ދެ ގުރޫޕަކަށް ބަހާލައިގެން ކޮންމެ ގުރޫޕަކުންވެސް އެންމެ ގިނަ ޕޮއިންޓްހޯދާ ދެޓީމް ސެމީގައި ބައްދަލުކުރާ ގޮތަށެވެ. އަދި ސެމީއިން މޮޅުވާ ދެޓީމް ފައިނަލްގައި ކުޅޭގޮތަށެވެ.\nހުކުރު ދުވަހު ފެށި މިމުބާރާތުގެ ފައިނަލް މެޗް ކުޅުމަށް ހަމަޖެހިފައިވަނީ މިމަހުގެ 19 ވަނަދުވަހުއެވެ.\nމިމުބާރާތަކީ 2012 ވަނަ އަހަރުން ފެށިގެން ކޮންމެ އަހަރަކުވެސް އައްސޭރި ޖަލުގައި ކުރިއަށް ގެންދާ މުބާރާތެކެވެ. މިއަހަރު މުބާރާތް ހުޅުއްވައިދެއްވީ އައްސޭރި ޖަލުގެ ޑައިރެކްޓަރ، އެސިސްޓެންޓް ސްޕްރިންޓެންޑެންޓް އޮފް ޕްރިޒަންސް މުހައްމަދު ހުސައިން އެވެ.


Isthashigandu Dhigukurumah Kurevidhaane' Thin Faruvaaeh - TrendingRED\n28 އޮކްޓޯބަރ 2017 - 15:00\nއާމަނަކަ (ކާސްޓާ) ތެޔޮ\nމިއީ އާމަނަކަ ގަހުގެ އޮށުން އުފައްދާ ތެކެވެ. އާންމުކޮށް ރާއްޖޭން ގަންނަން ލިބޭ މިތެލަކީ އޮލަ ތެލެކެވެ. އެހެންކަމުން މިތެޔޮ ބޭނުންކުރުން އެންމެ ރަނގަޅީ ޒައިތޫނި ނުވަތަ ހަހޯބާ ތެޔޮ ފަދަ އެއްޗަކާއި އެއްކޮށްގެންނެވެ. ވަރަށް ގިނަ މީހުންނަށް ހީވެފައި އޮންނަނީ ތެޔޮލާއި އިރު ވަރަށް ގިނައިން ބޭނުންކުރަންޖެހޭނެއެވެ. ނަމަވެސް މިކަމުގެ ސަބަބުން އިސްތަށިތަކުގެ ބުޑު ތެލުން ފުރި އިސްތަށިތައް ބަލިވުމަށް މަގުފަހިވެއެވެ. އެންމެ ރަނގަޅީ5ވަރަކަށް ތިކި އަތަށް އެޅުމަށްފަހު ދެއަތް ދެއަތާއި ހާކާލާއި ތެޔޮފޮދު ހޫނު ކޮށްލުމަށްފަހު އަތުގެ އިނގިލިތަކުން ހަންގަނޑު މަސާޖުކުރުމެވެ.\nރޯޒްމެރީ ތެލަކީ އިސްތަށިވެރިން ހުއްޓުވުމަށާއި އިސްތަށި ފެޅުމަށް އެހީވެދޭ ތެލެކެވެ. މިއީ އެސެންޝަލް ތެލެކެވެ. މާނައަކީ މިތެޔޮ ތައްޔާރުކޮށްފައިވަނީ އާތްވާއެކު ތެޔޮތަށް ފަތުން ނެރުމަށްފަހު ދެން އެތޮޔޮ އާވިން ވަކިކޮށްގެންނެވެ. އެހެންކަމުން މިތެޔޮ އެހެން ތެޔޮތަކަށް ވުރެ އަގުބޮޑުވެދާނެއެވެ. ނަމަވެސް މީގެ ނަތީޖާ ހޯދާކަށް އެހާ ގިނައިން ބޭނުމެއް ނުވެއެވެ. ކުޑަ ޒައިތޫނި ނުވަތަ ކާށިތެޔޮ ފޮދަކަށް ދެތިން ތިކި ރޯޒްމެރީ ތެޔޮ އަޅާށެވެ. އަދި ރަނގަޅަށް މަސާޖްކުރާށެވެ. މިއީ ހަންގަނޑުގައި ލޭހިނގުން އިތުރުކޮށްދީ އިސްތަށި ވެރުމަށް މަގުފަހިކުރާ ޑ.އެޗް.ޓީ ހޯމޯން ދަށްކުރާ އެއްޗެކެވެ.\nއެލޮވެރާއަކީ އިސްތަށި އަލުން ފެޅުމުގައި އެހީވެދޭ އެއްޗެކެވެ. އަދި ކާށިތެލަކީ ބޮލުގެ ހަންގަނޑުގެ ދުޅަހެޔޮކަމަށް ރަނގަޅު އެއްޗެކެވެ. އެއްސަމުސާ އެލޮވެރާ ޖެލްއާއި އެއްސަމުސާ ކާށި ތެޔޮ އެއްކޮށްގެން ހަފްތާއަކު އެއްފަހަރު ރަނގަޅަށް ބޯމަސާޖުކުރާށެވެ.


ފަތްޖެހި ފޯނުގެ ތަފާތު ވައްތަރެއް\nދެކުނު ކޮރެއާގެ ސެމްސަންގާއި ޗައިނާގެ ވާވޭގެ ފަތްޖެހޭ ފޯނަކީ މިހާރު މާޒީގެ ތެރެއަށް ގޮސްފައިވާ ވާހަކައެކޭ ބުނެވިދާނެ އެވެ. އެ ދެ ކުންފުނިން އެ މީހުންގެ އުފެއްދުންތައް އާންމުންނާ ހަމައަށް ގެނެސްދީ، އޭގެ ތަޖުރިބާތައް ވެސް އެތައް ބަޔަކުކޮށްފި އެވެ. ދެ ޑިސްޕްލޭ އެކުލެވޭ އެ ފޯނުތަކަކީ އެކީއަކަށް ހުޅުވައިލުމުން ހެޔޮވަރުގެ...\nވަންޕްލަސް 7: ތަފާތު ތިން މޮޑެލްއެއް\nވަންޕްލަސް އަކީ ބާރުގަދަ ފޯނުތަކެއް ހެޔޮ އަގުގައި ވިއްކާ ކުންފުންޏެކެވެ. ވަންޕްލަސްއާ ބެހޭ ގޮތުން ދެން އޮތް ވާހަކަ އަކީ، އާދަކާދަ އަށް ބަދަލު ގެންނަން އުޅޭ ވާހަކަ އެވެ.\nގޫގުލް އެސިސްޓެންޓް، އެންޑްރޮއިޑް ކްރޯމް އަށް\nކްރޯމް އިންޓަނެޓް ބްރައުޒާ ނެތް އެންޑްރޮއިޑް ފޯނެއް ނެތެވެ. އެންޑްރޮއިޑް ފޯނުތައް ފެކްޓަރީން ނެރޭއިރު، ކްރޯމް ބްރައުޒާ އިންސްޓޯލްކޮށްފައި އިންނަން ޖެހެ އެވެ. އެންޑްރޮއިޑް މޮބައިލް އޮަޕަރޭޓިން ސިސްޓަމް އަމިއްލަކުރުމަށް މި އަށް ވުރެ ވަކި ފަސޭހަ ގޮތެއް ގޫގުލް އަށް ކޮބައި ހެއްޔެވެ؟\nގެލަކްސީ ނޯޓް 10: ދެން އޮތް ބޮޑު ވާހަކަ\nސެމްސަންގް "ގެލަކްސީ އެސް10"އާ ގުޅިގެން ކުރެވެން ފެށި ބަހުސްތަކަށް އަދިވެސް ނިމުމެއް ނާދެ އެވެ. އެސް10ގެ ރީތިކަމާއި ފަރިކަން، ހީކުރި ވަރަށް ވުރެ ވެސް ފަރި އެވެ. ދެން އޮތީ ގެލަސްކީ ނޯޓް10ގެ ވާހަކަތަކެވެ.\n"ވާވޭ ޕީ30 ޕްރޮ" އަދި "ޕީ30" ލޯންޗްކުރާ ތާރީޚަކީ 26 މާޗް ކަމަށް، ވާވޭއިން ކުރި ރަސްމީ ޓްވީޓަކުން ވަނީ ކަށަވަރުކޮށްދީފަ އެވެ. ހަފުލާ އޮންނާނެ ކަމަށް ބުނެފައި ވަނީ ޕެރިހުގަ އެވެ.\nސެމްސަންގުގެ 5ޖީ ފޯނު އަންނަ މަހު\nސެމްސަންގް ގެލެކްސީގެ އެންމެ ފަހުގެ މޮޑެލް އެސް10 މި މަހު ރަސްމީކޮށް ނެރުމަށް ފަހު، އަނެއްކާ ވެސް އެ ކުންފުނިން އާ ކަމަކަށް ތައްޔާރުވެއްޖެ އެވެ.\nގޫގުލް އިންބޮކްސް ހުއްޓާލަނީ\n"އިންބޮކްސް ބައި ޖީމެއިލް" އަކީ މުޅި ޖީމެއިލް ހުއްޓުވާލާނެ ވަކި އެޕްލިކޭޝަނަކަށް ވާނެ ކަމަށް ގަބޫލުކުރެވުނެވެ. ޖީމެއިލް އަދި "އިންބޮކްސް" ބިނާކޮށްފައި ވަނީ އެއް އަސާސަކަށް ނަމަވެސް، "އިންބޮކްސް" އަށް ލިބިދީފައި ހުރި ފީޗާތަކާ ހެދި، ޖީމެއިލް ދެކެ ފޫހިވާ ގޮތް ވެސް ވި އެވެ. ނަމަވެސް، "އިންބޮކްސް" ގައި ހުރި ނަމަ ހުރި ފަސޭހަކަމެއް،...\nގެލަކްސީ އެސް10 5ޖީ: ފޯނު ޓެސްޓްކުރަން ފަށައިފި\nސެމްސަންގް ގެލަކްސީ އެސް10 5ޖީ ޓެސްޓްކުރަން ފަށައިފި އެވެ. ސެމްސަންގް ސްމާޓްފޯނެއް ޓެސްޓްކުރާ ވާހަކަ މި ބުނީ، މިއީ 5ޖީ ފޯނަކަށް ވާތީ އެވެ.\nއެންޑްރޮއިޑް އަދި ވިންޑޯޒް ދޫކޮށްލަން ތައްޔާރު: ވާވޭ\nޒީޓީއީ އިން ވެސް ފަތްޖެހޭ ފޯނެއް އުފައްދަނީ\nޒީޓީއީ އިން އުފައްދަން މަސައްކަތްކުރާ ފަތްޖެހޭ ފޯނު ބޮޑަށް ވައްތަރުކުރެވެނީ މޮޓޮރޯލާ "ރޭޒާ"އާ އެވެ. މޮޓޮރޯލާ ރޭޒާ އަކީ، އެއިރު ވަރަށް ކަމުދިޔަ ފޯނެކެވެ. އެންޑްރޮއިޑަށް ވުރެ ކުރިން ބޭނުންކުރެވުނު މޮބައިލް އޮޕަރޭޓިން ސިސްޓަމެއް ކަމަށްވާ، "ސިމްބިއަން" އިން ހިންގޭ ގޮތަށް އިންޖިނިއާކުރި މޮޓޮރޯލާ ރޭޒާ، ރޭޒަރުތިލައެއްގެ މިސާލުން...


ތޮއްޑޫއިން ގޯޗަށް ޝަރުތު ހަމާވާފަރާތްތަކުގެ ވަގުތީ ލިސްޓް އާންމުކޮށްފި | Sandhaanu\nތޮއްޑޫއިން ގޯޗަށް ޝަރުތު ހަމާވާފަރާތްތަކުގެ ވަގުތީ ލިސްޓް އާންމުކޮށްފި\nއއ. ތޮއްޑޫއިން ދޫކުރުމަށް ހަމަޖައްސާފައިވާ 100 ގޯޗަށް ކުރިމަތިލި ފަރާތްތަކުގެ ތެރެއިން ޝަރުތު ހަމަވާ ފަރާތްތަކުގެ ވަގުތީ ލިސްޓް އިއުލާން ކޮށްފި އެވެ.\nތޮއްޑޫ ކައުންސިލުން މިއަދު އިއުލާންކުރި މި ލިސްޓުގައި ޝަރުތު ހަމަވާ ފަރާތްތަކުގެ ގޮތުގައި 330 މީހުން ހިމެނޭއިރު ޝަރުތު ހަމަނުވާ ފަރާތްތަކުގެ ގޮތުގައި 15 ފަރާތެއް ހިމަނާފައި ވެއެވެ. އަދި މުހިންމު ބައެއް މައުލޫމާތު ފުރިހަމަނުވެހުރި ފަރާތްތަކުގެ ގޮތުގައި ފަސް ފަރާތެއްގެ ލިސްޓެއް ވެސް ހިމަނާފައިވެ އެވެ.\nކައުންސިލުން ބުނީ ގޯއްޗަށް އެދުނު ފަރާތަކުގެ ޕޮއިންޓްދީފައިވަނީ ގެވަޅު ކޮމިޓީން ތައްޔާރުކުރި ޕްއިންޓްދިނުމުގެ އުސޫލާ އެއްގޮތަށް ކަމަށެވެ.\nވަގުތީ ލިސްޓަށް ޝަކުވާ ހުށަހެޅުމުގެ ފުރުސަތު މިމަހު ދެ އަކުން ފެށިގެން މިމަހު 13 ވަނަ ދުވަހުގެ ނިޔަލަށް އޮންނާނެކަމަށް ތޮއްޑޫ ކައުންސިލުން ހާމަކުރެއެވެ.


South Asian parliamentary meeting for children gai Afa Rajje thamseel kohfi\nސައުތް އޭޝިއަން ޕާލިމެންޓްރީ މީޓިންގައި އަފާ ރާއްޖެ ތަމްސީލްކޮށްފި\nސަރަހައްދީ ގައުމުތަކުގެ ޒުވާނުންނާއެކު އަފާ: ރާއްޖެ ތަމްސީލްކުރީ އަފާ --\nސައުތް އޭޝިއަން ޕާލެމެންޓްރީ މީޓިން ފޯ ޗިލްޑްރެންގައި ރާއްޖެ ތަމްސީލްކޮށްފި އެވެ. މި މީޓިންގައި ދިވެހި ޒުވާނުންގެ ފަރާތުން ބައިވެރިވެފައިވަނީ ތިމާވެށީގެ ކަންކަމުގައި އަޑު އުފުލައި އަފާ ހުސެއިންނެވެ.\nމިއީ މި މީޓިން ބޭއްވި ތިންވަނަ ފަހަރެވެ. މިފަހަރު ލަންކާގައި މީޓިން ކުރިއަށްދިޔައިރު އަންނަ އަހަރު މީޓިން އޮންނާނީ ރާއްޖޭގަ އެވެ.\nމި މީޓިންއަކީ ޔޫނިސެފާ ގުޅިގެން ކުރިއަށް ގެންދިޔަ މީޓިންއެކެވެ. މި އަހަރު ހާއްސަކޮށްފައި އޮތީ ކޮންވެންޝަން އޮން ދަ ރައިޓްސް އޮފް ޗިލްޑްރެން (ސީއާރްސީ)އަށް 30 އަހަރު ފުރުމާ އެވެ.\nތިމާވެށީގެ ހިމާޔަތަށް މަސައްކަތް ކުރާ "ބިލީފް" ޖަމިއްޔާގެ ފައުންޑާ އަފާ، ރާއްޖޭގެ ޒުވާނުން ތަމްސީލްކޮށްފައިވާއިރު މަޖިލިސް މެންބަރެއްގެ ގޮތުގައި މީޓިންގައި ބައިވެރިވެފައިވަނީ އިސްދޫ ދާއިރާގެ މެންބަރު އަލީ ހަމީދެވެ.\nމީޓިންގައި އަފާ، ސްޕީޗު ދެނީ --\nލަންކާގައި ކުރިއަށް ދިޔަ މީޓިންގައި އަފާ ވަނީ ޒުވާނުންގެ އަޒުމުތަކާއި ލަނޑުދަނޑިތައް ފާހަގަކޮށް ސްޕީޗެއް ވެސް ދީފަ އެވެ. އޭގައި އޭނާ ވަނީ ސީއާރްސީ މުއާހަދާ އާއި ޒުވާނުންގެ ހައްގުތައް ކުރިއަރުވައި ހޭލުންތެރިކުރާނެ ގޮތްތަކުގެ ހިޔާލު ވެސް ހުށަހަޅާފަ އެވެ. އެގޮތުން ޔުނިވާސިޓީތަކަށް ޔުނިސެފް ގެނެސް، ޒުވާނުން އިތުރަށް ހަރަކާތްތެރި ކުރެވިދާނެކަން ފާހަގަކޮށްފައިވެ އެވެ.\nއޭގެއިތުރުން ޒުވާނުން ކުރިއަރުވައި ޒުވާނުންގެ ބައިވެރިވުން އިތުރު ކުރުވުމަށް ސަރުކާރާއި މަޖިލީހަށް ޕްރެޝަރު ކުރުމާއި މައުލޫމާތު ހާމަކުރުމަށް ސަރުކާރަށް ބާރު އެޅުންފަދަ ކަންކަން ކުރުމުގައި ދެމި ހުންނާނެކަން އަފާ ފާހަގަކޮށްފައިވެ އެވެ. އަދި ތިމާވެށި ރައްކާތެރިކޮށް ހިމާޔަތް ކުރުމަށް އަވަސް އަދި ހަރުދަނާ ފިޔަވަޅުތައް އަޅައިދިނުމަށް ވެސް ގޮވާލަމުންދާނެކަން އޭނާ ފާހަގަކުރި އެވެ.\nދެ ދުވަހުގެ މުއްދަތަށް ކުރިއަށްދިޔަ މި މީޓިންގައި ސައުތް އޭޝިއަން ގައުމުތަކުގެ މަޖިލިސް މެންބަރުން ވަނީ ސަރަހައްދުގެ ކުޑަކުދިންގެ ހައްގުތަކާއި ޒުވާނުންގެ ކުރިއެރުމާ ގުޅޭ ގޮތުން މަޝްވަރާ ކޮށްފަ އެވެ. މި މީޓިންގެ ރިޔާސަތު ބަލަހައްޓަވާފައިވަނީ ލަންކާ މަޖިލީހުގެ ރައީސް އެވެ.\nހދ ގެ ދެ ރަށް މޮނިޓަރިން ނަގައިފި\nކުޅުދުއްފުށިން ޕޮޒިޓިވްވި އަދަދު ފަހަކަށް\nކުޅުދުއްފުށި ބޯޓުން އިތުރު ދެ މީހަކު ޕޮޒިޓިވްވެއްޖެ


Kaiveni Haflaagai Alhaigen Huree 60 KG Ge Ran! - Vaguthu\nޗައިނާގެ ހުބޭއި ޕްރޮވެންސުގައި ބޭއްވި ކައިވެނި ޕާޓީއެއްގައި ކައިވެނި ކުރި އަންހެން މީހާ އަޅައިގެން ހުރި 60 ކިލޯގެ ރަނަށް ގިނަ ބައެއްގެ ސަމާލުކަން ލިބިއްޖެއެވެ.\nސެޕްޓެމްބަރު 30 ވަނަ ދުވަހު ބޭއްވި މި ކައިވެނި ޕާޓީގައި އަންހެން މީހާ އެތައް ކިލޯއެއްގެ ރަން ގަހަނާ އަޅައިގެން ހުރި އިރު މިއީ އިންޑިޔާ އަންހެނުންނާއި ފިރިހެނުން އެކަނި ކުރާ ކަމެއް ނޫންކަން މިހާރު ވަނީ ހާމަވެފައެވެ.\nމީސް މީޑިއާގައި އެންމެ ގިނައިން ދައުރުވަނީވެސް އިންޑިޔާގައި ކުރާ ކައިވެނީގައި އަންހެންމީހާ އަދި ފިރިހެން މީހާވެސް ގިނަ ގަހަނާތައް އަޅައިގެން ތިބޭ ތަނެވެ.\nހުދު ކައިވެނީގެ ހެދުމެއްގައި ރަތް ކުލައިގެ މާބޮނޑިއެއް ހިފައިގެން ހުރި މި އަންހެން މީހާގެ މުޅި ހަށިގަނޑު ގަހަނާއިން ފުރުވާލާފައިވާއިރު 60 ކިލޯގެ ގަހަނާގެ ބަރުދަން އުފުލަން އުނދަގޫވޭތޯ ނޫންތޯ ގިނަ ބަޔަކު ސުވާލުކޮށްފައިވެއެވެ.\nގަހަނާ އަޅައިގެން އަންހެން މީހާ ހިނގާފައިދާ މަންޒަރުވެސް ފެންނައިރު އޭނާ ހިނގާފައި ދަނީ ފިރިމީހާގެ އެހީތެރިކަމާއި އެކުގައެވެ. އަދި ހިނގާފައި ދާއިރުވެސް އޭނާ އަށް ބަރުކަން އެނގޭވަރަށް އުނދަގުލުން ހިނގާފައިދާކަން އެނގެއެވެ.\nއަންހެން މީހާ އަށް 60 ކިލޯގެ ރަން ގަހަނާ ހަދިޔާކުރީ އޭނާގެ ކައިވެނީގެ ރަންގެ ގޮތުގައެވެ.\nކައިވެނީގެ ހަފްލާ އަށް އަނބިމީހާ ވަނުމާއި އެކުވެސް އެންމެންގެ ލޯވެސް ހުއްޓުނީ އޭނާގެ ކަރުގައި އަޅާފައި އޮތް ބޮޑު ހާރަށެވެ. އަދި ހިނގަން އުނދަގޫވެފައިވާ ހާލުގައި އޭނާ ހަފްލާ އަށް ވަދެގެން އައިއިރު އެތައް ބަޔަކު އޭނާ އަށް ހިނގުމަށް އެހީވުމަށް އެދިފައިވާކަންވެސް ފާހަގަ ކުރެވެއެވެ.\nޗައިނާއިން އެފްރިކާއަށް އެއް ބިލިއަން ކޮވިޑް ވެކްސިން ފޯރުކޮށްދެނީ


Internet ge agu heyo koffi, residential internet July in feshigen, mobile internet October in feshigen - One Online\n5 މެއި 2021: މިނިސްޓްރީ އޮފް އެންވަޔަރަންމަންޓްގެ ނަން މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީއަށް ބަދަލު ކުރައްވައި، ރައީސުލް ޖުމްހޫރިއްޔާ އިބްރާހިިމް މުހައްމަދު ސޯލިހު އާމިނަތު ޝައުނާ އަށް މިނިސްޓަރުކަމުގެ ލިޔުން ހަވާލު ކުރައްވަނީ--- ފޮޓޯ: ރައީސް އޮފީސް\nއިންޓަނެޓުގެ އަގު ހެޔޮކޮށްފި، ރެޝިޑެންޝަލް އިންޓަނެޓު ޖުލައިން ފެށިގެން، މޯބައިލް އިންޓަނެޓު އޮކްޓޫބަރުން ފެށިގެން\nޖުލައިން ފެށިގެން އިންޓަނެޓުގެ އަގު 30-28 ޕަސެންޓް ހެޔޮ ކުރަން ސަރުކާރުން ނިންމައިފި އެވެ.\nވާޗުއަލްކޮށް މިއަދު ހެނދުނު ބޭއްވި ހަފުލާއެއްގައި ސަރުކާރުން ބުނީ، އިންޓަނެޓުގެ ހިދުމަތުގެ އަގަށް ބަދަލު ގެނެވޭނީ ދެ ފިޔަވައްސަކަށް ބަހާލައިގެން ކަމަށެވެ.\nފުރަތަމަ ފިޔަވަހީގައި އަންނަ ޖުލައި މަހުން ފެށިގެން އަގުތައް ހެޔޮ ކުރަން ނިންމާފައި ވަނީ ރެސިޑެންޝިއަލް އިންޓަނެޓުގެ ހިދުމަތުންނެވެ. އަދި ދެވަނަ ފިޔަވަހީގައި އަންނަ އޮކްޓޯބަރު މަހު މޯބައިލް ބްރޯޑްބޭންޑުގެ ހިދުމަތުގެ އަގަށް ބަދަލު ގެންނާނެއެވެ.\nއެގޮތުން ރެސިޑެންޝިއަލް އިންޓަނެޓުގެ ހިދުމަތުގެ އަގުތަށް 30-28 ޕަސެންޓާ ދެމެދަށް ދަށްކޮށް، ޕެކޭޖުގެ ތްރޮޓަލް ސްޕީޑު ނުވަތަ އެންމެ ދަށް ސްޕީޑު2އެމްބީޕީއެސް ނުވަތަ5އެމްބީޕީއެސް އަށް ބަދަލުކުރަން ވަނީ ނިންމައިފައެވެ.\nމި ބަދަލާއެކު އިންޓަނެޓު ޕެކޭޖުތަކުގެ ތްރޮޓަލް ސްޕީޑު މިވަނީ ދެގުނަ އަދި ފަސް ގުނަ މަތިވެފައެވެ. މިހާރު ޖުމުލަ ގޮތެއްގައި ތްރޮޓަލް ސްޕީޑަކީ 1 އެމްބީޕީއެސް އާއި2އެމްބީޕީއެސްއާ ދެމެދެވެ.\nއިންޓަނެޓް ޕެކޭޖުތަކުގެ އަގުތަކަށާއި ސްޕީޑަށް ގެނައި ބަދަލުތައް:\n- 250 ރުފިޔާގެ ޕެކޭޖު:5އެމްބީޕީއެސްގެ ސްޕީޑުގައި 30 ޖީބީ (ތްރޮޓަލް ސްޕީޑް2އެމްބީޕީއެސް)\n- 500 ރުފިޔާގެ ޕެކޭޖު: 15 އެމްބީޕީއެސްގެ ސްޕީޑުގައި 100 ޖީބީ (ތްރޮޓަލް ސްޕީޑް5އެމްބީޕީއެސް)\n- 750 ރުފިޔާގެ ޕެކޭޖު: 25 އެމްބީޕީއެސްގެ ސްޕީޑުގައި 200 ޖީބީ (ތްރޮޓަލް ސްޕީޑް5އެމްބީޕީއެސް)\nމި ތިން ޕެކޭޖުގެ ތެރެއިން 250 ރުފިޔާގެ ޕެކޭޖަކީ މިހާރު 350 ރުފިޔާ އަށް ދޭ ޕެކޭޖެވެ. އަދި 500 ރުފިޔާއަށް ދޭ ޕެކޭޖަކީ 690 ރުފިޔާއަށް ދޭ ޕެކޭޖެވެ. ތިން ވަނަ ޕެކޭޖުގެ އަގު ވަނީ 990 ރުފިޔާ އިން 700 ރުފިޔާއަށް ހެޔޮކޮށްފައެވެ.\nއިންޓަނެޓުގެ އަގުހެޔޮ ކުރުމަކީ، މި ސަރުކާރު ވެރިކަމަށް އައުމުގެ އެންމެ ބޮޑު ވައުދުތަކުގެ ތެރޭގައި ހިމެނޭ އެއް ކަންތަކެވެ.\nސަރުކާރުން ބުނީ، އިންޓަނެޓުގެ އަގުހެޔޮ ކުރުމުގެ ސިޔާސަތު ތަންފީޒު ކުރަން ފެށުމުން، ރާއްޖޭގައި ދޭ އިންޓަނެޓުގެ ހިދުމަތުގެ ފެންވަރާއި އަގުތައް ސަރުކާރުގެ ކަމާބެހޭ އިދާރާއިން ރެގިއުލޭޓް ކުރަމުންދާނެ ކަމަށެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު އިންޓަނެޓް އިންޓަނެޓްގެ އަގު އާމިނަތު ޝައުނާ، މިނިސްޓާ އޮފް އެންވަޔަރަންމެންޓް، ކްލައިމެޓް ޗޭން އެންޑް ޓެކްނޮލޮޖީ


Barcelona ge coach kamun Valvarde Vaki kohfi - AO News\nބާސެލޯނާގެ ކޯޗު ކަމުން އާނެސްޓޯ ވަލްވޭޑޭ ވަކިކޮށް ރެއާލް ބެޓިސްގެ ކުރީގެ ކޯޗު ކީކޭ ސެޓިއެން ކޯޗަކަށް ހަމަ ޖައްސައިފިއެވެ.\n2017 ވަނަ އަހަރުގެ ޖޫން މަހު ބާސެލޯނާގެ ކޯޗްކަމާ ހަވާލުވި ވަލްވާޑޭގެ މަގާމާއި މެދު ސުވާލުތަކެއް އުފެދިފައި އޮންނަތާ ދުވަސްތަކެއް ވީ އިރު ބާސެލޯނާގެ ބޯޑުން މި ނިންމުން ނިންމީ ހަތަރު ގަޑިއިރަށް ވުރެ ގިނައިރު ކުރި މަޝްވަރާތަކަށް ފަހު އެވެ.\nބާސެލޯނާއިން ނެރުނު ބަޔާނުގައި ބުނެފައިވަނީ ވަލްވާޑޭ އާއިއެކު ކްލަބުން ހަދާފައިވާ އެއްބަސްވުން ނިމުމަކަށް ގެނައުމާ ގުޅޭގޮތުން އެއްބަސްވުމަކަށް އާދެވިފައިވާ ކަމަށާއި، ވަލްވާޑޭގެ ފަރާތުން ފެނުނު ޕްރޮފެޝަނަލްކަމާއި ކޮމިޓްމަންޓަށް ޝުކުރުއަދާކުރާ ކަމަށެވެ.\nވަލްވާޑޭ އަކީ މީގެ 17 އަހަރު ކުރިން ބާސެލޯނާގެ ކޯޗްކަމުގެ މަގާމުން ނެދަލޭންޑްސްގެ ލުއި ވެން ހާލް ވަކިކުރިފަހުން ސީޒަންގެ މެދުތެރެއިން ބާސެލޯނާގެ ކޯޗްކަމުގެ މަގާމުން ވަކިކުރި ފުރަތަމަ މީހާއެވެ.\nއުމުރުން 55 އަހަރުގެ ވަލްވާޑޭ ވަނީ ބާސެލޯނާއަށް ޖެހިޖެހިގެން ދެ އަހަރު ލީގު ޗެމްޕިއަންކަން ހޯދައިދީފައެވެ. މިސީޒަންގައި ގޯލްގެ ތަފާތުން ލީގުގެ އެއްވަނައިގައި މިވަގުތު އޮތީވެސް ބާސެލޯނާއެވެ. އެކަމަކު ވަލްވާޑޭ އަށް މަގާމު ގެއްލުމުގެ އެންމެ ބޮޑު ސަބަބެއް ކަމުގައި ބެލެވިފައިވަނީ އޭނާގެ އިރުޝާދުގެ ދަށުން ގިނަ މެޗްތަކެއްގައި ބާސެލޯނާގެ ފަރާތުން ދަށް ކުޅުމެއް ފެނުމާއި ޔޫއެފާ ޗެމްޕިއަންސް ލީގުގެ ފައިނަލަށް ދަތުރުކުރެވިފައި ނުވުމެވެ.\nބާސެލޯނާގެ ކޯޗްކަމުގެ މަގާމަށް އަލަށް ހަމަޖެއްސި އުމުރުން 61 އަހަރުގެ ސެޓިއެން ވަނީ މިދިޔަ ސީޒަންގެ ކޮޕަ ޑެލް ރޭ ސެމީ ފައިނަލަށް ރެއާލް ބެޓިސް ގެންގޮސްދިނުމުގެ އިތުރުން 2005 ވަނަ އަހަރުގެ ފަހުން ލީގުގައި އެމީހުންނަށް މިހާތަނަށް ދަތުރުކުރެވުނު އެންމެ އުހަށް ދަތުރުކުރުމަށް އެހީތެރިވެދީފައެވެ. މިދިޔަ ސީޒަނަށްފަހު ރެއާލް ބެޓިސްގެ ކޯޗްކަމުން އަމިކއްލައަށް އިސްތިއުފާދިން ސެޓިއެން ވަނީ ބެޓިސްއާއެކު ހޭދަކުރި ދެ އަހަރުދުވަހުގެ ތެރޭގައި ބާސެލޯނާ އާއި ރެއާލް މެޑްރިޑްގެ އިތުރުން އެތުލެޓިކޯ މެޑްރިޑް އާ ދެކޮޅަށް ކުޅުނު ބައެއް މެޗްތަކުން ކުރި ހޯދައިފައެވެ. ބާސެލޯނާގެ ކޯޗްކަމުގެ މަގާމަށް ސެޓިއެން ހަމަޖައްސައިފައިވަނީ ދެ އަހަރާއި ބައިގެ މުއްދަތަށެވެ


Madumadu omaan aiythila eh beynun nuvaanee kaaku?\nއަތުގެ ހަން އޮމާން ކުރުން\nމަޑުމަޑު އޮމާން އަތްތިލައެއް ބޭނުން ނުވާނީ ކާކު؟\nވެސްލިން ބޭނުން ކުރެވިދާނެ\nމާމުއި ބޭނުން ކުރެވިދާނެ\nކާށި ތެޔޮ ބޭނުން ކުރެވިދާނެ\nކ. މާލެ |7މެއި 2020 | ބުރާސްފަތި 21:26 | 3,845\nއަތްތިލަ - ދަ ސަން\nއަތްތިލައިގެ ހަންގަނޑު ރާޅުވެ ކުރަކި ވުމަކީ ވަރަށް ގިނައިން ދިމާވާ މައްސަލައެކެވެ. ބައެއް ފަހަރު މޫސުމަށް އަންނަ ބަދަލުގެ ސަބަބުންވެސް އަތުގެ ހަންގަނޑު ކުރަކިވާގޮތް މެދުވެރިވެއެވެ. އަތުން ކުރަންޖެހޭ ބައެއްކަހަލަ މަސައްކަތްތަކުންވެސް ބައެއް ފަރާތްތަކަށް މި މައްސަލަ ދިމާވަމުން ދެއެވެ. މިފަދަ މައްސަލަތައް ދިމާވުމުން ޑޮކްޓަރަށް ދެއްކުމުގެ ބަދަލުގައި ގޭގައިވެސް މިކަމަށް ހައްލެއް ހޯދިދާނެއެވެ.\nއަތުގެ ހަން އޮމާންކޮށް އަތްތިލަ މަޑުކުރުމަށް މިތަކެތި ބޭނުން ކުރެވިދާނެއެވެ.\nކޮންމެ ރެއަކުވެސް ނިދުމުގެ ކުރިން ދެއަތުގައި ވެސްލިން ހާކާލާށެވެ. ވެސްލިން ހޭކުމުން ހަންގަޑު މޮއިސްޗަރ ކޮށްދީ ހަންގަޑު މަޑުކޮށްދޭނެ އެއްޗެކެވެ.\nއަތުގެ ހަންގަޑު މަޑުކުުރުމަށް ކާށިތެލުން އެހީތެރިވެދެއެވެ. ނިދުމުގެ ކުރިން އަތުގައި ކާށިތެޔޮ ހޭކިދާނެއެވެ.\nއޯޓްމީލް އަކީވެސް އަތުގެ ހަންގަޑު އޮމާންކުރުމަށް އޮތް ހައްލެކެވެ. އެގޮތުން ހަންގަނޑު ކުރަކިވާނަމަ 1 މޭޒުމަތީ ސަމްސަލުގެ މުގުރާފައި ހުރި އޯޓްމީލްގެ ތެރެއަށް ބައި ސަމްސާ ކާށިތެޔޮ އެޅުމަށްފަހު ރަނގަޅަށް މިކްސް ކޮށްުލާ އަތުގައި ހާކާލާށެެވެ. 10- 15 މިނެޓް ފަހުން އަތް ދޮވެލާށެވެ.\n- ކުކުޅު ބިހުގެ ލޮނދި\nބިސް ތަޅާލުމަށްފަހު ބިހުގެ ލޮނދު ވަކިން ނަގައި އަތުގައި ހާކާލާށެވެ. 15- 20 މިނެޓް ހުރުމަށްފަހު އަތް ދޮވެލާށެވެ. އަތުގައި ވަސް ހިފާފައިވާނަމަ އަތް ދޮންނަ އިރު މީރުވަސް ދުވާ މައިލްޑް ސައިބޯންޏެއް ބޭނުން ކުރާށެވެ.\nމިގޮތަށް ހަފްތާއަކު ތިންދުވަހު ހަދަމުން ގެންދާށެވެ.\nމާމުއި އަކީވެސް ހަންގަޑަށް ފަރަށް ފައިދާ ހުރި ބާވަތެކެވެ. އަތުގައި މާމުއި ހާކާލުމަށްފަހު 15- 20 މިނެޓް ވަންދެން ބަހައްޓާލުމަށްފަހު ތާފަނާ ފެނުން އަތް ދޮވެލާށެވެ.\nއަލޯވޭރާގަހުގެ ފަތުގައި ހުންނަ ޖެލްތައް ނެގުމަށްފަހު އަތުގައި ހާކާލާށެވެ. 15-20 މިނެޓް ވަންދެން ހާކައިގެން ހުންނަން ވާނެ އެވެ. މިގޮތަށް ހަފްތާއަކު ދެދުވަހު ހަދަމުން ގެންދާށެވެ. އަތުގެ ހަންޑަނޑު އޮމާންވެ ނަތީޖާ ފެންނާނެއެވެ.


Deepika ai Ranveer raajjey gai\nދީޕިކާ އާއި ރަންވީރު---\nދީޕިކާ އާއި ރަންވީރު ރާއްޖޭގައި\n07 ފެބްރުއަރީ 2020 - 14:41:48\nބޮލީވުޑުގެ މަޝްހޫރު ތަރި ދީޕިކާ ޕަޑުކޯނާއި އޭނާގެ ފިރިމީހާ އަދި އެކްޓަރު ރަންވީރު ސިންގް ރާއްޖޭގައި ޗުއްޓީ ހޭދަކުރަމުން އެބަދެއެވެ.\nއެނގިފައިވާ ގޮތުގައި ދީޕިކާ އާއި ރަންވީރު ޗުއްޓީ ހޭދަކުރުމަށް ރާއްޖެ އައިސްފައިވަނީ މިއަދުގެ ވަގުތެއްގައެވެ. އަދި އެމީހުން ޗުއްޓީ ހޭދަކުރަމުންދަނީ ނ އަތޮޅު ރިސޯޓެއްގައެވެ.\nމިހާތަނަށް ރާއްޖޭގައި ނަގާފައިވާ ފޮޓޯއެއް އެތަނުން އެކަކުވެސް ހިއްސާކޮށްފައިނުވެއެވެ. ނަމަވެސް ދީޕިކާ ވަނީ އޭނާ އާއި ރަންވީރު ޗުއްޓީ އަކަށް ދާންއުޅޭކަން އިންސްޓަގުރާމު މެދުވެރިކޮށް އަންގާފައެވެ. ނަމަވެސް އެއީ ރާއްޖެ ކަމެއް ބުނެފައެއް ނުވެއެވެ.\nއެދެމީހުން ޗުއްޓީ ހޭދަކުރަމުންދަނީ ދެމީހުން މިދިޔަ އަހަރުވެސް ރާއްޖެ އައިސް ޗުއްޓީ ހޭދަކުރި ރިސޯޓު ކަމަށް ވެއެވެ. ދީޕިކާ އާއި ރަންވީރު މީގެ ކުރިން ދެފަހަރެއްގެ މަތިން ވަނީ ރާއްޖެއައިސްފައެވެ. އެންމެ ފަހުން އެމީހުން ރާއްޖެއައީ ހަނީމޫން އަށާއި ދީޕިކާ އުފަން ދުވަސް ފާހަގަކުރުމަށެވެ.\nހަ އަހަރު ލޯބީގެ ގޮތުން ގުޅިގެން އުޅުމަށް ފަހު ދީޕިކާ ވަނީ ރަންވީރު މިދިޔަ އަހަރު ނޮވެންބަރު މަހުގެ 14 ގައި ކައިވެނިކޮށްފައިވާއިރު އެމީހުންގެ ކައިވެނި ހަފްލާ ބާއްވާފައިވަނީ އިޓަލީގެ ލޭކް ކޯމޯގެ ވިލާ ޑެލް ބަލްބިއާނެއްލޯގައެވެ.\nދީޕިކާ އެންމެ ފަހުން ފެނިގެންދިޔައީ "ޗަޕާކް" އިންނެވެ. އެފިލްމަށް އެހާ ބޮޑު ކާމިޔާބެއް ލިބިފައެއް ނުވެއެވެ.\nއެންމެ ފަހުން މިދިޔަ އަހަރުގެ ކުރީކޮޅު ނެރުނު ފިލްމު "ގަލީ ބޯއީ" އިން ފެނިގެން ދިޔަ ރަންވީރުގެ ކުރިއަށް އޮތް ފިލްމަކީ ކަބީރު ހާނުގެ "83" އެވެ. އެ ފިލްމުގައި ރަންވީރުގެ އަންހެނުން ދީޕިކާ ޕަޑުކޯން ވެސް ފެނިގެންދާނެ އެވެ.\nލަންކާއަށް ބަދަލުވީ ދަރިފުޅަށްޓަކައި: ފަރީލާ


ކޯވިޑާއި ގުޅިގެން އެޅި ފިޔަވަޅުތަކަށް އަނެއްކާވެސް ބަދަލު ގެނެސްފި! | Sandhaanu\nކޯވިޑާއި ގުޅިގެން އެޅި ފިޔަވަޅުތަކަށް އަނެއްކާވެސް ބަދަލު ގެނެސްފި!\nކޯވިޑާއި ގުޅިގެން ސަރުކާރުން އެޅި ފިޔަވަޅުތަކަށް އިތުރު ބަދަލުތަކެއް ގެނެއްސިއެވެ. މިކަން އާންމުކޮށް އަންގައި، އެޗްޕީއޭގެ އެންގުން 55/2020 ގައި ވަނީ ޝާޢިޢުކޮށް ގެޒެޓްކޮށްފައެވެ.\nމި އެންގުމުގައި ގެނެވިފައިވާ އެންމެ ފާހަގަ ކޮށްލެވޭ ބަދަލަކީ ރޭގަނޑު 20:00 އިން ފަތިހު 5:00 އަށް އެއްގަމު އުޅަނދު ފަހަރު ދުއްވުން މަނާ ކުރުމެވެ. މީގެ އިތުރުން ކުރިންވެސް އަޅާފައިވާ ފިޔަވަޅުތައް ވަނީ އެންގުމުގައި ހިމަނައިފައެވެ. އެގޮތުން ރޭގަނޑު 10:00 އިން ފަތިހު 5:00 އަށް ބޭރުގައި އުޅުން މަނާ ކުރުމާއި، 21:30 އިން 5:00 އަށް ހުރިހާ ވިޔަފާރިތައް ބަންދުކުރަން ޖެހޭނެކަމަށް މި ލިޔުމުގައި ވެސް އަންގާފައި ވެއެވެ. އަދި5މީހުންނަށް ވުރެން ގިނައިން އެއްވުމާއި ކުޅިވަރު ހަރަކާތްތަކަށް ކުރިޔަށް ގެންދިޔުން ވެސް ވަނީ މާލެ ސަރަހައްދުގައި މަނާ ކޮށްފައެވެ. އަދި މާލެ ސަރަހައްދުގަޔާއި ބަލި ފެނުނު ރަށްތަކުގައި ބޭރަށް ނިކުންނަ ނަމަ މާސްކް އެޅުން ވަނީ މަޖުބޫރު ކޮށްފައެވެ.\nރޭ ޤަވައިދަށް އިތުރު ކުރެވުނު އުސޫލުން އިސްތިސްނާ ވާ ފަރާތްތަކުގެ ތެރޭގައި، ސިފައިން، ފުލުހުން، ސިއްޙީ ޚިދުމަތްތެރިން އަދި އެފަރާތްތަކުގެ ވެހިކަލްތައް ހިމެނެއެވެ. އަދި އެހްއީއޯސީގެ ވެހިކަލްތަކާއި، އާންމު ދަތުރުފަތުރުގެ ބަހާއި ފެރީ އަދި އެމަރޖެންސީގައި ސިއްޙީ ޚިދުމަތްތަށް ހޯދަން ޖެހޭ ފަރާތްތަށް ހިމެނެއެވެ. އަދި އެތަނެއްގެ ޔުނިފޯމު އަދި ކާޑާއި އެކު ޑިއުޓީއަށްދާ މުވައްޒަފުންނާއު، އެފަރާތްތަކުގެ ވެހިކަލްތައް ވެސް މި ޤަވާޢިދުން އިސްތިސްނާ ވާނެއެވެ. އަދި ފަތިސް ނަމާދަށް މިސްކިތަށް ދާމީހުން ވެސް އެ ޤަވާއިދުން އިސްތިސްނާ ވާނެއެވެ.


"Black Panther" Ah 1 Billion Dollaruge Aamdhany Eh Libijje - Vaguthu\n"ބްލެކް ޕެންތާ" އަށް އެއް ބިލިއަން ޑޮލަރުގެ އާމްދަނީ އެއް ލިބިއްޖެ\nމާވެލްގެ "ބްލެކް ޕެންތާ" ގެ އާމްދަނީ ބޮކްސް އޮފީހުގައި އެއް ބިލިއަން ޑޮލަރު ފަހަނައަޅައި ހިނގައްޖެ އެވެ.\nމިދިޔަ މަހު 16 ގައި ރިލީޒު ކުރި މި ފިލްމަަށް އެތައް ބައެއްގެ ތައުރީފު އޮހެމުން އަންނަ އިރު މިއީ މި އަހަރު ބިލިއަން ޑޮލަރުގެ އާމްދަނީއެއް ހޯދި ފުރަތަމަ ފިލްމެވެ.\nދުނިޔޭގެ އެކި ހިސާބުތަކުގެ ސިނަމާ ތަކުގައި އަޅުވައިގެން "ބްލެކް ޕެންތާ" ގެ އާމްދަނީ އެއް ބިލިއަން ޑޮލަރަށް ވުރެ މައްޗަށް ދިޔަ އިރު މާވެލް އިން ޕްރޮޑިއުސްކޮށް، ވޯލްޓް ޑިޒްނީން ޑިސްޓްރިބިއުޝަނާ ހަވާލުވި "ބްލެކް ޕެންތާ" އަކީ 200 މިލިއަން ޑޮލަރުގެ ބަޖެޓަކުން ރަޔަން ކޫގްލާ ޑައިރެކްޓް ކުރި ފިލްމެކެވެ.\nމި ފިލްމު ބިނާކޮށްފައިވަނީ އެފްރިކާ ބައްރުގެ ހިޔާލީ ގައުމެއްގެ ބައެއްގެ މެދުގައި ހިނގާ ހާދިސާތަކެއްގެ މައްޗަށެވެ. ފިލްމްގެ ލީޑު ރޯލުން ފެނިގެންދާ ތަރިންގެ ތެރޭގައި ޑެނިއަލް ކަލޫޔާ، ލުޕިޓާ ނިޔޮންގޯ، މައިކަލް ބީ. ޖޯޑަން އަދި އެންޖެލާ ބެސޭ ހިމެނެ އެވެ.\n"ބްލެކް ޕެންތާ" ވެގެން ގޮސްފައިވަނީ ބިލިއަން ޑޮލަރު ކުލަބަން ޖާގަ ހޯދި 33 ވަނަ ފިލްމަށެވެ. ހަމަ އެއާއެކު އެ ކުލަބުން ޖާގަ ހޯދި ޑިޒްނީޒްގެ 16 ވަނަ ފިލްމެވެ.\nމާވެލްގެ ފިލްމްތަކުގެ ތެރެއިން އެންމެ ބޮޑު އާމްދަނީއެއް ހޯދި ފިލްމްގެ ރެކޯޑް އޮތީ 2012 ގެ ފިލްމް "ދި އެވެންޖާޒް" ގަ އެވެ. އެ ފިލްމަށް ނޯތު އެމެރިކާ އެކަނި ވެސް 620 މިލިއަން ޑޮލަރުގެ އާމްދަނީއެއް ލިބިފައިވެ އެވެ.


India ge Supreme Court in qaanoonee vakeelaku 1 rupees in joorimanaa koffi - vNews.mv\nގާނޫނީ ވަކީލު ޕްރަޝާންތު ބުޝާން، ކޯޓަށް ދައްކަން ލިބުނު އެއްރުފިޔާ ދައްކާލަނީ:\nއިންޑިއާގެ ސުޕްރީމް ކޯޓުން އެގައުމުގެ ގާނޫނީ ވަކީލަކު އެއްރުޕީސްއިން ޖުރިމަނާކޮށްފި\nސައިފް އަޒްހަރު 01 September 2020, 20:48\nއިންޑިއާގެ ސުޕްރީމް ކޯޓުން އެގައުމުގެ މަޝްހޫރު ގާނޫނީ ވަކީލަކު، އިންޑިއާގެ އެއްރުޕީސްއިން ޖޫރިމަނާކޮށްފިއެވެ.\nއުމުރުން 63 އަހަރުގެ ޕްރަޝާންތު ބުޝާންއަކީ ހައްގުތަކުގެ މައްސަލަތަކުގައި މީހުންނަށް ކޯޓުތަކުގައި ވަކާލާތުކޮށްދޭ ވަކީލެކެވެ.\nއަދި އާންމު މަސްލަހަތާ ގުޅުންހުރި އެތައް މައްސަލަތަކެއްވެސް އޭނާ އިންޑިއާގެ އެކި ކޯޓުތަކަށް ވައްދާފައި ވެއެވެ.\nޕްރަޝާންތު ބުޝާން އެއްރުޕީސްއިން ޖުރިމަނާކުރީ، ޖުޑިޝަރީގެ ގަދަރަށް އުނިކަންލިބޭފަދަ ދެ ޓްވީޓެއް ކުރައްވައިގެން އެކަމުގެ އަދަބެއްގެގޮތުންނެވެ.\nމިއަހަރުގެ ޖޫންމަހުގެ ތެރޭގައި ޕްރަޝާންތު ބުޝާން ކޮށްފައިވާ ދެ ޓްވީޓްގެ ތެރެއިން އެއް ޓްވީޓްގައިވަނީ އިންޑިއާގެ އުންތަމަފަނޑިޔާރު ހާރލީ-ޑޭވިޑްސަން ސައިކަލެއްގައި އިންނަވާ ފޮޓޯއެކެވެ.\nސުޕްރީމް ކޯޓުން އެއްރުޕީސްއިން ޖޫރިމަނާކުރުމުން ގާނޫނީވަކީލު ޕްރަޝާންތު ބުޝާން ވިދާޅުވެފައިވަނީ، ކޯޓުގެ ހުކުމާ އެއްގޮތަށް އޭނާ އެއްރުފިޔާ ކޯޓަށް ދައްކަވާނޭ ކަމަށެވެ.\nޕްރަޝާންތު ބުޝާންވަނީ، އެއްރުޕީސް ހިފައިގެން ހުންނެވި ފޮޓޯއެއް ޓްވީޓް ކުރައްވާފައެވެ. ކޯޓަށް ދައްކަން އެއްރުޕީސް އޭނާއަށް ދެއްވީ އޭނާގެ ގާނޫނީ ވަކީލު ރަޖީވް ދަވަން ކަމަށްވެސް ޓްވީޓްގައި ވިދާޅުވެފައި ވެއެވެ.\nސުޕްރީމް ކޯޓުގެ ހުކުމުގައި ބުނެފައިވަނީ، ޖޫރިމަނާކުރި ފައިސާ މިމަހުގެ މެދުތެރޭގެ ނިޔަލަށް ދެއްކުމަށެވެ. އެ މުއްދަތުގައި ފައިސާ ނުދައްކަފިނަމަ ތިންމަސް ދުވަހަށް ޖަލަށް ލުމުގެއިތުރުން، ބާރ ކައުންސިލުންވެސް ސަސްޕެންޑް ކުރެވޭނޭ ކަމަށް ބުނެފައި ވެއެވެ.\nސުޕްރީމް ކޯޓުގެ މިހުކުމާ ގުޅިގެން ދުނިޔޭގެ އެންމެބޮޑު ޑިމޮކްރަސީކަމަށް ދައުވާކުރާ އިންޑިއާގައި ޚިޔާލުފާޅުކުރުމުގެ މިނިވަންކަން އޮތް މިންވަރާމެދު ވަރަށް ބޮޑަށް ސުވާލު އުފެދިފައިވާ ކަމަށް އިންޑިއާއާއި، ދުނިޔޭގެ މީޑިއާއިންވެސް ރިޕޯޓްކޮށްފައި ވެއެވެ.\nމަޝްހޫރު ގާނޫނީ ވަކީލު ޕްރަޝާންތު ބުޝާންއަކީ އިންޑިއާގެ މިހާރުގެ ބޮޑުވަޒީރު ނަރެންދުރަ މޯދީގެ ހިންދޫ ވަތަނީ ޚިޔާލުގެ ބީޖޭޕީ ސަރުކާރާ ވަރަށް ދެކޮޅު ޚިޔާލުގެ ބޭފުޅެކެވެ. އިންޑިއާގެ އެކި ކޯޓުތަކަށް އޭނާ ހުށަހެޅި ގިނަ މައްސަލަތަކަކީވެސް ސަރުކާރާ ދެކޮޅު، އާންމު މަސްލަހަތާ ގުޅުންހުރި މައްސަލަތަކެވެ.


SunOnline: Varugadha Milan derby kaamiyaabu koh Inter evvana ah\nވަރުގަދަ މިލާން ޑާބީ ކާމިޔާބުކޮށް އިންޓަ އެއްވަނައަށް\nޢަބްދުﷲ އައިމަން 10 Feb 2020, 11:08\nމިލާން ކޮޅަށް ގޯލު ޖެހުމަށް ފަހު އިންޓަގެ ކުޅުންތެރިން އުފާފާޅު ކުރަނީ --- ފޮޓޯ// ސްޓީފެން ކްރީކް\nއިޓާލިއަން ލީގުގައި ކުޅެވޭ އެންމެ ވާދަވެރި އެއް މެޗު ކަމަށްވާ މިލާން ޑާބީގައި ފަހަތުން އަރައި އޭސީ މިލާން ބަލިކޮށް އިންޓަ މިލާން ތާވަލުގެ އެއްވަނައަށް ޖެހިލައިފި އެވެ.\nމީގެ އަހަރުތަކެއް ކުރިން ދުނިޔޭގެ އެއްވަނަ ދެވަނައިގައި ވެސް ނަން ކިޔާލެވުނު ދެ މިލާން ރޭ ކުޅުނު ފޯރިގަދަ މެޗު ނިމިގެން ދިޔައީ 2-4ގެ ނަތީޖާއަކުން އިންޓަ ކުރި ހޯދައިގެންނެވެ. މި މޮޅާ އެކު އިންޓަ މިވަގުތު ތާވަލުގެ އެއްވަނައިގައި އޮތީ 23 މެޗުން 54 ޕޮއިންޓް ހޯދައިގެންނެވެ. އެ ޓީމާ އެންމެ ގާތުން ދެން ވާދަކުރާ ޔުވެންޓަސް މިދިޔަ ހޮނިހިރު ދުވަހުގެ ރޭ ހެލަސް ވެރޯނާ އަތުން ބަލިވި އިރު އެ ޓީމަށް ވެސް ވަނީ 54 ޕޮއިންޓް ލިބިފަ އެވެ. އެކަމަކު އިންޓަ ތާވަލުން ކުރި ހޯދަނީ ފައިދާ ގޯލުގެ ތަފާތުންނެވެ.\nމިލާންގެ ސެންސީރޯ ސްޓޭޑިއަމުގައި 75817 ސަޕޯޓަރުން ކުރިމަތީ ކުޅުނު އެ މެޗު ފަށައިގެން ދެ ޓީމުގެ ފަރާތުން ވެސް ފެނުނީ ވާދަވެރި ކުޅުމެކެވެ. މިލާނުން ފުރަތަމަ ހާފު ނިމެންދިޔައިރު ހަމަލާތައް އިތުރުކޮށް 40 ވަނަ މިނަޓުގައި ވަނީ ލީޑު ނަގައިފަ އެވެ. އެ ގޯލަކީ ފްރީ ޓްރާންސްފާއެއްގައި މި ސީޒަނުގެ ނިޔަލަށް އެ ޓީމަށް ބަދަލުވި ޒްލަޓާން އިބްރަހިމޯވިޗް ދިން ޕާހަކުން އަންޓޭ ރެބިޗް ޖެހި ގޯލެކެވެ. އިބްރަހިމޯވިޗް ވަނީ އޭގެ ފަސްމިނަޓު ފަހުން މިލާންގެ ދެވަނަ ގޯލު ޖަހައިދީފަ އެވެ.\nފުރަތަމަ ހާފުގައި ހެދުނު ގޯސްތަކުން ހިތްވަރު ލިބިގަނެ ދެވަނަ ހާފަށް އިންޓައިން ނުކުތީ މޮޅުވުމަށް އަމާޒު ހިފައިގެންނެވެ. ނަތީޖާއެއްގެ ގޮތުން 10 ވަރަކަށް މިނަޓުގެ ތެރޭގައި މަތި މައްޗަށް ދެ ގޯލު ޖަހައި އިންޓައިން ވަނީ ނަތީޖާ ހަމަހަމަ ކޮށްފަ އެވެ. އެ ދެ ގޯލު އެ ޓީމަށް ޖަހައިދިނީ މާސެލޯ ބްރޮޒޯވިޗްއާއި މަތިއަސް ވެސީނޯ އެވެ.\nމެޗުގައި އިންޓައިން ފުރަތަމަ ފަހަރަށް ލީޑު ނެގީ 70 ވަނަ މިނަޓުގައި ސްޓެފަން ޑިވްރާއި ޖެހި ގޯލުންނެވެ. އަދި މެޗުގެ އިތުރު ވަގުތު އެ ޓީމުގެ ހަތަރު ވަނަ ގޯލު ޖަހައިދިނީ ރޮމެލޫ ލުކާކޫ އެވެ.


މަސްތުގެ ދަލުން މިންޖުވުމަށް ބޭނުވަނީ މުޖުތަމަޢުގެ ކުޑަ އެއްބާރުލުމެއް\nގޮނޑު ހޮވައިގެން އުޅެންޖެހިފައިވާކަމަށް ޒުވާނާ ބުނޭ\n4 ކުންފުންޏެއްގައި މަސައްކަތްކޮށްފައިވާ ޒުވާނާ ވަނީ ބޭކާރު ވެފައި\n26 ޖެނުއަރީ 2021 | އަންގާރަ 23:26\nމަސްތުވާތަކެތި ބޭނުންކުރާ ގެއެއްގެތެރެ\nމަސްތުވާތަކެތީގެ މައްސަލައަކީ މިހާރު ރާއްޖެއަށް ދިމާވެފައިވާ އެންމެ ބޮޑު އިޖުތިމާޢީ މައްސަލައެވެ. މިވަބާގައި ޒުވާން ޖީލު ހަލާކުވެ އެތައް ޢާއިލާއެއް ވަނީ ބިކަވެފައެވެ. ފަތުރުވެރިކަމަށް މަޝްހޫރު ރާއްޖެފަދަ ޤައުމެއްގައި މަސްތުވާތަކެތީގެ އަނދިރިކަމުގެ ވާހަކަދެއްކުމަށް ފަސްޖެހެއެވެ. މިވަބާގައި ޖެހި ދިރިއުޅުން ހަލާކުވެފައިވާ މީހުންނާއި، މި ވަބާގެ ކެކުޅުމުގައި އުޅެމުންދާ އެތައް ބަޔަކާއި ބައްދަލުވެ ވާހަކަދައްކާލުމުގެ ފުރުސަތު އަޅުގަނޑަށް ލިބިގެންދިޔައެވެ.\nމޯލްޑިވްސް ޕޮލިސް ސަރވިސްގެ ޑްރަގް އެންފޯސްމަންޓް ޑިޕާޓްމަންޓާއި ރާއްޖޭގެ މީޑިއާތައް ގުޅިގެން ކުރިއަށްގެދިޔަ އޮޕަރޭޝަންގައި ތަފާތު ތަޖުރިބާތަކޮށް މަސްތުގެ މި އަނދިރި ހާއްޔަށް ވަންނަން ޖެހިފައިވާ އެތައް ބަޔަކާއިވެސް އަޅުގަނޑާއި ދިމާވިއެވެ. މިގޮތުންވެސް އެންމެ ފާހަގަކޮށްލެވުނީ މަސްތުވާތަކެތީގެ އައްޑާއެއްކަމުގައި ބެލެވޭ މ. ނަޝީ ރޯސްއިން ދިމާވި މީހެކެވެ.\n72 ގަޑިއިރަށް ދެމިގެންދިޔަ މި އޮޕަރޭޝަންގައި އަޅުގަނޑުމެން މި ގެޔަށް މިސްރާބު ޖެހީ އޮޕަރޭޝަންގެ ދެވަނަ ދުވަހުއެވެ. އެގޮތުން މިގެޔަށް ވަނުމުން ފެނިގެންދިޔީ މަސްތުގެ ބޯ ދުމުގައި ބިތް ބިތައް ޖެހިފައިވާ ޒުވާނުންތަކެކެވެ. ޑީއީޑީއާއި މީޑިއާގެ ޓީމް އެމީހުން ކުރިމައްޗައް އަރާ ހުއްޓުމުންވެސް ތެދުވެ ބަލާލާނެހާ ހިތްވަރެއްވެސް އެމީހުންގެ ކިބައިގައި ނެތެވެ. އެމީހުންނަށް ވާނުވާ އެނގެން ފެށި ހިސާބުން އެއްބައި މީހުން ފިލުމަށް ދުއްވައިގަތެވެ.\nއަޅުގަނޑު ކުރިން ދެންނެވި މީހާއާއި ބައްދަލުވީ އެހިސާބުންނެވެ. އެގޭގެ ހިމަ ސިޑިއާއި ދިމާލުން ފިލައިގެން ދުވި 29 އަހަރު ޒުވާން މި ފިރިހެން ކުއްޖާއަށް ބަލާލުމުން މޫނުމަތިން ފެނިގެންދަނީ މާޔޫސްކަމެވެ. ގޮތް ހުސްވުމެވެ. ފުލުހުން ދިޔަ ނުދީ ހުއްޓުވުމުން އޭނާ ވަނީ އޭނާގެ ދިރިއުޅުމުގެ ހިތި ހަނދާންތައް ނޫސްވެރިންނާއި ހިއްސާކޮށްފައެވެ. ރައްޓެއްސަކު ދިއްކޮއްލި ސިނގިރޭޓަކުން މަސްތުގެ ހާއްޔަށް ވަންނަން މެދުވެރިވިކަމަށް ބުނާ މި ޒުވާނާ މިއަދު ވަންނާނެ ގެޔެއް ހިޔާވަހިކަމެއް ނެތެވެ. ކާންބޯންކުރާނެ މަސައްކަތެއް ނެތެވެ. ކާނެ އެއްޗެއް ހޯދަން މިއަދު ގޮނޑުހިވަންޖެހިފައިވާކަމަށް މި ޒުވާނާ ކިޔާދިނެވެ.\n"އަޅުގަނޑު ފުރަތަމަ ކޮންމެ ދުވަހަކުވެސް ދަނީ މާރުކޭޓް ސަރަހައްދުގައި ގޮޅިއެއްގައި ނިދާލާފައި މަސައްކަތެއް ހޯދަން. އެހެންނު ވާނީ ކާނެ އެއްޗެއްވެސް ލިބޭނީ ގޮނޑު ހޮވައިގެން ލިބޭ އެއްޗެއް ވިއްކައިގެން. މީހަކު އެއްޗެއް ދީފިއްޔާ ކައިގެން އެހެން ނޫނީ ނުކައި މިހުންނަނީ. މީހުން އުކާލާފައި ހުންނަ އެއްޗެހި މިއަދު ހޮވަންޖެހުނީމަ އަޅުގަނޑު މިއަދު ވަރަށް ހިތާމަކުރަން. " މި ޒުވާނާ ކިޔައިދިނެވެ.\nސަރުކާރުގެ4ކުންފުންޏެއްގައި މަސައްކަތްކޮށްފައިވާ މި ޒުވާނާ މިއަދު މުޖުތަމަޢުން ބޭކާރު ކޮށްލާފައިވަނީ މަސްތުވާތަކެތީގެ ވަބާގައި ޖެހުމުންކަމަށް އޭނާ ކިޔާދިނެވެ. އެގޮތުން ވަޒީފާއެއް ހޯދަން ދިޔަސް ބިދޭސީ މީހަކަށްވުރެ ދަށުކޮއްލާ ބޭކާރު ކޮއްލުމަކީ މަސްތުގެ މި ދަލުން ސަލާމަތް ނުވެވިގެން އުޅޭ މައިގަނޑު އެއް ސަބަބުކަމަށް އޭނާ ކިޔާދިނެވެ.\n"އަސްލު ބިދޭސީއަކަށް އެއްވެސް އެއްޗެކޭ ބުނަނީކީ ނޫން. ފިހާރާގައި ސޭޓަކައްވެސް އަސްލު ބިދޭސީއަކަށް ނީނދެވޭ. އެކަމު އެކަން އޯކޭ. އަހަރެމެންކަހަލަ މީހަކަށް އެހީވާން އަތް ދިއްކޮއްލާނެ މީހެއް ނެތް. ވަޒީފާގަނޑެއް ހޯދަންވެސް ނުދެވޭ ތަނެއް ނެތް. ކިތައް ތަނައްތޯ ދާނީ. ފުރުސަތެއް އެޓްލީސްޓް ދޭނަމަ އަޅުގަނޑުމެން މި ހާލުގައި އުޅެން ނުޖެހުނީސް" ޒުވާނާ ކިޔައިދިނެވެ.\nމަސްތުގެ ދަލުން ސަލާމަތްވުމަށްޓަކައި އެކި ފަހަރުމަތިން މި ޒުވާނާ ނެޝަނަލް ޑްރަގް އޭޖެންސީގެ ރިހެބުން ނުކުމެ އަލިމަގެއް ނުފެނުމުން މަސްތުވާތަކެއްޗާއި ދިމާލަށް ދާންޖެހޭކަން ފާހަގަކުރިއެވެ.\nއަޅުގަނޑު މި ހިއްސާކޮށްލީ4ދުވަހުގެ މި އޮޕަރޭޝަންގައި ދިމާވި އެންމެ ޒުވާނެއްގެ ވާހަކައެވެ. އެހެންނަމަވެސް މި ޙާލުގައި ޒުވާން ޖީލެއް ހަލާކުވެފައި ވާކަމީ ހިތި ހަޤީޤަތެވެ. މިނުރައްކާތެރި ވަބާއިން އަރައިގަނެ އަލުން މުޖުތަމަޢުއަށް ނިކުތުމަށް މިޒުވާނުންނަށް އެންމެންގެ އެއްބާރުލުން ވަރަށް މުހިންމެވެ.


Audit report thakugai bunaa kankan islaaheh nukurey: Ziyath | Mihaaru\nއޮޑިޓަ ޖެނެރަލް ހަސަން ޒިޔަތު.\nއޮޑިޓް ރިޕޯޓްތަކުގައި ބުނާ ކަންކަން އިސްލާހެއް ނުކުރޭ: ޒިޔަތު\n27 ނޮވެމްބަރ 2018 - 14:593comments\nއޮޑިޓް ރިޕޯޓްތަކުގައި އިސްލާހު ކުރުމަށް ހުށަހަޅާ ކަންކަން އެއް އަހަރުން އަނެއް އަހަރަށް އިސްލާހު ކުރާ ތަން ނުފެންނަ ކަމަށް އޮޑިޓަ ޖެނެރަލް ހަސަން ޒިޔަތު މިއަދު ވިދާޅުވެއްޖެ އެވެ.\nމާލިއްޔަތު ކޮމިޓީގައި ވާހަކަދައްކަވަމުން ޒިޔަތު ވިދާޅުވީ، އޮޑިޓް ރިޕޯޓްތަކުގައި އެއް މައްސަލަތަކެއް އަހަރުން އަހަރަށް ހިމަނަންޖެހިފައިވާ ކަން ފާހަގަކުރެވިފައިވާ ކަމަށެވެ. ގިނަ ރިޕޯޓުތަކުގައި އެއް ކަހަލަ މައްސަލަތަކެއް ހުންނަކަން ފާހަގަކުރެވޭ އިރު އެ މައްސަލަތައް ހައްލުކުރާ ތަން ނުފެންނަ ކަމަށް އޭނާ ވިދާޅުވި އެވެ.\n"މި ކަންކަން ހައްލު ކުރުމަށް މާލިއްޔަތު ކޮމިޓީއާ އެކު މަސައްކަތް ކޮށްފި ނަމަ، އޮޑިޓް ރިޕޯޓްތަކުގައި އިސްލާހު ކުރަން ހުށަހަޅާ ކަންކަން ހައްލުވެދާނެ ކަމަށް ގަބޫލުކުރަން،" ޒިޔަތު ވިދާޅުވި އެވެ.\nއޭނާ ވިދާޅުވީ ގިނަ ފަހަރަށް ރިޕޯޓްތަކުގައި ފާހަގަކުރާ ކަންކަން ކުންފުނިތަކަށާއި މިނިސްޓްރީތަކުގެ ސަމާލުކަމަށް އަންނަނީ މިޑީއާތަކުގައި އެ ވާހަކަތައް ޖެހުމުން ކަމަށެވެ. އިސްލާހު ކުރަންޖެހޭ ކަންކަން ކުންފުނިތަކާއި މިނިސްޓްރީތަކުން ވެސް މިހާރަށް ވުރެ ރަނގަޅަށް މަޝްވަރާކޮށް އެނަލައިޒްކުރަންޖެހޭ ކަމަށް އޭނާ ވިދާޅުވި އެވެ.\nޒިޔަތު ވިދާޅުވީ، އޮޑިޓް ރިޕޯޓުތަކުގައި ފާހަގަކުރާ ކަންކަން އިސްލާހު ކުރުމަށް މާލިއްޔަތު ކޮމިޓީ އަށް ބޭނުންވާ އެހީތެރިކަން އޮޑިޓަ ޖެނެރަލްގެ އޮފީހުން އެންމެ ފުރިހަމަ އަށް ފޯރުކޮށްދޭނެ ކަމަށެވެ. އޮޑިޓަ ޖެނެރަލްގެ އޮފީހުން ވާހަކަދައްކާނީ އޮޑިޓް ރިޕޯޓުން ކަމަށާއި އޮޑިޓްގައި ދިމާވާ މައްސަލަތަކާ ބެހޭ ގޮތުން މީޑިއާތަކާ އެ އިދާރާ އިން ވާހަކަ ނުދައްކާނެ ކަމަށް ވެސް އޭނާ ވިދާޅުވި އެވެ.\n"އޮޑިޓަ ޖެނެރަލަށް ފޯނުކޮށްގެން، އަޅުގަނޑަށް ފެންނަ ވާހަކައެއް ނުދެއްކޭނެ. އަޅުގަނޑުމެން ފާހަގަ ކުރާނީ އޮޑިޓް ރިޕޯޓުން ފާހަގަކުރެވޭ ކަންކަން. މީޑިއާއާ ވަރަށް ދުރުގަ އަޅުގަނޑުމެން މި އުޅުނީ ވޭތުވެދިޔަ އަހަރުތަކުގައި. އެހެން ނަމަވެސް ރިޕޯޓްތަކަށް ބައްލަވައިފިއްޔާ މީޑިއާ އަށް ވެސް އެކަށީގެންވާ މައުލޫމާތު ލިބޭނެ،" ޒިޔަތު ވިދާޅުވި އެވެ.\nކުރިމަގުގައި މާލިއްޔަތު ކޮމިޓީއާ އެކު މަހަކު އެއް ފަހަރު ބައްދަލުކޮށް ސެޝަންތައް ބާއްވާ ކަމުގައިވާ ނަމަ، ރިޕޯޓްތަކުގައި ފާހަގަކުރާ ކަންކަން މިހާރަށް ވުރެ ފުރިހަމަ އަށް ހައްލުކުރުމަށް ފަސޭހަވެގެންދާނެ ކަމަށް އޭނާ ވިދާޅުވި އެވެ.\nއިތުރު ލިޔުންތައް މަޖިލީހުގެ މާލިއްޔަތު ކޮމިޓީ އޮޑިޓާ ޖެނެރަލް އޮފީސް އޮޑިޓާ ޖެނެރަލް ހަސަން ޒިޔަތު، އޮޑިޓަ ޖެނެރަލް ރައްޔިތުންގެ މަޖިލިސް


Ameenee Magun Dhekunuge Parking Zone Thah Kuyyah Dhenee - Vaguthu\nއަމީނީ މަގުން ދެކުނުގެ ޕާކިން ޒޯންތައް ކުއްޔަށް ދެނީ\nފިނޭންސް މިނިސްޓްރީ ސަރަހައްދުގައި ތަރައްޤީކުރި ޕާކިން ޒޯން - ރާއްޖެ އެމްވީ\nއަމީީނީ މަގުން ދެކުނުގައި ހުންނަ ޕާކިން ޒޯންތައް ކުއްޔަށް ދޭން ނިންމައިފިއެވެ.\nމާލެ ސިޓީ ކައުންސިލުން ހާމަކޮށްފައިވާ ގޮތުގައި އަމީނީ މަގުގެ ދެެކުނުގައި ގުޅިފައި ހުުރި މަގުތަކާއި ގޯޅިތައް ކުއްޔަށް ދޫކުރުމަށް ނިންމާފައިވާ ކަމަށެވެ. އެގޮތުން މިފަހަރު 292 ސްލޮޓު ދޫކުރުމަށް ނިންމާފައިވާ ކަމަށާއި، މި ޒޯނުތަކުުން ޖާގަ ދޫކުރުމަށް ނިންމާފައިވަނީ 350 ކިލޯއިން ދަށުގެ ޕިކަޕުތަކަށާއި، ކާރުތަކަށް ކަމަށް އެ ކައުންސިލުން ވަނީ ވިދާޅުވެފައެެވެެ.\nއަމީނީ މަގާ ގުޅިފައި އޮތް 13 މަގާއި ގޯޅިން ޖާގަ ވަނީ ކަނޑައަޅައިފައެވެ.\nމިފަހަރު ޕާކިން ސްލޮޓު ދޫކުރުމަށް ނިންމާފައި ވަނީ 1،500 ރުފިޔާއަށެވެ. މާލެ ސިޓީ ކައުންސިލުން ވިދާޅުވީ، މި ޕާކިން ސްލޮޓުތައް ދޫކުރުމަށް ނިންމާފައި ވަނީ ރަޖިސްޓްރީކޮށްފައިވާ އުޅަނދުތަކަށް އެކަނި ކަމަށެވެ.\nއަދި މިގޮތަށް ކުއްޔަށް ނަގާ ސްލޮޓުތަަކުގައި ޕާކު ކުުރަން ޖެހޭނީ އެ ސްލޮޓަކަށް ރަޖިސްޓްރީކުރި އުޅަނދުތައް އެކަނި ކަމަށާއި އެހެން އުޅަނދެއް ޕާކުކުރުމަކީ މަނާ ކަމެއް ކަމަށް އެ ކައުންސިލުން ވަނީ ވިދާޅުވެފައެވެ.\nއަމީނީ މަގުން ދެކުނުގައި ހުރި މަގުތަކާއި ގޯޅިތަކުގައި ޕާކު ކުރާ އުޅަނދުތައް ރަޖިސްޓްރީކުރުމުގެ ފުރުސަތު މާދަމާ މެންދުރާއި ހަމައަށް ވަނީ ހުޅުުވާލާފައެވެެ. އަދި ޖާގަތައް ހުސްވުމާއި ހަމައަށް ފުރުސަތު އޮންނާނެ ކަމަށް އެ ކައުންސިލުން ވަނީ ވިދާޅުވެފައެވެ.\nކުލި ނަގައިގެން އެ ޒޯން ތަކުގައި އޮންނަ ވެހިކަލަކަށް ގެއްލުމެއް ލިބިއްޖެ ނަމަ ޒިންމާވެސް ނަގަން ވާނެ.. ދައުލަތް ހިންގަން ރައްޔިތުންގެ ޖީބަށް އަތް ބޭނުން ހުއްޓުވަން އައި ބަޔަކު ތި ގޮތަކަށް ކަންތައް ކުރީމަ ހުތުރު.. އަދި ވަކިން ހުތުރުވަނީ އެހެން ނުކުރާނަމޭ ބުނެ އައީތީ..\nޖެނުއަރީ 31, 2021 16:36\nލާރި ލާރި ލާރި.. ނެގެން ފެލެން އޮތްގޮތަކަށް ނަގާތި!!\nފެބުރުއަރީ 1, 2021 00:46\nޏަގާފަބަހަށްޓާ ...ރުފިޔާ ސާބަސް ސާފުއަގުލަބިއްޔަތުގެ މާނަޢަކީ ބޭނުންކަމެއް ބޭނުންގޮތެއް ހެދިޔަސް އޯކޭ ވުން\nދިވެހި މޮޔަ ރަށްޔިތުން ކެނެރީގަ ދޫލާންވެސްތަށްޔާރު...


Eid gai "Race 3" Pakistan gai release nukuraane\nއީދުގައި "ރޭސް 3" ޕާކިސްތާނުގައި ރިލީޒް ނުކުރާނެ\n"ރޭސް 3"ގެ ލީޑްރޯލުން ފެނިގެންދާ ތަރިން\nކޮންމެ އަހަރެއްގެ ވެސް ފިތުރު އީދަކީ ސަލްމާން ޚާންގެ ފޭނުންނަށް ވަރަށް ހާއްސަ ދުވަހެކެވެ. އޭނާގެ ފިލްމު ފިތުރު އީދާ ދިމާކޮށް ރިލީޒް ކުރާއިރު، ބޮކްސް އޮފީހުގައި އެ ފިލްމުތައް ބޮޑެތި ކާމިޔާބީތައް ވެސް ހޯދަ އެވެ. އެހެންވެ، އެ ފިލްމުތަކާ ދިމާކޮށް އެހެން ޕްރޮޑިއުސަރުންގެ ފިލްމުތައް އީދުގައި ރިލީޒް ކުރަން ވެސް ފަސްޖެހެ އެވެ.\nމި ފިތުރު އީދުގައި ވެސް ސަލްމާން ލީޑް ރޯލު ކުޅެފައިވާ "ރޭސް 3" ރިލީޒް ކުރާނެ އެވެ. ރެމޯ ޑިސޫޒާ ޑައިރެކްޓްކޮށް، އަނިލް ކަޕޫރާއި ބޮބޭ ޑިއޯލް އަދި ޖެކުއަލީން ފާނެންޑޭޒް އާއި ސާޖިބް ސަލީމް އަދި ޑެއިޒީ ޝާހް މުހިންމު ރޯލުތަކުން ފެނިގެންދާ މި ފިލްމު އަވައްޓެރި ޕާކިސްތާނުގައި ރިލީޒް ނުކުރާނެ އެވެ.\nޕާކިސްތާނުގެ ސަރުކާރުން ވަނީ ބަރަކާތްތެރި ފިތުރު އީދާ ދިމާކޮށް އެއްވެސް ބޭރު ގައުމެއްގެ ފިލްމު އެ ގައުމުގައި ރިލީޒް ނުކުރެވޭނެ ކަމަށް ނިންމާފަ އެވެ. އެ ގައުމުގެ އިންފޮމޭޝަން އަދި ބްރޯޑްކާސްޓިން ކޯޕަރޭޝަނުން ނެރެފައިވާ ބަޔާނެއްގައި ވަނީ އީދު އައުމުގެ ދެ ދުވަސްކުރިން ފެށިގެން ކުރިއަށް އޮންނަ ދެ ހަފްތާއަށް އެއްވެސް ހިންދީ ފިލްމެއް އަދި އިނގިރޭސި ފިލްމެއް ވެސް ރިލީޒް ނުކުރާނެ ކަމަށެވެ.\nއެ މިނިސްޓްރީއިން ބުނި ގޮތުގައި އެ ބަދަލު ގެނައީ އީދާ ދިމާކޮށް އަންނަ ބަންދުގައި ޕާކިސްތާނުގެ ފިލްމުތައް އާންމުންގެ މެދުގައި ޕްރޮމޯޓް ކުރުމުގެ މަގުސަދުގަ އެވެ. މި ބަދަލު ގެނެސްފައިވަނީ ބޭރު ގައުމުގެ ފިލްމުތަކަށް އެ ގައުމުގައި ލިބޭ ތަރުހީބު ސަބަބުން ޕާކިސްތާނުގެ ފިލްމަށް ލިބޭ ތަރުހީބު ކުޑަވާތީ ޕާކިސްތާނުގެ އާޓިސްޓުންނާއި ޕްރޮޑިއުސަރުންގެ ޝަކުވާތަކާ ގުޅިގެންނެވެ.\nމިހާރު އޮތް ގޮތުން "ރޭސް 3" ޕާކިސްތާނުގައި ރިލީޒްކުރެވުނަސް ކުރެވޭނީ އިންޑިއާ އާއި އެހެން ގައުމުތަކުގައި އެ ފިލްމު ރިލީޒްކުރާތާ ދެ ހަފްތާ އަށް ވުރެން ގިނަ ދުވަސް ފަހުންނެވެ.\nމި ފިލްމު އިންޑިއާގައި ރިލީޒްކުރުމަށް ހަމަޖެހިފައިވަނީ ޖޫން 15 ވަނަ ދުވަހު އެވެ.\nރަމޭޝް ތައުރާނީ އާއި ސަލްމާން ގުޅިގެން އުފައްދާ "ރޭސް 3" ގެ ކުރީ ދެ ފިލްމުގެ ލީޑްރޯލުން ފެނިގެން ގޮސްފައިވަނީ ސައިފް އަލީ ޚާން އެވެ.\nސަލްމާން ހާން ޕާކިސްތާން


Idhikolhu menembarun Qasim ladhugannavaalaifi\nގާސިމް އިބްރާހިމް: ފޮޓޯ މަޖިލިސް\n28 މެއި 20199ކޮމެންޓް\nއިދިކޮޅު މެމްބަރުން ގާސިމް ލަދު ގަންނަވާލައިފި\nއިދިކޮޅު މެމްބަރުން ޖުމްހޫރީ ޕާޓީގެ ލީޑަރު ގާސިމް އިބްރާހިމް ލަދު ގަންނުވާލައިފިއެވެ.\nނަވާރަވަނަ ރައްޔިތުންގެ މަޖިލީހުގެ ރައީސްކަމަށް ވާދަކުރައްވަނީ ރައީސް މުހައްމަދު ނަޝީދާއި ގާސިމް އިބްރާހިމްއެވެ.\nއެމްޑީޕީގެ ރައީސް ނަޝީދުގެ ނަން ހުށަހެޅުއްވީ ހިތަދޫ އުތުރު ދާއިރަގެ މެމްބަރު މުހައްމަދު އަސްލަމްއެވެ. ޖުމްހޫރީ ޕާޓީގެ ލީޑަރު ގާސިމް އިބްރަހިމްގެ ނަންފުޅު ހުށަހެޅުއްވީ މަހިބަދޫ ދާއިރާގެ މެމްބަރު އަހުމަދު ތާރިގެވެ.\nމި ދެ ބޭފުޅުންނަށްލީ މަޖިލީހުގައި ލީ ސިއްރު ވޯޓުން ގާސިމް އިބްރަހިމް ވަނީ ބަލިވެފައެވެ.\nގާސިމް އިބްރަހީމްގެ ނަންފުޅު މަޖިލީހަށް ހުށަހެޅި އިރު މަޖިލީހުގައި ތިއްބެވި 87 މެމްބަރުންގެ ތެރެއިން 65 މެމްބަރުންނަކީ އެމްޑީޕީގެ މެމްބަރުންނެވެ.\nގާސިމްއަށް ލިބިވަޑައިގަތީ އެންމެ 17 ވޯޓެވެ. ރައީސް ނަޝީދު 67 ވޯޓު ކާމިޔާވު ކުރެއްވި އިރު ވަކިކޮޅަކަށް ވޯޓު ނެދެއްވާ އެއް މެމްބަރު ހުއްޓެވެ.\nއަސްލު ނަޝީދު ނޫންބާ ލަދުގަންނަން ޖެހޭނީ. ވޯޓުލީ އެމްޑީޕީގެ 65 މެންބަރުން ފިޔަވައި އިދިކޮޅުން ލިބުނީ އެންމެ ދެވޯޓު. ގާސިމަށް އިދިކޮޅުގެ ވީމާ އިދިކޮޅުން ގާސިމު ލަދުގަންުނުވާލިއެކޭ ނުބުނެވޭނެތާ\nޖޭޕީގެ ލީޑަރު ކަމުން ގާސިމް އިސްތިޢުފާ ދޭކަން ނުވޭތޯ ؟ މިހާރު ގާސިމް ސިޔާސީ ދާއިރާއިން ދުރަށްޖެހި އެހެން މެމްބަރުންނަ ފުރުސަތު ދޭންޖެހޭއެވެ. ސަބަބަކީ މަޖުލިސް އިންތިހާބުގައިވީ ނާކަމިޔާބުގެ ސަބަބުންނެވެ. ގާސިމް އަތުގައި ފައިސާ ހުއްޓަކަސް ރައްޔިތުންނަ ގާސިމުގެ ޚިޔާލާއި ފިކުރަށް ތާއިދެއް ނުކުރެއެވެ. ހެޔޮވަރި6ގޮޑި ގަޑު ވެސް ގާސިމްއަށް ނުލުބުނެވެ.\nއެއީ ގާސިމުލަދުގަންނަންޖެހޭކަމެންނޫނެންނު ؟ ތިކަހަލަ ކޮސްވާހަކަނުލިއުންއެދެން ..\nތިޔަ ތިބަ މީހުން ލަދު ގަނަނާނެތަ ލަދާ ހަޔާތުން އަރުއްވައި ގަނެފަ. ޥެރިކަމާހުރެ ބޫތު ކައިފަ\nގާސިމް ލަދު ގަންނަން ޖެހޭ ނަމަ 2013 ގއި ރައީސް ނަޝީދު ލަދު ގަންނަން ޖެހޭ\nލަދުގަންނާކަށް ނުޖެހޭދޮތަ އެންމެކުރިން ވެސް އެނގޭނެ ރީދޫފިޔަވައި އެހެން މީހަކު ނުހޮވޭނެކަން ސުޕަރ މެޖޯރިޓީ އޮތީ ރީނދޫކޮޅުގަކަން މިހާރު ތިޔައީ ރައްޔިތުންގެ މަޖްލިސް އެއްވެސް ނޫން އެމްޑީޕީ މަޖްލިސް ނިކަން ރީތި ކުޅި ކުޅެލާނެ މިހާޜުވެސް އެއޮތީ އާއިލާ މީހުންގެ ރިސޯޓްތަކަށް ހުއްދަ ދީފަ ސަރުކާރަށް ދައްކަންޖެހޭ ފައިސާ ނުދައްކަނީސް ކުރީގަ އެއަރޕޯޓެއްނު ވިއްކާލީ މިފަހަރު މަޖްލިސްއާ ވެރިކަން ލިބުނީމަ ގައުމު ތޯއްޗެ ވިއްކާ ލާނީ\nއުނހު! ބަލަ ގޮނޑީގެ ޢަދަދު 87 ތޯ؟ ލިބި ވަޑައިގަތީ 17 އޭތޯ؟ އެކަމަކު ތި ނަތީޖާއާއި މެދު އަޅުގަނޑު ދަންނަވާނީ ސިޔާސީ ގޮތުން ޓީނޭޖް ރޭންޖަކަށް ބަދަލުވެ އަލުން ޒުވާންވެ ވަޑައިގަތްގަތުމެއް ކަމަށް. މާނައަކީ ކިތަންމެ އެއްޗެއް އެނގިވަޑައިގަންނަން އަދިވެސް އެބަޖެހިވަޑައިގަންނަވާކަން.\nގާސިމަށް ޖެހޭނީ ފިއްތާލައިގެން ހުންނަން\nއެއްބަސް ވުމުގަ އޮތީ ގާސިމަށް


ސެކިއުރިޓީ ބަލަހައްޓައިދޭނެ ފަރާތެއް ހޯދުމަށް\nމި ސްކޫލުގެ ނަންބަރު: KS-B/2015/02 އިއުލާނުން ސެކިއުރިޓީ ބަލަހައްޓައިދޭނެ ފަރާތެއް ހޯދުމަށް ކުރެވުނު އިޢުލާނާ ގުޅިގެން ހުށަހެޅި އަންދާސީހިސާބުތަކުގައި ޞައްޙަ ތިން ބިޑު ނެތުމުން އިޢުލާން ބާޠިލުކޮށްފީމެވެ.\nވީމާ، އަލުން މިމަސައްކަތް ކުރުމަށް ޝައުޤުވެރިވެލައްވާ ފަރާތްތަކުން 02 ޖޫން 2015 ވަނަ ދުވަހުގެ 10:00 އަށް މި ސްކޫލަށް ދުރުވެ މަޢުލޫމާތު ސާފުކުރެއްވުމަށްފަހު 04 ޖޫން 2015 ވަނަދުވަހުގެ 10:00 އަށް އަންދާސީހިސާބު ހުށަހެޅުއްވުން އެދެމެވެ.\nއަދި ދަންނަވަމެވެ. މި އިޢުލާނާ ގުޅިގެން މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކަށް އަންދާސީހިސާބު ހުށަނޭޅުއްވޭނެ ވާހަކަ ދެންނެވީމެވެ.\n07 ޝަޢުބާން 1436\nޕަބްލިޝްކުރި ތާރީޚު: 28 މޭ 2015\nސުންގަޑި: 02 ޖޫން 2015 1000


Komme raeesaku jalah, sharutheh tha?\nކުރީގެ ދެ ރައީސުން ކަމަށްވާ މުހައްމަދު ނަޝީދު އަދި މައުމޫން އަބްދުލް ގައްޔޫމް--\nކޮންމެ ރައީސަކު ޖަލަށް، ޝަރުތެއް ތަ؟\n02 އޯގަސްޓް 2021 - 07:54:51\nރައީސުލްޖުމްހޫރިއްޔާގެ މަގާމަކީ ސަރުކާރުގެ އެންމެ އިސް މަގާމެވެ. ގައުމުގެ މޫނުބަލާ ލޯގަނޑެވެ. ސްކޫލްތަކުގައި ކިޔަވާ ކުދިންނަށް ހުރި އެންމެ އިސް ނަމޫނާ އެވެ. ބަލިމީހުންނަށް އޯގާތެރިވެ އަޅާލަން އޮތް ކުލުނުގެ ހިތެވެ. ރައްޔިތުންނަށް ނުވެ ހުރި ކަންކަން ފޫބައްދައިދިނުމުގެ ސިޔާސަތުތައް އެންމެ ފުރިހަމައަށް ކަނޑައަޅައިދޭން ހުންނަ އެންމެ އިސް ފަރާތެވެ. މަސްތުގެ ވަބާގައި ޖެހޭ ކުދިންނަށް ރަނގަޅުވާނެ ފުރުސަތު ދޭން ހުރި މަގު ދައްކާ މީހާއެވެ.\n"ވައްކަން ނުކުރާށޭ" ބުނަން އެންމެ ބާރަށް އަޑުނެރެން ހުރި ފަރާތެވެ. ގައުމުގެ އެންމެ އިސް ލީޑަރެވެ. ހުރިހާގޮތަކުން ފުރިހަމަ ނަމޫނާ އަކަށް ވާން ޖެހޭ މީހާއެވެ.\nރާއްޖޭގައި ފެންނަމުންދާ މަންޒަރުތަކަށް ބަލާއިރު އެކަން އެގޮތަށް އެބަ ހިނގާ ހެއްޔެވެ؟ ފަހުގެ ތާރީހުތަކަށް ބަލަމާ ހެއްޔެވެ؟ ރައީސް ވެލާނާގޭ އިބްރާހީމް ނާސިރުގެ ހިސާބުން ފަށަމާ ހެއްޔެވެ. ވެރިކަން ކުރެއްވިއިރު އެވަރުގެ މީހަކު ގައުމުގައި ނެތެވެ. ސަނާގެ އަންބާތަކައި ތައުރީފުގެ ލަވަތައް ދިޔައީ އޮހެމުންނެވެ.\nގައުމީ ބަތަލެއް ކަމާއި ގައުމަށްޓަކައި ޖިހާދުވަމުންދިޔަ ލީޑަރެއް ކަމުގެ ވާހަކަ ދިވެހި ޖައްވުތެރޭ ދިޔައީ ގުގުމަމުންނެވެ. އޭރު އެރައީސް ކުރެއްވި އެއްވެސް ގޯސް ކަމެއް މިގައުމުގެ މީހަކަށް ނުފެނެއެވެ. އެކަމަކު އެވެރިކަމުގައިވެސް އެތައް ބަޔަކަށް އަނިޔާ އާއި ލާއިންސާނީ ގެއްލުންތައް ޖަލުތަކުގައި ދިޔައީ ދެމުންނެވެ.\nއެކަމަކު ވެރިކަން ވެއްޓުމާއެކު ގޮވަންފެށީ ލޯހުޅުވާލަން ނުކެރޭ ފަދަ އެއްޗެއްސެވެ. ބާޒާރުމަތީ ބަހުރުވަ މާތްވެގެންގޮސް ގަނޑުވަރުތަކަށް ވަދެ، އެބަހުރުވައިން ތައްގަނޑު ޖެހި ފޮތިތައް މަގުތަކަށް ނެރެވުނެވެ. އިންސާނަކަށް ހަރުފައެއްގެ ސިފަ ގެނެސް ފައިސާ ފޮތިތަކެއް ކަމުންދާ މަންޒަރު ކުރަހައި އެމަންޒަރު ކުރެހި މީހާގެ ނަމަށްދަންދެން ޝާއިއު ކުރެވުނެވެ.\nލަވަތައް ހުރީ އެންމެ ބާޒާރުމަތީ ބަހުރުވައިން، ތިލަ އިބާރާތުންނެވެ. ހުތުރު ވެގެން ނުގޮވާ އެއްޗެއް ނެތެވެ. އެއީ ސަރުކާރުގެ އާރާއި ބާރުގައި ހިންގުނު ލާއިންސާނީ ފުރައްސާރަތަކެވެ. އޭރު ނަސީބަކުން ނަގައިގަތް ރައީސް ހުރީ ސިންގަޕޫރުގައެވެ. ދައުލަތުގެ މުދަލާ ތަކެއްޗަށް ހެދުނު އެއްޗެއް ހެދުމަށް ފަހު އެވެ.\nއޭރުވެސް އަދި އޭގެ ކުރިންވެސް ކަން ހިނގަމުން އައީ އެމަގުންނެވެ. އެކަމަކު އޭރަކު މިހާރު މިގައުމުގައި މިހުންނަހެން މިނިވަން މުއައްސަސާތަކެއް ނެތެވެ. އިންސާނީ ހައްގުތަކާ ބެހޭ ކޮމިޝަނެއް ނެތެވެ. ނުވަތަ ދެންވެސް ދެން ހުރި ކޮމިޝަން ތަކެއް ނެތެވެ.\nއެއީ ރައީސް މައުމޫނު އަބްދުލް ގައްޔޫމުގެ ރައީސް ކަމުގެ ފެށުން އައި ގޮތެވެ. 1978ގައި ރައީސް މައުމޫނުގެ ވެރިކަމުގެ ފެށުން ވެސް އައިސްފައިވަނީ ހައިޖާނުގަނޑެއްގެތެރެއިން ކަން އެނގެއެވެ. އެއީ ރައީސް މައުމޫނު ހުވާ ކުރެއްވި ރޭ ފިސްތޯލައެއް ޖީބަށް ލައްވާފައި އޮތްކަމަށް ޚުދު ރައީސް ވިދާޅުވެފައިވާތީ އެވެ.\nބަޔަކު ހަމަލާތަކެއް ދީފާނެ ކަމަށް ބައްލަވާ އަމިއްލަ ނަފްސުގެ ދިފާއުގައެވެ. ގާނޫނީ ގޮތުން އެއީ ކޮން ކަހަލަ ކަމެއް ކަން އެނގިވަޑައި ނުގަންނަވާ ކަމަށް ދޭހަވާ ފަދަ ގޮތަކަށް އެވާހަކަ ވަނީ ވިދާޅުވެފައެވެ.\nރައީސް މައުމޫނުގެ ވެރިކަމަކީ ދިގު ތާރީހެކެވެ. ބައެއް މީހުން ރަން ތިރީސް އަހަރުގެ ނަމުގައި ސިފަ ކުރާ އިރު އަނެއް ބަޔަކަށް އެއީ އަނިޔާވެރި ތިރީސް އަހަރެވެ. ބައެއް މީހުނަށް އެއީ ތަރައްގީގެ ބާނީ އަށް ވާއިރު އަނެއް ބަޔަކަށް އެއީ ޑިކްޓޭޓަރެކެވެ. ގައުމުގައި ވެރިކަން ކުރެއްވި މުއްދަތަށް ބަލާއިރު އެއީ ދުނިޔޭގައިވެސް އިނގިލިން ގުނާލެވޭ މަދު ރައީސުންގެ ތެރެއިން އެކެކެވެ. އެކަމަށްޓަކައި ފަތްކޮޅެއް ދެންޏާ ދޭންވީ އެވެ. ވެރިކަން ވެއްޓުމުގެ އެންމެ ބޮޑު ސަބަބެއް ކަމުގައި ވި އެއްސަބަބަކީ ވެސް އެއީ ކަމަށް ގިނަ ބަޔަކު ދެކެއެވެ.\nރައީސް މައުމޫނަކީ ވެސް ވެރިކަން ހިފެހެއްޓުމަށްޓަކައި ކުރެއްވެން ހުރި ކޮންމެ ކަމެއް ކުރައްވަމުން ގެންދެވި ރައީސެކެވެ.\nމީގެ ގާތްގަނޑަކަށް 32 އަހަރު ކުރިން، 1989 ވަނަ އަހރު އޮތް ރައްޔިތުންގެ މަޖިލީހުގެ އިންތިހާބުގައި އޭރުގެ ޒުވާން ޓީމެއް މަޖިލީހަށް ވަނެވެ. އެކި ސަރަހައްދުތަކުން ގޮނޑި ކާމިޔާބު ކޮށްގެންނެވެ.\nރާއްޖޭގައި ހުރި މައްސަލަތަކާ ބެހޭ ގޮތުން ވާހަކަ ދައްކަން ފެށިއެވެ. އޭގެ ފަހަތުން "ހުކުރު" ނޫހާއި "ސަންގުނޫސް" ނުކުންނަން ފެށިއެވެ. ރައީސް މައުމޫނަށް ކެތް ކޮށް ލެވުނީ އެންމެ ދެތިން މަހަށެވެ.\nބައެއް މީހުން ޖަލަށްލައި އަނެއް ބަޔަކު އަރުވާލައި އަނެއް ބަޔަކަށް ވިޔަފާރި އާއި އެހެނިހެން ގޮތް ގޮތުން ޕްރެޝަރު ކޮށް އެ މީހުންގެ އިސްލާހީ ހަރަކާތް ހިންދާލި އެވެ. އެމީހުންގެ ތެރެއިން ރައީސް މައުމޫނާ އެއްކޮޅަށް އެރިމީހުނަށް ރިސޯޓާއި އެހެނިހެން މަންފާތަކެވެ. އިދިކޮޅު ނޫސްތައް ވުޖޫދުން ނައްތާލިއެވެ.\nއެއަށްފަހު ޖަލުތަކުގައި ކުރާ އަނިޔާވެރިކަމުގެ ވާހަކައިގެ އަޑު ގަދަވެ، ޖަލުގެ ކަންކަން ކޮންޓްރޯލުން ނެއްޓި، އެއްބަޔަކު ރާއްޖޭން ބޭރަށް ގޮސް އުފެއްދީ އެމްޑީޕީއެވެ. މަޖިލީސް މެންބަރުންގެ ވެސް ހިމެނޭ ގޮތަށް 42 މެންބަރުންނާ އެކުއެވެ.\nޖަލުގައި އެންމެ ގަދައަށް ބޭނުންކުރާ ލަފުޒު ކަމަށްވާ " ސައިޒައް ކެނޑުން" ބޭނުންކޮށް ވައްޓައިލަން މަސައްކަތް ފެށީ މައުމޫނުގެ ވެރިކަމެވެ. ރައީސް މައުމޫނުގެ ވެރިކަން ވައްޓާލީ ގޮވުނުހާ ހުތުރު އެއްޗެއް ގޮވަމުންނެވެ. ސައިޒަށް ކަނޑާލިއެވެ.\nނަތީޖާ ފެނުނީ ކިހިނެއް ހެއްޔެވެ؟ ރައީސް މުހައްމަދު ނަޝީދުގެ ވެރިކަން 2008ގައި ފެށި، ވެރިކަމަކީ މާ ސީރިއަސް އެއްޗެއް ކަމަކަށް ރައީސް ނަޝީދުގެ ވެރިކަމުގައި ނުބައްލަވައެވެ. އަދި ހަމައެހެންމެ ރައީސް މައުމޫނު ޖަލަށް ލުމުގެ ވިސްނުމެއް ވެސް ނުގެންގުޅުއްވައެވެ.\nއިދިކޮޅުން އަބަދުވެސް ފާޑުކިޔަމުންދިޔަ ރައީސް ނަޝީދުގެ ދީނީ ސިޔާސަތާއި، ޒާތީ ގޮތުން ދީނާ މެދު ގެންގުޅުއްވާ އުސޫލުތަކުގެ ސަބަބުން އިދިކޮޅަށް ނުކުތީ ސީދާ އެމްޑީޕީ ކޯލިޝަން ތެރެއިންނެވެ.\nކޯލިޝަން ބައިބައިވެ، ވެރިކަމުގެ މުއްދަތު ހަމަނުވަނީސް ވައްޓާލި ވެރިކަމާއެކު ރައީސް ނަޝީދަށް އަނިޔާތަކާއެކު ކަށަވަރު ވެގެން ދިޔައީ ޖަލުގެ ތޭރިތަކުގެ ބިއްދޮށެވެ. މިއީ ރައީސް މައުމޫނުގެ ވެރިކަމުގައި، އިންތިޚާބު ތަކުގައި މަކަރު ހަދާފައިވާތީ ގެނައި ޑިމޮކްރެޓިކް ފުރަތަމަ ވެރިކަމުގެ ވާހަކަ އެވެ.\nޖެހިގެން އައި 2013 ވަނަ އަހރުގެ އިންތިޚާބު ކާމިޔާބު ކުރެއްވީ ރައީސް އަބްދުﷲ ޔާމީން އަބްދުލް ގައްޔޫމެވެ. ރައީސް ޔާމީނުގެ ވެރިކަމުގައި ބޭރުން ލޯނު ނެގުމާއި ރާއްޖެ ތަރއްގީ ކުރުމުގެ ޕްރޮޖެކްޓްތައް ހިންގުނެވެ.\nމިނިވަންކަމާއެކު ބަސް ބުނުމުގެ ފުރުސަތު ހަނިވެގެން ދިޔައެވެ. ވަޒީފާތަކުގައި ހަމަޖެހިގެން ދެމިތިބުމުގައި ބިރުވެރިކަން އޮތެވެ. ވެރިކަމުގެ ފަހުކޮޅުގައި ސުޕްރީމް ކޯޓުގެ ފުރާޅުން ޓިނު ނެގިއެވެ. ރައީސް ޔާމީނުގެ ކޯލިޝަން ބައިބައިވެ، އެވަރެއްގައި ގޮސް ވެރިކަން ހިފަހައްޓައި އަނެއްކާވެސް އިންތިޚާބަކަށް ދިވެހީންނަށް ފުރުސަތު ލިބުނެވެ.\nއަނެއްކާވެސް އެހެން ރާގެއް، ރައީސް ޔާމީނުގެ ކޯލިޝަނުން ބޭރުވި މީހުންނާއެކު އެމްޑީޕީ އިސްވެ އޮތް ސަރުކާރެއް 2018ގައި އިންތިޚާބުވެ، މިއޮތީ ދިވެހީންގެ ކަންކަން ނިންމަން ހަވާލުވެއެވެ.\nރައީސް އިބްރާހީމް މުހައްމަދު ސޯލިހުގެ ވެރިކަމެވެ. ހަމަ އެހެން ވެެރިކަންތަކެކޭވެސް އެއްފަދައިން މިވެރިކަމުގެވެސް އެންމެ އިސް ކަމަކަށްވީ ނަގައިގަތް ރައީސް ޖަލަށްލުމެވެ. އެކަން ކޮށްފިއެވެ. ރައީސް ޔާމީނަށް ވެސް ވަނީ ޖަލުގެ ގޮޅިން ޖާގަ ކަށަވަރު ވެފައެވެ.\nރައްޖޭގައި ހިނގި އެހެން ވެރިކަން ތަކެކޭ އެއްފަދައިން މިވެރިކަމުގައިވެސް ވައްކަމާއި ފަސާދައިގެ ކަންކަން ހިނގާފައިވްކަމުގެ އަޑު ކެނޑިނޭޅި ރަށުތެރޭގައި ޑަދަވަމުންދާ ކަމެ އެވެ.\nއުފެދޭ ސުވާލަކީ މިވެރިކަން ނިމުމަށް ފަހު ދެންއަންނަ ސަރުކާރަކުން ރައީސް ސޯލިހު އަށް ޖަލުގެ ގޮޅި ކަށަވަރު ކޮށް ނުދޭނެ ހެއްޔެވެ؟ ކަށަވަރު ކޮށްދީފިނަމަ އެއީ ޒަމާނީ ޑިމޮކްރަސީން ދިވެހީންނަށް ލިބޭނެ އާދައެކެވެ. ފެންވަރު ދެރަ އާދައެކެވެ.\nނަމަވެސް އެއީ ރާއްޖެ ބޭނުންވާނެ އާދައެއް ނޫނެވެ. އެމީހަކު ކުރި ކުށަކަށް ވެރިކަމުގައި ހުންނައިރު އެމީހަކަށް އަދަބު ލިބެން ޖެހޭނެ ކަމީ ބުއްދިން ވިސްނާއިރު ގަބޫލު ކުރެވޭ ގޮތެވެ. އަދި އެއީ ދެން އަންނަ ޖީލަށްވެސް ފައިދާ ކުރާނެ ގޮތެވެ. ވެރިކަމަށް އަންނަ ކޮންމެ މީހަކީ ޖަލަށް ދިއުމުގެ ޝަރުތު ހަމަވާ މީހަކަށް ނެހެދުމަށް މަސައްކަތް ކުރަން ނުޖެހޭ ހެއްޔެވެ؟\nރައީސް ނަޝީދުރައީސް ޔާމީންރައީސް އޮފީސްނައިބު ރައީސްރައީސް ވަހީދުރައީސް ޞާލިޙްރައީސް މައުމޫނުވެރިކަމުގެ ނިޒާމުވެރިކަން\nރައީސް ސޯލިހު ރުވާންޑާއަށް ފުރާވަޑައިގެންފި\nވެރިކަމުގެ ދެވަނަ ދައުރެއް ދޭކަށް ނުފެނޭ: މުއިއްޒު\n"މި މަސް ނިމުމުގެ ކުރިން 3000 ގޯތި ދޫކުރާނަން"\n''ސްކައުޓް ހަރަކާތް މިހާރަށްވުރެ ފުޅާ ކުރަންޖެހޭ''


Saudi Arabia Ge Valeeahdheh Kamahvaa Khalid bin Abdullah Al Saud Avahaaravejje - Vaguthu\nސައުދީ އަރަބިއްޔާގެ ވަލީއަހްދެއް ކަމަށްވާ ޚާލިދު ބިން އަބްދުﷲ އަލް ސައުދު އަވަހާރަވެއްޖެއެވެ.\nސައުދީ އަރަބިއްޔާގެ ރޯޔަލް ކޯޓުން ނެރުނު ބަޔާނެއްގައި ވަނީ ވަލީއަހްދު ޚާލިދު އަވަހާރަވިކަން ކަށަވަރު ކޮށްދެއްވާފައެވެ. ރޯޔަލް ކޯޓުން ވިދާޅުވީ ވަލީއަހްދު ޚާލިދުގެ ޖަނާޒާ މިއަދު ކުރިއަށް ގެންދާނެ ކަމަށެވެ.\nޚާލިދަކީ މަޝްހޫރު ޖުއްދާމޮންޓް ފާމް އުފެއްދި އެކުންފުނީގެ ވެރިޔާއެވެ. އެއީ ދުނިޔޭގެ އެންމެ އަގުބޮޑު އަސް ރޭސްތައް ބާއްވާ ކުންފުންޏެވެ. ޚާލިދު އެކުންފުނި އުފެއްދެވީ 1980 ވަނަ އަހަރު އެވެ.\nޚާލިދު އަވަހާރަވިއިރު އުމުރުފަޅަކީ 85 އަހަރެވެ.\nޚާލިދަކީ ސައުދީ އަރަބިއްޔާގެ ކުރީގެ ރަސްގެފާން އަބްދުﷲ ބިން އަބްދުލްއަޒީޒް އަލް ސައުދުގެ ދެވަނަ އަށް އެންމެ ދޮށީ ދަރިކަލުންނެވެ.\nމަތީ ތައުލީމް ހާސިލް ކުރެއްވުމަށް ފަހު ޚާލިދު އެންމެ ފުރަތަމަ ގުޅިވަޑައިގެންނެވީ ސައުދީ އަރަބިއްޔާގެ އަސްކަރިއްޔާ އާއިއެވެ. 1974 ވަނަ އަހަރުން ފެށިގެން 1976 ވަނަ އަހަރަށް އޭނާ ވަނީ ނޭޝަނަލް ގާޑްގައި މަސައްކަތް ކުރައްވާފައެވެ. 1979 ވަނަ އަހަރު ކައުބަތުﷲ ގެފުޅުގެ ސަލާމަތީ ކަންތައްތައް ބަލަހައްޓާ ފައުޖުގެ ޑެޕިއުޓީ ކޮމާންޑަރަކަށް އޭނާ އައްޔަން ކުރެއްވިއެވެ. އެމަގާމުގައި 1992 ވަނަ އަހަރާއި ހަމައަށް އޭނާ ދެމިހުންނެވިއެވެ.\nއަސް ދުވުމުގެ ރޭސްތައް އިންތިޒާމް ކުރެއްވުމުގެ އިތުރުން ޚާލިދަކީ ފުޓްބޯޅަ އަށް ވެސް ވަރަށް ބޮޑު ޝައުގުވެރިކަމެއް ބެހެއްޓެވި ބޭފުޅެކެވެ. އޭނާ ވަނީ ގިނަ ދުވަސްތަކެއް ވަންދެން ފުޓްބޯޅަ ޓީމެއްގެ ރައީސްކަން ވެސް ކުރައްވާފައެވެ.\nޚާލިދު ވަރަށް ގިނަ ތަފާތު ދާއިރާތަކުގައި އިންވެސްޓް ކުރައްވާ، ފުޅާދާއިރާއެއްގައި ވިޔަފާރި ކުރައްވާފައިވެއެވެ.\nޚާލިދު ކައިވެނި ބައްލަވައިގެންނެވީ ނޫރާ ބިންތު އަބްދުﷲ ބިން މުހައްމަދު އަލް ސައުދު އާއިއެވެ. ދެކަނބަލުންނަށް ފަސް ބޭފުޅުން ލިބިވަޑައިގެންފައި ވެއެވެ.\nމަންމަ އާއި ދަރިފުޅު ޑިގްރީ ނިންމައި، ދަސްވެނިވީ އެކު އެކީގައި!\nސީރިއާއާ ގުޅުން ބަދަހި ކުރުމަށް ސައުދީން މަސައްކަތް ކުރަނީ\nޖެނުއަރީ 14, 2021 10:39\nވަލީއަހްދު ނޫންބަޔަކު ތިތާ އުޅޭތަ\nޖެނުއަރީ 14, 2021 22:14\nވަލީއަޙުދު: ނ. 1 ރަސްކަންވާރުތަވާ އިސްމީހާ.2ތަޚުތުގެ ވާރިޘު.